## Zakon o investicijskim fondovima

### NN 150/2005 (21.12.2005.), Zakon o investicijskim fondovima

# HRVATSKI SABOR

**2897**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O INVESTICIJSKIM FONDOVIMA

Proglašavam Zakon o investicijskim fondovima,
kojega je Hrvat­ski sabor donio na sjednici 9.
prosinca 2005. godine.

Broj: 01-081-05-3654/2

Zagreb, 15. prosinca 2005.

Predsjednik

Republike Hrvatske

**Stjepan Mesić**, v.
r.

## ZAKON

### O INVESTICIJSKIM FONDOVIMA

GLAVA I.

OPĆE ODREDBE

Odjeljak 1.

ODREĐENJE POJMOVA

*Predmet Zakona o investicijskim fondovima*

Članak 1.

Ovim se Zakonom propisuju uvjeti osnivanja i
rada fondova i društava za upravljanje, izdavanje i prodaja udjela i dionica, te
otkupa udjela, promidžba fondova, poslovi koje za fondove obavljaju treće
osobe, te nadzor nad radom fondova, društava za upravljanje, depozitne banke i
osoba koje obavljaju prodaju udjela i dionica.

*Značenja pojedinih izraza*

Članak 2.

Izrazi u ovom Zakonu imaju sljedeća značenja:

»*Društvo
za upravljanje*« – dioničko društvo ili društvo s ograničenom odgovornošću
sa sjedištem u Republici Hrvatskoj, koje je dobilo odobrenje Nadzornog tijela
za obavljanje poslova osnivanja i upravljanja investicijskim fondovima,

»*Država
članica*« – država članica Europske unije,

»*Matična
država članica*« – država članica Europske unije u kojoj je registrirano
društvo za upravljanje,

»*Depozitna
banka*« – banka koju izabere društvo za upravljanje i koja, na temelju
ugovora s društvom za upravljanje i po njegovom nalogu, obavlja poslove
depozitne banke određene ovim Zakonom,

»*Fond*«
– investicijski fond osnovan u skladu s ovim Zakonom,

»*Otvoreni
investicijski fond*« – otvoreni investicijski fond s javnom ponudom,
otvoreni investicijski fond s privatnom ponudom, otvoreni investicijski fond
rizičnog kapitala s privatnom ponudom,

»*Zatvoreni
investicijski fond*« – zatvoreni investicijski fond s javnom ponudom,

»*Dioničar
zatvorenoga investicijskog fonda*« ili »*Dioničar*«
– fizič­ka ili pravna osoba koja po objavi javne
ponude naznačene u pro­spek­tu
fonda u cijelosti uplati cijenu izdavanja dionica ili dionice stekne od
postojećeg dioničara temeljem valjanog pravnog posla, sukladno odredbama ovoga
Zakona,

»*Imatelj
udjela u otvorenom investicijskom fondu*« ili »*Imatelj udjela*« – fizička ili pravna osoba koja na temelju javne
ili privatne ponude za prodaju udjela u otvorenom fondu u cijelosti uplati
novčana sredstva na račun fonda radi stjecanja udjela u određenom fondu ili
stekne udio u fondu od postojećeg imatelja udjela na temelju valjanog pravnog
posla, sukladno odredbama ovoga Zakona,

»*Kvalificirani
ulagatelji*« – ulagatelji
koji na temelju važećeg odobrenja posluju kao investicijski ili mirovinski fond,
kao društvo za upravljanje investicijskim ili mirovinskim fondom, kao banka,
kao osiguravajuće društvo ili kao brokersko društvo, te sva druga trgovačka
društva ili fizičke osobe s tim da neto vrijednost imovine tih društava i
fizičkih osoba prelazi 1.500.000,00 kuna i koji za potrebe ulaganja u određeni
investicijski fond raspolažu gotovim novcem u iznosu od najmanje 750.000,00
kuna,

»*Kvalificirani
ulagatelji u fondove rizičnog kapitala*« – ulagatelji koji na temelju važećeg odobrenja posluju kao
investicijski ili mirovinski fond, kao društvo za upravljanje investicijskim
ili mirovinskim fondom, kao banka, ili kao osiguravajuće društvo ili kao
brokersko društvo, te sva druga trgovačka društva ili fizičke osobe s tim da
neto vrijednost imovine tih društava i fizičkih osoba prelazi 20.000.000,00
kuna i koji za potrebe ulaganja u određeni investicijski fond raspolažu gotovim
novcem u iznosu od najmanje 10.000.000,00 kuna,

»*Nadzorno
tijelo*« – Hrvatska agencija za nadzor financijskih usluga,

»*Povezana
osoba*« u odnosu na određenu pravnu ili fizičku osobu u smislu ovoga Zakona
(u daljnjem tekstu: subjekt) je:

1. dioničar ili grupa dioničara koji djeluju
zajednički, odnosno imatelj poslovnog udjela ili grupa imatelja poslovnih
udjela koji djeluju zajednički, a posjeduju više od 10% dionica ili udjela u
temeljnom kapitalu društva ili koji, iako posjeduju manji postotak od
naznačenog, mogu utjecati, izravno ili neizravno, na odluke koje donosi takav
subjekt,

2. svaki subjekt u kojem prvi subjekt posjeduje,
izravno ili neizravno, više od 10% dionica ili udjela u temeljnom kapitalu
društva ili koji, iako posjeduje manji postotak od naznačenog, može utjecati
izravno ili neizravno na odluke koje donosi takav subjekt,

3. svaka fizička osoba ili osobe koje mogu,
izravno ili neizravno, utjecati na odluke subjekta, a osobito:

– članovi uže obitelji (bračni drug ili osoba s
kojom duže vrijeme živi u zajedničkom kućanstvu koje, prema zakonu koji uređuje
bračnu zajednicu i obiteljske odnose, ima zakonski položaj jednak onome koji
ima bračna zajednica, djeca ili posvojena djeca, ostale osobe koje su pod
skrbništvom te osobe),

– članovi uprave ili nadzornog odbora i članovi
uže obitelji tih osoba, ili

– osobe zaposlene na temelju ugovora o radu s
posebnim uvjetima sklopljenog s subjektom u kojem su zaposlene kao i članovi
uže obitelji tih osoba,

»*Povezane
osobe fonda*« su društvo za upravljanje, depozitna banka, odvjetnik odnosno
odvjetničko društvo, odvjetnički ured ili zajednički odvjetnički ured, revizor
i porezni savjetnik koji se nalaze u ugovornom odnosu s osnove pružanja usluga
fondu, kao i svaka druga osoba koja je u prethodne dvije kalendarske godine
sklopila ugovor o obavljanju usluga za potrebe fonda,

»*Ulagatelj*« – imatelj udjela u otvorenom investicijskom
fondu, odnosno dioničar zatvorenog investicijskog fonda.

*Pojam fonda*

Članak 3.

(1) Fond je pravna osoba ili zasebna imovina,
čiji su osnivanje i ustroj određeni ovim Zakonom.

(2) U smislu ovoga Zakona i neovisno o tome je li
u ponudi imenovana ili opisana kao takva, fondom se smatra i svaki pravni
subjekt, društvo ili zasebna imovina, bez obzira na pravni oblik, u kojoj se
sudjelovanje – bilo putem dionica, udjela ili kakvog prava – nudi s ciljem
prikupljanja uloga u gotovom novcu te s izričitom namjerom ulaganja više od 60%
tih uloga u portfelj vrijednosnih papira, novčanih depozita i svih drugih vrsta
imovine, pri čemu ulagatelji nemaju svakodnevni
nadzor nad donošenjem odluka o ulaganjima, a osnovni je cilj osigurati ulagateljima povrat na njihova ulaganja, i to bilo u dobiti
ili kakvoj drugoj koristi.

*Osobe koje ne potpadaju pod pojam fonda*

Članak 4.

(1) Fondom iz članka 3. ovoga Zakona ne smatraju
se:

1. banke koje su odgovarajuća nadležna tijela
ovlastila za obavljanje djelatnosti u Republici Hrvatskoj,

2. društva za osiguranje koja su odgovarajuća
nadležna tijela ovlastila za obavljanje djelatnosti u Republici Hrvatskoj,

3. mirovinski fondovi koje su odgovarajuća
nadležna tijela ovlastila za obavljanje djelatnosti u Republici Hrvatskoj,

4. ostale pravne osobe koje ulažu svoja vlastita
sredstva,

5. članovi obitelji koji zajednički ulažu,

6. druge osobe koje su izuzete zakonima
Republike Hrvatske ili međunarodnim ugovorima koje je Republika Hrvatska potpisala
ili im pristupila.

(2) Odredbe stavka 1. ovoga članka ne odnose se
na status, prava i obveze koje te osobe imaju na temelju drugih zakona, propisa
ili međunarodnih ugovora.

Odjeljak 2.

REGISTAR FONDOVA

*Registar fondova*

Članak 5.

(1) Fondovi se upisuju u registar fondova
Republike Hrvatske.

(2) U registar fondova upisuju se fondovi i svi
podaci određeni ovim Zakonom i Pravilnikom o sadržaju i načinu vođenja registra
fondova te promjene tih podataka.

(3) Registar fondova vodi Nadzorno tijelo.

*Način i prijava upisa u registar*

Članak 6.

Upis u registar fondova obavlja se na temelju
zahtjeva za izdavanje odobrenja za rad fonda i prijave upisa u registar
podnesenih od društva za upravljanje, a po izdavanju odobrenja za rad fonda i
istovremene odluke Nadzornog tijela o upisu fonda u registar fondova.

*Identifikacijski broj fonda*

Članak 7.

(1) Prilikom izdavanja odobrenja za rad i
donošenja odluke o upisu u registar fondova Nadzorno tijelo svakom fondu
određuje identifikacijski broj fonda.

(2) Identifikacijski broj se svakom fondu
određuje kod upisa u registar, i mora biti jedinstven, nepromjenjiv i
neponovljiv.

*Objava upisa*

Članak 8.

Odluku o upisu u registar fondova Nadzorno
tijelo objavljuje u »Narodnim novinama«.

*Učinak upisa u registar fondova*

Članak 9.

Upis u registar fondova ima deklaratorni
pravni učinak prema trećim osobama sljedećeg dana od dana upisa u Registar
fondova ako ovim Zakonom ili Pravilnikom o sadržaju i načinu vođenja registra
nije drukčije propisano.

Odjeljak 3.

PONUDA

*Pojam javne i privatne ponude*

Članak 10.

Svaki fond mora od Nadzornog tijela biti
ovlašten za privatnu ili javnu ponudu u Republici Hrvatskoj, sukladno
postupcima propisanim ovim Zakonom i drugim propisima donesenim s njim u
skladu, te u skladu s drugim zakonima i propisima na snazi u Republici
Hrvatskoj.

Članak 11.

(1) Javna ponuda je bezuvjetni poziv za kupnju
udjela ili dionica u fondu upućen neodređenom broju osoba, na način određen
ovim Zakonom.

(2) Smatra se da je ponuda fonda javna osim:

1. ako je usmjerena isključivo prema ograničenoj
skupini koja odgovara određenju pojma kvalificiranih ulagatelja
sukladno ovom Zakonu,

2. ako se zahtjevi za upis mogu prihvatiti samo
od osoba koje odgovaraju određenju pojma kvalificiranih ulagatelja
sukladno ovom Zakonu,

(3) Privatna ponuda je bezuvjetni poziv za
kupnju udjela ili dionica u fondu upućen određenom broju osoba, na način
određen ovim Zakonom.

(4) U slučaju privatne ponude, kvalificirani ulagatelji svoj status dokazuju potpisom izjave kojom navode
da u trenutku kupnje udjela ispunjavaju uvjete iz članka 2. ovoga Zakona.

(5) Društvo za upravljanje ne odgovara za
potpunost i istinitost izjave iz prethodnog stavka ovoga članka niti za
naknadno promijenjene okolnosti koje se odnose na ispunjavanje uvjeta
zahtijevanih za stjecanje statusa kvalificiranog ulagatelja.

(6) Nadzorno tijelo će donijeti poseban
pravilnik kojim se pobliže uređuju javna i privatna ponuda, vrste fondova s
javnom i privatnom ponudom, kvalificirani ulagatelji
i najniži dopušteni iznosi upisa u slučaju fondova s privatnom ponudom.

*Vrste fondova s javnom i privatnom ponudom*

Članak 12.

Kao fondove s javnom ponudom, Nadzorno tijelo
može ovlastiti odnosno odobriti sljedeće vrste investicijskih fondova:

1. zatvoreni investicijski fond, uključujući i:

a) zatvoreni investicijski fond s javnom ponudom
za ulaganje u neuvrštene vrijednosne papire,

b) zatvoreni investicijski fond s javnom ponudom
za ulaganje u nekretnine,

2. otvoreni investicijski fond.

Članak 13.

Kao fondove s privatnom ponudom, Nadzorno tijelo
može ovlastiti odnosno odobriti sljedeće vrste investicijski fondova:

1. otvoreni investicijski fond s privatnom
ponudom,

2. otvoreni investicijski fond rizičnog kapitala
s privatnom ponudom.

Članak 14.

Nadzorno tijelo će posebnim pravilnikom pobliže
odrediti podvrste investicijskih fondova s javnom i privatnom ponudom.

Odjeljak 4.

TEMELJNA OGRANIČENJA

*Uvjeti dopuštenosti javne ponude*

Članak 15.

(1) Javna ponuda u Republici Hrvatskoj dopušta
se:

1. fondu osnovanom uz odobrenje Nadzornog tijela
kojim upravlja društvo za upravljanje registrirano u Republici Hrvatskoj,

2. fondu osnovanom na temelju odobrenja
nadležnog tijela države članice, koji posluje u skladu s odredbama ovoga Zakona
koje uređuju poslovanje otvorenih investicijskih fondova s javnom ponudom.

(2) Fond iz stavka 1. točke 1. ovoga članka ne
smije poslovati kao ili biti preoblikovan u fond s privatnom ponudom.

(3) Nadzorno tijelo će posebnim pravilnikom
urediti uvjete izdavanja odobrenja za rad fondova iz stavka 1. ovoga članka.

*Zabrana ponude, upravljanja i prodaje bez odobrenja
Nadzornog tijela*

Članak 16.

(1) Niti jedna osoba, bilo pravna ili fizička,
ne može osnovati niti upravljati investicijskim fondom iz članka 3. ovoga Zakona,
osim ako za to nije dobila odobrenje Nadzornog tijela.

(2) Niti jedna osoba, bilo pravna ili fizička,
osim osoba iz članka 186. ovoga Zakona, ne može obavljati poslove zastupanja u
prodaji udjela ili dionica fondova.

(3) Kazneno djelo čini svatko tko bez ovlaštenja
ili odobrenja Nadzornog tijela obavlja neku od djelatnosti osnivanja i
upravljanja investicijskim fondom iz članka 3. ovoga Zakona, njegovom ponudom
trećim osobama na teritoriju Republike Hrvatske ili poslovima zastupanja u
prodaji udjela ili dionica investicijskog fonda.

Odjeljak 5.

PRIMJENA PROPISA

*Porezni status investicijskog fonda*

Članak 17.

(1) Porezna uprava će na zahtjev društva za
upravljanje, a u porezne svrhe izdati potvrdu kojom se dokazuje porezni status
investicijskog fonda u Republici Hrvatskoj.

(2) Ukoliko se poreznim propisima ne propiše
drugačije, u porezne svrhe, fond se smatra krajnjim vlasnikom vrijednosnih
papira, odnosno cjelokupne imovine fonda i krajnjim uživateljem
ekonomskih koristi koje iz nje proizlaze.

*Podredna* *primjena
propisa*

Članak 18.

(1) Na poslovanje društava za upravljanje, te
poslove investicijskih fondova, na odgovarajući način se primjenjuju odredbe
Zakona o tržištu vrijednosnih papira (»Narodne novine«, br.
84/02.), osim ako ovim ili drugim propisom donesenim na temelju zakona nije
utvrđeno drukčije.

(2) Na poslovanje društava za upravljanje, te
poslove investicijskih fondova, na odgovarajući način se primjenjuju odredbe
Zakona o trgovačkim društvima (»Narodne novine«, br.
111/93., 34/99., 52/00. i 118/03.) u slučaju kad je to ovim Zakonom ili drugim
propisom donesenim na temelju zakona izrijekom utvrđeno.

GLAVA II.

DRUŠTVA ZA UPRAVLJANJE
INVESTICIJSKIM FONDOVIMA

Odjeljak 1.

TEMELJNA OBILJEŽJA
DRUŠTVA ZA UPRAVLJANJE

*Pojam društva za upravljanje investicijskim fondovima*

Članak 19.

Društvo
za upravljanje osniva se u pravnom obliku društva s ograničenom odgovornošću
ili dioničkog društva, kojemu je predmet poslovanja isključivo osnivanje
investicijskih fondova i upravljanje investicijskim fondovima, odnosno ulaganje
novčanih sredstava u vlastito ime i za račun imatelja udjela otvorenih
investicijskih fondova i u ime i za račun dioničara zatvorenih investicijskih
fondova, te obavljanje drugih poslova određenih ovim Zakonom.

Članak 20.

(1) Društvo za upravljanje ne smije imati
kontrolni utjecaj niti kontrolni udio u brokerskom društvu ili banci ovlaštenoj
za obavljanje poslova s vrijednosnim papirima.

(2) Društvo za upravljanje ne smije imati udjel
u depozitnoj banci. Poslovanje depozitne banke i društva za upravljanje ne
smije biti organizacijski povezano, niti na tim poslovima smiju biti zaposlene
iste osobe.

*Tvrtka društva za upravljanje*

Članak 21.

(1) Riječi: »društvo za upravljanje fondovima«,
»investicijsko društvo«, »uprava fondova«, »investitor«, »invest«
ili »investirati«, same ili zajedno s drugim riječima, smiju u nazivu tvrtke
ili njegovu dodatku upotrebljavati samo društva za upravljanje investicijskim
fondovima sa svrhom označavanja predmeta poslovanja te u promidžbene svrhe.

(2) Stavak 1. ovoga članka ne odnosi se na
društva koja riječi: »upravljati fondovima«, »investicija«, »investitor« ili
»investirati« upotrebljavaju u kontekstu koji isključuje privid da je sadržaj
predmeta poslovanja usmjeren na osnivanje i upravljanje investicijskim
fondovima, odnosno ulaganje novčanih sredstava u vlastito ime i za zajednički
račun imatelja udjela u otvorenom investicijskom fondu, odnosno u ime i za
račun zatvorenoga investicijskog fonda, te upravljanje tim sredstvima.

*Temeljni kapital društva za upravljanje*

Članak 22.

(1) Najniži iznos temeljnog kapitala društva za
upravljanje je 1.000.000,00 kuna. U slučaju da ukupna neto vrijednost imovine
fondova kojima upravlja prijeđe protuvrijednost iznosa od 1,875 milijardi kuna,
temeljni kapital društva za upravljanje mora biti veći barem za 0.02% iznosa za
koji neto vrijednost imovine fondova kojima upravlja prelazi navedeni granični
iznos, do najvišeg iznosa temeljnog kapitala u visini od 75.000.000,00 kuna.

(2) Nadzorno tijelo će donijeti pravilnik kojim
se uređuje oblik i iznos temeljnog kapitala koji su društva za upravljanje
dužna održavati.

*Predmet poslovanja društva za upravljanje*

Članak 23.

(1) Predmet poslovanja društva za upravljanje
jest isključivo osnivanje i upravljanje investicijskim fondovima. Izrijekom i
isključivo naznačene djelatnosti mogu biti upisane u sudski registar kao
predmet poslovanja društva za upravljanje investicijskim fondovima.

(2) Poslovi upravljanja investicijskim fondovima
obuhvaćaju:

1. upravljanje imovinom fonda,

2. promidžbu investicijskih fondova i prodaju
udjela u otvorenim investicijskim fondovim, odnosno
dionica u zatvorenim investicijskim fondovima,

3. administrativne poslove:

a) vođenje poslovnih knjiga i sastavljanje
financijskih izvješća,

b) odnosi s ulagateljima,

c) utvrđivanje vrijednosti imovine fonda te
izračun cijene udjela,

d) usklađivanje poslovanja društva sa zakonima i
mjerodavnim propisima,

e) objave i izvješćivanja dioničara i imatelja
udjela,

f) isplata dioničara, odnosno imatelja udjela iz
imovine ili dobiti fonda,

g) isplata udjela u otvorenom investicijskom
fondu,

h) vođenje registra imatelja udjela, odnosno
dioničara,

i) vođenje pismohrane u skladu s odredbama ovoga
Zakona,

j) ostale administrativne poslove koje odobri
Nadzorno tijelo.

(3) Društvo za upravljanje koje posjeduje
dozvolu za upravljanje investicijskim fondovima može obavljati i poslove
upravljanja imovinom za račun nalogodavatelja –
vlasnika potrfelja, poslove investicijskog
savjetovanja – savjetovanje pri ulaganju u vrijednosne papire, kao i poslove
skrbi i administracije za udjele ili dionice u investicijskim fondovima, a u
skladu za zakonskim propisima Republike Hrvatske.

(4) Društvo za upravljanje ne može dobiti
odobrenje Nadzornog tijela za obavljanje samo i isključivo poslova iz stavka 3.
ovoga članka.

(5) Nadzorno tijelo će donijeti pravilnik kojim
se propisuju uvjeti i postupak izdavanja odobrenja za obavljanje poslova
upravljanja imovinom i investicijskog savjetovanja te način izvještavanja o tim
poslovima.

Članak 24.

(1) Društvo za upravljanje ne smije poslove iz
članka 23. stavka 2. točke 1. ovoga Zakona delegirati na treće osobe. Iznimno,
društvo za upravljanje može, uz prethodno odobrenje Nadzornog tijela,
delegirati preostale poslove iz članka 23. stavka 2. točke 3. ovoga Zakona na
treće osobe ali isključivo s ciljem povećanja učinkovitosti obavljanja
navedenih poslova.

(2) Nadzorno tijelo će donijeti pravilnik kojim
se propisuje postupak i vrste poslova koje je dopušteno delegirati na treće
osobe od strane društva za upravljanje.

(3) Delegiranjem poslova na treće osobe ne smije
se umanjiti učinkovitost nadzora nad društvom za upravljanje i fondom, te se
time ne smiju ugroziti interesi ulagatelja.

Odjeljak 2.

UVJETI I NAČIN OSNIVANJA
DRUŠTVA ZA UPRAVLJANJE

*Pretpostavke osnivanja društva za upravljanje*

Članak 25.

Društvo za upravljanje može osnovati i biti
njegovim članom fizička ili pravna osoba.

Članak 26.

Članovi društva za upravljanje, kao niti članovi
uprave ili nadzornog odbora tog društva ne mogu biti:

1. osobe koje su u razdoblju od tri godine prije
stjecanja članstva u društvu za upravljanje imale najmanje 10% udjela u
temeljnom kapitalu u društvu za upravljanje, banci ovlaštenoj za obavljanje
poslova depozitne banke, zatvorenom investicijskom fondu, brokerskom društvu
ili banci ovlaštenoj za obavljanje poslova kupnje i prodaje vrijednosnih
papira, osiguravajućem društvu ili mirovinskom fondu u privatnom vlasništvu, u
vrijeme kada je tim društvima oduzeto odobrenje za rad,

2. osobe koje su izgubile članstvo u strukovnoj
udruzi zbog nepridržavanja pravila udruge, ili kojima je Nadzorno tijelo
odnosno odgovarajuće nadležno tijelo, izreklo mjeru oduzimanja dozvole za
obavljanje poslova s vrijednosnim papirima,

3. osobe koje su kažnjene za kazneno djelo
uzrokovanja stečaja, povrede obveze vođenja poslovnih knjiga, oštećenja
vjerovnika, pogodovanja vjerovniku, zlouporabe u stečajnom postupku,
neovlaštenog otkrivanja i pribavljanja poslovne ili proizvodne tajne, te
kaznenog djela prijevare, i to na vrijeme od pet godina nakon pravomoćnosti
presude kojom su osuđene, a u to vrijeme se ne računa vrijeme provedeno na
izdržavanju kazne,

4. osobe protiv kojih su izrečene mjere
sigurnosti zabrane obavljanja zanimanja koje je u potpunosti ili djelomično
obuhvaćeno predmetom poslovanja društva za upravljanje dok traje zabrana,

5. osobe koje su kažnjene za kazneno djelo prema
Zakonu o tržištu vrijednosnih papira i osobe koje su više puta kažnjene za
prekršaje propisane odgovarajućim zakonima,

6. osobe kojima je oduzeta poslovna sposobnost,

7. osobe koje posjeduju važeću dozvolu Nadzornog
tijela za brokera ili investicijskog savjetnika odnosno odgovarajuće odobrenje
nadležnog tijela, te stvarno obavljaju te poslove kao zaposlenici brokerskog
društva ili banke ovlaštene za poslove s vrijednosnim papirima,

8. osobe koje trenutno obnašaju neku dužnost u
državnoj službi i koje su trenutno namještenici državne ili lokalne i područne
(regionalne) samouprave ili tijela odgovornih Vladi Republike Hrvatske ili
Hrvatskom saboru.

Članak 27.

(1) Najmanje dva člana uprave društva za
upravljanje moraju imati stručno znanje i iskustvo potrebno za vođenje poslova
društva za upravljanje.

(2) Nadzorno tijelo će donijeti pravilnik kojim
se pobliže odre­đu­ju uvjeti za obavljanje poslova
članova uprave društva za upravljanje, uključujući kriterije obveznoga stručnog
znanja i načina njegova utvrđivanja.

*Zahtjev za izdavanje odobrenja upravljanja investicijskim
fondovima*

Članak 28.

Društvo za upravljanje može obavljati
djelatnosti vezane uz upravljanje investicijskim fondom isključivo na temelju
odobrenja za obavljanje djelatnosti vezanih uz upravljanje investicijskim
fondovima koje izdaje Nadzorno tijelo ili nadležno tijelo države članice.

Članak 29.

(1) Društvo za upravljanje podnosi Nadzornom
tijelu zahtjev za izdavanje odobrenja za poslovanje.

(2) Zahtjevu iz stavka 1. ovoga članka se
prilaže:

1. osnivački akt društva za upravljanje,

2. poslovni plan za prve tri godine djelovanja društva
za upravljanje koji mora sadržavati planirani volumen investicijskih fondova
koje društvo za upravljanje namjerava nuditi na tržištu, organizacijsku shemu
društva, te podatke o strukturi zaposlenih,

3. popis članova društva za upravljanje, njihova
imena i prezimena, adresu odnosno tvrtku i sjedište, nominalni iznos dionica,
odnosno udjela, te postotak dionica odnosno udjela koja pripadaju članovima u
temeljnom kapitalu društva,

4. popis povezanih osoba društva za upravljanje,

5. dokumente koje propiše Nadzorno tijelo, a na
temelju kojih je moguće utvrditi je li društvo za upravljanje kvalificirano za
obavljanje poslova osnivanja i upravljanja investicijskim fondovima, osobito u
pogledu osoblja, tehničke opremljenosti i organizacije,

6. ostale dokumente koje propiše Nadzorno
tijelo.

(3) O zahtjevu za odobrenje poslovanja odlučuje
Nadzorno tijelo u roku od šezdeset dana od dana njegova podnošenja. Ako
Nadzorno tijelo u naznačenom roku ne donese odluku o zahtjevu za odobrenje
poslovanja, smatra se da je poslovanje odobreno.

(4) Društvu za upravljanje koje u roku od jedne
godine od izdavanja odobrenja za upravljanje fondovima ne osnuje fond, prestaje
vrijediti odobrenje za poslovanje.

(5) Nadzorno tijelo će donijeti pravilnik kojim
se uređuje sadržaj i postupak izdavanja odobrenja za poslovanje.

Odjeljak 3.

POSLOVANJE DRUŠTVA ZA
UPRAVLJANJE

*Vođenje poslova društva za upravljanje*

Članak 30.

(1) Društvo za upravljanje dužno je:

1. u zasnivanju obveznih odnosa i ostvarivanja
prava i obveza iz tih odnosa pridržavati se načela savjesnosti i poštenja,

2. u izvršavanju obveza društva za upravljanje
postupati s povećanom pažnjom, prema pravilima struke, dobrim poslovnim
običajima te propisima Republike Hrvatske,

3. biti sposobno pravovremeno ispuniti dospjele
obveze (načelo likvidnosti), odnosno trajno sposobno ispunjavati sve svoje
obveze (načelo solventnosti),

4. odgovarati za pravodobno, pošteno i
učinkovito ispunjavanje svih prava i obveza predviđenih ovim Zakonom,
prospektom i/ili statutom fonda, te za propisno izvršavanje naznačenih prava i
obveza u skladu s ovim Zakonom te prospektom i/ili statutom fonda bez obzira na
to je li neke od njih povjerila drugome,

5. podatke o dioničarima, imateljima udjela,
stanju udjela, te uplatama i isplatama čuvati kao poslovnu tajnu društva za
upravljanje, a mogu ih priopćavati samo na temelju sudskoga naloga, zahtjeva
određenog imatelja udjela ili dioničara, te depozitnoj banci,

6. ukoliko je povjerilo poslove i dužnosti
trećim osobama, pratiti pridržavaju li se u svom radu odredbi ovoga Zakona te
prospekta i/ili statuta fonda,

7. donijeti pravilnik uz suglasnost nadležnog
tijela, kojim se uređuje sukob interesa s investicijskim fondovima kojima
upravlja, te imatelja udjela u otvorenim investicijskim fondovima odnosno dioničara
u zatvorenim investicijskim fondovima, sukob interesa s obzirom na upravljanje
imovinom trećih osoba te obavljanje investicijskog savjetovanja,

8. osigurati sustave i mehanizme nadzora koji
zorno pokazuju da društvo za upravljanje na dugoročnoj osnovi postupa u skladu
s ovim Zakonom, prospektom i/ili statutom fonda, te koji omogućuju praćenje
svih odluka, naloga i transakcija s imovinom fonda,

9. osigurati da svi oglasni i promidžbeni
sadržaji, objave, te izvješća dioničarima odnosno imateljima udjela, bilo da su
im dostavljena, odnosno objavljena u tisku ili putem elektroničkih sredstava
javnog priopćavanja, budu jasna, točna, da ne navode na pogrešne zaključke i da
su u skladu sa zahtjevima Nadzornog tijela,

10. osigurati prodaju udjela i dionica fonda
isključivo putem osoba iz članka 186. ovoga Zakona,

11. kupovati imovinu za investicijske fondove
isključivo u svoje ime i za račun otvorenog investicijskog fonda, odnosno
imatelja udjela fonda kojim upravlja, te u ime i za račun zatvorenoga investicijskog
fonda, pohranjujući je u depozitnoj banci, a u skladu s postupkom predviđenim
propisima Nadzornog tijela,

12. dostavljati depozitnoj banci preslike svih
izvornih isprava vezanih uz transakcije imovinom investicijskih fondova, i to neposredno
po sastavljanju tih isprava ili njihovom primitku,

13. evidencije transakcija s imovinom pojedinog
fonda voditi odvojeno od svojih vlastitih računa kao i od evidencija
transakcija ostalih fondova, te ih u pravilnim vremenskim razmacima usklađivati
s računima depozitne banke,

14. voditi poslovne knjige i ostalu
dokumentaciju na način utvrđen posebnim propisom,

15. objavljivati podatke o fondovima kojima
upravlja kao i o sebi u skladu sa Zakonom i propisima Nadzornog tijela,

16. podnositi Nadzornom tijelu redovita izvješća
u skladu s postupkom predviđenim propisima Nadzornog tijela,

17. održavati otvorene i poštene odnose s
Nadzornim tijelom,

18. izvješćivati Nadzorno tijelo o svakoj
promjeni sukladno odredbama ovoga Zakona, promjeni članova uprave i nadzornog
odbora, odnosno promjeni u članstvu društva za upravljanje, te o svakoj
promjeni kapitala, ustroja ili članstva u temeljnom kapitalu u odnosu na stanje
koje je odobrilo Nadzorno tijelo,

19. uvesti, voditi i stavljati na uvid svu
evidenciju koju Nadzorno tijelo odredi svojim propisom, i to na potpun,
pravodoban i točan način i u onom trajanju koje odredi Nadzorno tijelo,

20. pravodobno omogućiti Nadzornom tijelu uvid u
svu svoju evidenciju te omogućiti razgovor s osobama koje obavljaju poslove u društvu
za upravljanje,

21. pridržavati se drugih zahtjeva predviđenih
ovim Zakonom i propisima Nadzornog tijela, kao i zakona država članica u kojima
mu je dopuštena javna ponuda dionica odnosno udjela investicijskih fondova
kojima upravlja,

22. ne sačinjavati nikakav ugovor kojemu je cilj
umanjivanje ili promjena odgovornosti utvrđenih ovim Zakonom, pri čemu se svaka
odredba ugovora sastavljanog u tom cilju smatra ništavnom,

23. osigurati da njegovi zaposlenici i svaka
osoba s kojom je sklopljen ugovor o prodaji dionica ili udjela u fondovima u
njegovo ime postupaju u skladu s ovim Zakonom i mjerodavnim propisima,

24. jednog člana uprave zadužiti za osiguranje
usklađenosti poslovanja društva za upravljanje s odredbama ovoga Zakona i
drugim propisima, te za održavanje kontakata s Nadzornim tijelom u cilju
provedbe izvješćivanja i drugih korespondentnih aktivnosti zahtijevanih
odredbama ovoga Zakona,

25. upravljati fondom u skladu s ulagačkim
ciljevima svakoga pojedinog fonda kojim upravlja,

26. izdavati depozitnoj banci naloge za
ostvarivanje prava povezanih s imovinom fonda,

27. osigurati da procjene vrijednosti fonda budu
točne te da cijena udjela bude ispravno utvrđena.

(2) Nadzorno tijelo će donijeti pravilnik kojim
se uređuje poslovanje društava za upravljanje.

*Upravljanje rizicima*

Članak 31.

(1) Društvo za upravljanje mora uspostaviti
sustav upravljanja rizicima koji u svako doba omogućuje mjerenje i praćenje
rizičnosti pojedinih instrumenata u portfelju kao i ukupnoga portfelja fonda.

(2) Sustav upravljanja rizicima mora omogućiti
točno i neovisno utvrđivanje vrijednosti financijskih izvedenica kojima se
trguje na drugim organiziranim tržištima (OTC).

(3) Društvo za upravljanje će u skladu s
pravilima koja će propisati Nadzorno tijelo, za svaki pojedini fond
izvještavati Nadzorno tijelo o tipovima financijskih izvedenica u portfelju
fonda, povezanim rizicima, kvantitativnim limitima i implementiranoj
metodologiji za mjerenje rizika vezanih uz pozicije i transakcije tim
izvedenicama.

(4) Izloženost fonda prema pojedinim
financijskim instrumentima na kojima se temelji izvedenica ne smije biti u
suprotnosti s ograničenjima ulaganja propisanim ovim Zakonom, prospektom i/ili
statutom fonda.

(5) Kada vrijednosni papir ili instrument
tržišta novca u sebi ima ugrađenu izvedenicu, takva izvedenica mora biti uzeta
u obzir prilikom izračuna izloženosti fonda iz stavka 3. i 4. ovoga članka.

Odjeljak 4.

POSLOVANJE DRUŠTAVA ZA
UPRAVLJANJE SA SJEDIŠTEM U REPUBLICI HRVATSKOJ IZVAN TERITORIJA REPUBLIKE
HRVATSKE

Članak 32.

Društvo za upravljanje može obavljati djelatnost
i na teritoriju država članica, bilo osnivanjem i poslovanjem putem podružnice
ili neposredno, u skladu s propisima određene države članice.

*Osnivanje podružnice u državama članicama*

Članak 33.

(1) Društvo za upravljanje, koje namjerava
osnovati podružnicu u državi članici, mora o tome obavijestiti Nadzorno tijelo,
navodeći državu članicu u kojoj namjerava osnovati podružnicu.

Uz obavijest mora priložiti:

1. opće podatke o podružnici, koji obuhvaćaju:

a) predmet poslovanja podružnice,

b) imena osoba ovlaštenih za zastupanje
podružnice,

c) tvrtku i sjedište podružnice, na kojima će se
moći dobiti svi podaci vezani za poslovanje podružnice,

2. podatke o fondovima kojima upravlja društvo
za upravljanje, podatke o udjelima odnosno dionicama koje društvo za
upravljanje namjerava javno nuditi na prodaju putem podružnice u državi
članici:

a) točan opis planiranih poslovnih aktivnosti
koje društvo za upravljanje namjerava poduzimati u vezi s prodajom udjela,
odnosno dionica u fondovima,

b) za svaki fond, njegov prospekt i/ili statut,
te financijsko izvješće prethodne poslovne godine.

(2) Nadzorno tijelo mora najkasnije u roku od
tri mjeseca od primitka obavijesti iz stavka 1. ovoga članka, obavijest zajedno
s prilozima dostaviti nadležnom tijelu države članice, te o tome obavijestiti
društvo za upravljanje.

(3) Zajedno s obavijesti iz stavka 2. ovoga
članka, nadležnom tijelu države članice Nadzorno tijelo mora dostaviti:

1. podatke o visini temeljnog kapitala društva
za upravljanje,

2. izjavu da svaki fond, na koji se odnosi
obavijest iz stavka 1. ovoga članka, ispunjava propisane zakonske uvjete za
otvorene investicijske fondove s javnom ponudom.

(4) Iznimno od odredbe stavka 2. ovoga članka,
Nadzorno tijelo neće dostaviti obavijest o osnivanju podružnice nadležnom
tijelu države članice, ukoliko na temelju dostavljenih podataka iz stavka 1.
ovoga članka, te na temelju prijedloga opsega poslovanja zaključi da postoji
osnovana sumnja u pogledu ustrojstva ili vođenja poslova podružnice, odnosno
financijske sposobnosti društva za upravljanje za poslovanje u državi članici,
o čemu će se Nadzorno tijelo očitovati rješenjem.

(5) Protiv rješenja iz prethodnog stavka ovoga
članka, društvo za upravljanje ima pravo podnijeti tužbu Upravnom sudu
Republike Hrvatske.

(6) Društvo za upravljanje mora Nadzorno tijelo
obavijestiti o promjeni podataka iz stavka 1. ovoga članka, najmanje mjesec
dana prije namjeravanih promjena.

*Neposredno obavljanje poslova u državama članicama*

Članak 34.

(1) Društvo za upravljanje, koje namjerava
neposredno obavljati poslove upravljanja fondovima na području države članice,
mora o tome obavijestiti Nadzorno tijelo, navodeći državu članicu u kojoj namjerava
započeti s neposrednim obavljanjem poslova upravljanja fondovima. Uz obavijest
mora priložiti:

1. plan aktivnosti,

2. podatke i dokumentaciju iz članka 33. stavka
1. točke 2. ovoga Zakona.

(2) Nadzorno tijelo mora najkasnije u roku
mjesec dana od primitka obavijesti iz stavka 1. ovoga članka, obavijest zajedno
s prilozima dostaviti nadležnom tijelu države članice, te o tome obavijestiti
društvo za upravljanje.

(3) Zajedno s obavijesti iz stavka 2. ovoga
članka, nadležnom tijelu države članice Nadzorno tijelo mora dostaviti:

1. podatke o visini temeljnog kapitala društva
za upravljanje,

2. izjavu da svaki fond, na koji se odnosi
obavijest iz stavka 1. ovoga članka, ispunjava propisane zakonske uvjete za
otvorene investicijske fondove s javnom ponudom.

(4) Društvo za upravljanje mora Nadzorno tijelo
obavijestiti o promjeni podataka iz stavka 1. ovoga članka, najmanje mjesec
dana prije namjeravanih promjena.

(5) Odredbe ovoga članka primjenjuju se i u
slučaju kada društvo za upravljanje ovlasti drugu osobu za obavljanje pojedinih
djelatnosti iz svojega predmeta poslovanja.

*Nadzor poslovanja u državama članicama*

Članak 35.

(1) Nadzorno tijelo obavlja nadzor nad
poslovanjem podružnice društva za upravljanje u državi članici odnosno nad
neposrednim obavljanjem poslova društva za upravljanje u državi članici.

(2) Nadzorno tijelo može zahtijevati od
nadležnog tijela države članice u kojoj društvo za upravljanje obavlja
djelatnost, da provede postupak nadzora nad poslovanjem podružnice ukoliko bi
se na taj način ubrzao i pojednostavio postupak nadzora, u skladu s načelima
efikasnosti, ekonomičnosti i postupanja u razumnom roku. Pod istim uvjetima
može se ovlastiti osobe ovlaštene od strane nadležnog tijela države članice za
sudjelovanje u postupku nadzora.

*Obavljanje poslova izvan država članica*

Članak 36.

(1) Društvo za upravljanje smije obavljati
poslove upravljanja fondovima izvan država članica isključivo osnivanjem
podružnice.

(2) Za osnivanje podružnice u inozemstvu društvo
za upravljanje mora dobiti odobrenje Nadzornog tijela.

(3) Na postupak izdavanja odobrenja za osnivanje
podružnice, odgovarajuće se primjenjuje odredba članka 33. ovoga Zakona.

(4) Nadzorno tijelo može odbiti izdati odobrenje
za osnivanje podružnice ukoliko je vjerojatno da bi provođenje nadzora nad
društvom za upravljanje bilo otežano u značajnijoj mjeri.

(5) Odredbe ovoga članka primjenjuju se i u
slučaju kada društvo za upravljanje ovlasti drugu osobu za obavljanje pojedinih
djelatnosti iz svojega predmeta poslovanja.

Odjeljak 5.

POSLOVANJE FONDA I
DRUŠTVA ZA UPRAVLJANJE SA SJEDIŠTEM U DRŽAVAMA ČLANICAMA EUROPSKE UNIJE NA
TERITORIJU REPUBLIKE HRVATSKE

*Izdavanje odobrenja investicijskim fondovima država članica*

Članak 37.

(1) Fond iz članka 15. stavka 1. točke 2. ovoga Zakona
koji svoje udjele želi ponuditi na tržištu Republike Hrvatske dužan je
Nadzornom tijelu dostaviti:

1. potvrdu nadležnog tijela matične države
članice Europske unije da fond ispunjava propisane uvjete,

2. statut ili drugi odgovarajući dokument fonda,

3. prospekt i skraćeni prospekt,

4. zadnja polugodišnja i godišnja financijska
izvješća,

5. podatke o načinu ponude svojih udjela na
tržištu Republike Hrvatske,

6. podatke o mjestu na kojem će hrvatski ulagatelji moći dobiti prospekt, statut, izvješća i druge
obavijesti o fondu na hrvatskom jeziku te podatke o mjestu na kojemu će
hrvatski ulagatelji moći kupovati i prodavati udjele
fonda u hrvatskoj valuti.

(2) Svi gore navedeni podaci dostavljaju se na
hrvatskom i engleskom jeziku. Ako Nadzorno tijelo u roku od dva mjeseca ne
odbije zahtjev zbog neusklađenosti fonda s propisanim uvjetima države članice
ili s drugim propisima Republike Hrvatske, fond može započeti s radom.

Članak 38.

(1) Fond iz članka 15. stavka 1. točke 2. ovoga
Zakona za poslo­ve koje obavlja u Republici Hrvatskoj
podlijegat će odredbama ovoga Zakona.

(2) Sve obavijesti i izvješća fonda iz članka
15. stavka 1. točke 2. ovoga Zakona moraju se učiniti dostupnima na hrvatskom
jeziku.

Članak 39.

Nadzorno tijelo donijet će pravilnik kojim se
uređuje izdavanje odobrenja, tržišna djelatnost, javna ponuda i obveze
objavljivanja podataka fondova iz članka 15. stavka 1. točke 2. ovoga Zakona u
Republici Hrvatskoj.

*Podružnica društva za upravljanje države članice*

Članak 40.

(1) Društvo za upravljanje sa sjedištem u nekoj
od država članica koje namjerava osnovati podružnicu u Republici Hrvatskoj,
dužno je obavijestiti nadležno tijelo u državi članici u kojoj ima registrirano
sjedište o namjeri osnivanja podružnice u Republici Hrvatskoj te mu podastrijeti
sljedeće podatke:

1. opće podatke o podružnici, koji obuhvaćaju:

a) predmet poslovanja podružnice,

b) imena osoba ovlaštenih za zastupanje
podružnice,

c) tvrtku i sjedište podružnice, na kojima će se
moći dobiti svi podaci vezani za poslovanje podružnice,

2. podatke o fondovima kojima upravlja društvo
za upravljanje, podatke o udjelima odnosno dionicama koje društvo za
upravljanje namjerava javno nuditi na prodaju putem podružnice u Republici
Hrvatskoj:

a) točan opis planiranih poslovnih aktivnosti
koje društvo za upravljanje namjerava poduzimati u vezi s prodajom udjela
odnosno dionica u fondovima,

b) za svaki fond, njegov prospekt i/ili statut,
te zadnje godišnje izvješće.

(2) Nadležno tijelo države članice mora
obavijesti iz stavka 1. ovoga članka zajedno s prilozima dostaviti Nadzornom
tijelu, te o tome obavijestiti društvo za upravljanje.

(3) Zajedno s obavijesti iz stavka 2. ovoga
članka, nadležno tijelo države članice mora dostaviti Nadzornom tijelu:

1. podatke o visini temeljnog kapitala društva
za upravljanje,

2. izjavu da svaki fond, na koji se odnosi
obavijest iz stavka 1. ovoga članka, ispunjava propisane uvjete.

(4) Iznimno od odredbe stavka 2. ovoga članka,
nadležno tijelo države članice neće dostaviti obavijest o osnivanju podružnice
Nadzornom tijelu, ukoliko na temelju dostavljenih podataka iz stavka 1. ovoga
članka, te na temelju prijedloga opsega poslovanja zaključi da postoji osnovana
sumnja u pogledu ustrojstva ili vođenja poslova podružnice, odnosno financijske
sposobnosti društva za upravljanje za poslovanje u Republici Hrvatskoj.

(5) Društvo za upravljanje mora nadležno tijelo
države članice obavijestiti o promjeni podataka iz stavka 1. ovoga članka,
najmanje mjesec dana prije namjeravanih promjena.

Članak 41.

(1) U roku od dva mjeseca od primitka podataka o
takvom prijedlogu, Nadzorno tijelo je dužno obavijestiti društvo za upravljanje
o svim zakonskim obvezama u poslovanju u Republici Hrvatskoj.

(2) Nakon primitka obavijesti odnosno isteka
roka iz stavka 1. ovoga članka, ako obavijest u tom roku nije primljena,
društvo za upravljanje može otpočeti obavljati djelatnost u podružnici.

*Neposredno obavljanje poslova u Republici Hrvatskoj*

Članak 42.

(1) Društvo za upravljanje koje namjerava
neposredno obavljati poslove upravljanja fondovima na području Republike
Hrvatske, mora o tome obavijestiti nadležno tijelo države članice u kojoj ima
registrirano sjedište. Uz obavijest se moraju priložiti:

1. plan aktivnosti,

2. podaci i dokumentacija iz članka 40. stavka
1. točke 2. ovoga Zakona.

(2) Nadležno tijelo države članice mora
obavijest zajedno s prilozima dostaviti Nadzornom tijelu, te o tome
obavijestiti društvo za upravljanje.

(3) Zajedno s obavijesti iz stavka 2. ovoga
članka, nadležno tijelo države članice mora dostaviti Nadzornom tijelu:

1. podatke o visini temeljnog kapitala društva
za upravljanje,

2. izjavu da svaki fond, na koji se odnosi
obavijest iz stavka 1. ovoga članka, ispunjava propisane uvjete.

(4) U roku od dva mjeseca od primitka podataka o
takvom prijedlogu, Nadzorno tijelo je dužno obavijestiti društvo za upravljanje
o svim zakonskim obvezama u poslovanju u Republici Hrvatskoj.

(5) Nakon primitka obavijesti, odnosno isteka
roka iz stavka 4. ovoga članka, ako obavijest u tom roku nije primljena,
društvo za upravljanje može otpočeti obavljati djelatnost.

(6) Društvo za upravljanje mora nadležno tijelo
države članice obavijestiti o promjeni podataka iz stavka 1. ovoga članka,
najmanje mjesec dana prije namjeravanih promjena.

(7) Odredbe ovoga članka primjenjuju se i u
slučaju kada društvo za upravljanje ovlasti drugu osobu za obavljanje pojedinih
djelatnosti iz svojega predmeta poslovanja.

*Nadzor poslovanja u Republici Hrvatskoj*

Članak 43.

(1) Nadležno tijelo države članice ima pravo
obavljati nadzor nad poslovanjem podružnice društva za upravljanje sa sjedištem
u državi članici, odnosno nad neposrednim poslovanjem takvog društva za
upravljanje u Republici Hrvatskoj.

(2) Nadležno tijelo države članice može
zahtijevati od Nadzornog tijela, da provede postupak nadzora nad poslovanjem
podružnice ukoliko bi se na taj način ubrzao i pojednostavio postupak nadzora,
u skladu s načelima efikasnosti, ekonomičnosti i postupanja u razumnom roku.
Pod istim uvjetima može se ovlastiti osobe ovlaštene od strane nadležnog tijela
države članice za sudjelovanje u postupku nadzora.

Odjeljak 6.

ODUZIMANJE ODOBRENJA I
PRESTANAK DRUŠTVA ZA UPRAVLJANJE

*Oduzimanje odobrenja društvu za upravljanje investicijskim
fondovima*

Članak 44.

Nadzorno tijelo ima pravo oduzeti odobrenje
društvu za upravljanje u sljedećim slučajevima:

1. ukoliko društvo za upravljanje ne započne s
poslovanjem u roku od godine dana od izdavanja odobrenja,

2. ukoliko se društvo za upravljanje svojevoljno
odrekne odobrenja u slučaju prestanka obavljanja djelatnosti osnivanja i uprav­ljanja investicijskim fondovima,

3. ukoliko društvo za upravljanje šest ili više
mjeseci ne obavlja djelatnosti osnivanja i upravljanja investicijskim fondovima
sukladno ovom Zakonu,

4. ukoliko je odobrenje dobiveno na temelju
netočnih navoda ili navoda koji dovode u zabludu, odnosno na koji drugi
nepropisan način,

5. ukoliko ovlaštena osoba više ne ispunjava
uvjete za dobivanje odobrenja,

6. ukoliko je ovlaštena osoba ozbiljno ili
sustavno kršila ovaj Zakon.

*Prijenos poslova upravljanja investicijskim fondom na novo
društvo za upravljanje*

Članak 45.

(1) Društvo za upravljanje ima pravo na neko
drugo, od Nadzornog tijela propisno ovlašteno društvo za upravljanje prenijeti
poslove upravljanja otvorenim investicijskim fondom u skladu s postupkom koji
odredi Nadzorno tijelo, a u slučaju zatvorenoga fonda nadzorni odbor uz
suglasnost skupštine dioničara zatvorenoga investicijskog fonda, i to
prijenosom cjelokupnog investicijskog fonda drugom društvu za upravljanje.

(2) Najmanje tri mjeseca prije prijenosa
upravljanja investicijskim fondom, društvo za upravljanje je dužno o prijenosu
upravljanja obavijestiti sve imatelje udjela u tom fondu. Imateljima udjela
koji u navedenom periodu žele istupiti iz fonda, društvo za upravljanje ne
smije obračunati i naplatiti izlaznu naknadu.

(3) Način prijenosa poslovnog upravljanja iz
stavka 1. i 2. ovoga članka propisuje Nadzorno tijelo.

Dobrovoljni prestanak djelatnosti društva za upravljanje
investicijskim fondovima

Članak 46.

Društvo za upravljanje može prestati obavljati
svoju registriranu djelatnost, pod sljedećim pretpostavkama:

1. najmanje šezdeset dana prije dana prestanka
upravljanja mora uputiti pisanu obavijest depozitnoj banci, u slučaju kada fond
koristi usluge depozitne banke, Nadzornom tijelu u slučaju ako upravlja
otvorenim investicijskim fondom ili nadzornom odboru i Nadzornom tijelu ako
upravlja zatvorenim investicijskim fondom,

2. ako nastupe okolnosti iz kojih nedvojbeno
proizlazi da društvo za upravljanje nije ili neće biti u mogućnosti ispunjavati
svoje obveze, dužno je o tome odmah izvijestiti Nadzorno tijelo ako upravlja
otvorenim investicijskim fondom, odnosno nadzorni odbor ako upravlja zatvorenim
investicijskim fondom,

3. ako u roku od šezdeset dana od upućivanja
obavijesti iz točke 1. ili 2. ovoga stavka društvo za upravljanje koje upravlja
otvorenim investicijskim fondom ne provede postupak prijenosa upravljanja
drugom ovlaštenom društvu za upravljanje sukladno članku 45. ovoga Zakona,
odnosno ako isto ne učini nadzorni odbor u slučaju zatvorenoga investicijskog
fonda, pokreće se postupak likvidacije fonda sukladno odredbama glave IX. ovoga
Zakona.

Odjeljak 7.

OGRANIČENJA I
ODGOVORNOST DRUŠTVA ZA UPRAVLJANJE

*Zabranjene radnje i sukob interesa*

Članak 47.

(1) Društvo za upravljanje investicijskim
fondovima s javnom ponudom ne smije:

1. obavljati djelatnosti posredovanja u kupnji i
prodaji vrijednosnih papira,

2. otuđivati vrijednosne papire ni bilo kakvu drugu
imovinu fonda niti ju od njega stjecati, bilo za svoj vlastiti račun ili za
račun povezanih osoba,

3. kupovati sredstvima fonda imovinu koja nije
predviđena njegovim statutom i prospektom,

4. obavljati transakcije kojima krši odredbe
ovoga Zakona i propisa Nadzornog tijela, uključujući odredbe o ograničenjima
ulaganja u fondove kojima upravlja,

5. otuđivati imovinu zatvorenoga investicijskog
fonda i imovinu koja tvori otvoreni investicijski fond bez primanja
odgovarajuće naknade,

6. stjecati ili otuđivati imovinu u ime fondova
kojima upravlja po cijeni nepovoljnijoj od tržišne cijene ili procijenjene
vrijednosti predmetne imovine,

7. u svoje ime i za račun otvorenoga
investicijskog fonda s javnom ponudom, odnosno u ime i za račun zatvorenog
investicijskog fonda s javnom ponudom, posuđivati sredstva osim ako to ne čini
s ciljem korištenja tih sredstava za otkup udjela u otvorenom investicijskom
fondu s javnom ponudom, i to pod uvjetom da novčana sredstva raspoloživa u
portfelju fonda nisu dostatna za tu svrhu, pri čemu, u slučaju takvih
pozajmica, ukupni iznos obveza koje podliježu otplati iz imovine koja tvori
otvoreni investicijski fond s javnom ponudom prema svim ugovorima o zajmu ili
kreditu ne smije prelaziti 10% neto vrijednosti imovine otvorenoga investicijskog
fonda s javnom ponudom u trenutku uzimanja tih pozajmica, na rok ne duži od tri
mjeseca,

8. odobravati zajmove iz imovine fonda,

9. koristiti imovinu fonda kao jamstvo izvršenja
obveza društva za upravljanje ili obveza trećih osoba ili kako bi društvu za
upravljanje, njegovim zaposlenicima ili povezanim osobama omogućio sklapanje
poslova pod povlaštenim uvjetima,

10. dogovarati prodaju, kupnju ili prijenos
imovine između dva fonda kojima upravlja isto društvo za upravljanje pod
uvjetima različitim od tržišnih uvjeta ili uvjetima koji jedan fond stavljaju u
povoljniji položaj u odnosu na drugi,

11. preuzimati obveze u vezi s imovinom koja u
trenutku preuzimanja tih obveza nije vlasništvo investicijskog fonda s javnom
ponudom, uz iznimku transakcija s vrijednosnim papirima obavljenih na burzi ili
kakvom drugom priznatom sustavu trgovanja čija pravila omogućavaju isporuku
vrijednosnih papira uz istodobno plaćanje,

12. za svoj račun stjecati ili otuđivati udjele u
otvorenom investicijskom fondu kojim upravlja,

13. izdavati druge vrijednosne papire otvorenih
investicijskih fondova osim njihovih udjela,

14. ulagati imovinu fonda u vrijednosne papire
ili druge financijske instrumente kojih je ono izdavatelj,

15. fondovi s javnom ponudom kojima upravlja
jedno društvo za upravljanje ne smiju biti vlasnici ukupno:

a) više od 25% dionica s pravom glasa jednog te
istog izdavatelja,

b) više od 10% dionica bez prava glasa jednog te
istog izdavatelja,

c) 10% dužničkih vrijednosnih papira izdanih od
strane jednog te istog izdavatelja,

d) 25% udjela pojedinoga investicijskog fonda,

e) 10% instrumenata tržišta novca jednog te
istog izdavatelja uz iznimku da se ograničenja iz ove podtočke
ne primjenjuju na dužničke vrijednosne papire i instrumente tržišta novca čiji
su izdavatelj Republika Hrvatska, jedinica lokalne i područne (regionalne)
samouprave Republike Hrvatske, država članica, jedinica lokalne uprave države
članice, država koja nije članice Europske unije ili međunarodna javna
organizacija koja je članica jedne ili više država članica.

(2) Ograničenja i odgovornost društva za
upravljanje investicijskim fondom s privatnom ponudom propisana su prospektom
fonda.

*Odgovornost društva za upravljanje*

Članak 48.

(1) U slučaju da ne obavi ili propusti obaviti,
u cijelosti ili djelomično, odnosno ako nepropisno obavi bilo koji posao ili
dužnost predviđene ovim Zakonom, statutom ili prospektom fonda, društvo za
upravljanje odgovorno je imateljima udjela, odnosno dioničarima fonda za uredno
i savjesno obavljanje poslova propisanih ovim Zakonom, pravilnikom, statutom i
prospektom fonda, te ugovorom o upravljanju zatvorenim investicijskim fondom.

(2) Odricanje od odgovornosti zbog povjeravanja
izvršavanja nekog posla trećoj osobi nema pravnog učinka.

GLAVA III.

DEPOZITNA BANKA

*Pojam depozitne banke*

Članak 49.

(1) Depozitna banka jest banka koja za potrebe
fonda obavlja poslove pohrane zasebne imovine fonda, poslove vođenja posebnih
računa za imovinu fonda i odjeljivanja imovine svakog pojedinog fonda od
imovine ostalih fondova, te obavlja druge poslove depozitne banke u skladu s
odredbama ovoga Zakona.

(2) Depozitnom bankom fonda registriranog u
Republici Hrvatskoj može biti samo banka sa sjedištem u Republici Hrvatskoj,
koja je za to dobila odobrenje Hrvatske narodne banke.

*Temeljna obilježja poslova depozitne banke*

Članak 50.

(1) Investicijski fond s javnom ili privatnom
ponudom koji je osnovan u skladu s odredbama ovoga Zakona i posluje na teritoriju
Republike Hrvatske mora imati depozitnu banku.

(2) Prisilne odredbe ovoga Zakona kojima se
propisuju obveze postupanja fondova i društava za upravljanje u vezi s
korištenjem poslova depozitne banke, odnose se na sve investicijske fondove i
društva koja njima upravljaju.

Članak 51.

(1) Poslovi pohrane i ostali poslovi koje
depozitna banka obavlja za društvo za upravljanje moraju biti ustrojstveno
odvojeni od poslova društva za upravljanje.

(2) Imovinu investicijskih fondova, uključujući
vrijednosne papire, bankovne račune i drugu imovinu, depozitna banka čuva i
vodi na zasebnom računu za svaki od fondova za kojeg obavlja poslove depozitne
banke.

(3) Depozitna banka ne smije koristiti imovinu
investicijskog fonda, bilo izravno ili neizravno, za obavljanje transakcija za
vlastiti račun ili za ostvarivanje bilo kakve koristi za sebe ili svoje
zaposlenike ili u bilo koju drugu svrhu osim u korist dioničara ili imatelja
udjela.

(4) Imovina fondova kod depozitne banke ne ulazi
u imovinu depozitne banke niti likvidacijsku ili stečajnu masu niti se može
upotrijebiti za ovrhu u pogledu potraživanja prema skrbniku.

Članak 52.

Depozitna banka djeluje isključivo u interesu ulagatelja u fondove za koje obavlja poslove depozitne
banke.

*Prava i obveze depozitne banke*

Članak 53.

(1) Pored pohrane zasebne imovine fonda, vođenja
posebnih računa za imovinu svakoga pojedinog fonda i odjeljivanja imovine
svakog pojedinog fonda od imovine ostalih fondova, depozitna banka obavlja
sljedeće poslove:

1. u slučaju otvorenoga investicijskog fonda,
osigurava da se prodaja i otkup udjela za račun fonda obavljaju u skladu sa
zakonom i pravilima fonda,

2. u slučaju otvorenoga investicijskog fonda,
otkupljuje i isplaćuje udjele, te vrši isplate imateljima udjela otvorenoga
investicijskog fonda iz dobiti fonda,

3. vodi računa da je izračun neto vrijednosti
pojedine dionice ili udjela u fondu obavljen u skladu s ovim Zakonom,
mjerodavnim propisima te prospektom i statutom fonda,

4. izvršava naloge društva za upravljanje u vezi
s transakcijama s vrijednosnim papirima i drugom imovinom koja tvori portfelj
fonda, pod uvjetom da nisu u suprotnosti s ovim Zakonom, propisima Nadzornog
tijela, prospektom i/ili statutom fonda, te osigurava da transakcije
vrijednosnim papirima budu namirene, odnosno da dospjela novčana potraživanja
budu naplaćena u zakonskim ili ugovornim rokovima,

5. izvješćuje društvo za upravljanje o
korporativnim akcijama vezanim za imovinu fonda koju drži u pohrani i izvršava
njegove naloge koji iz toga proizlaze,

6. naplaćuje sve prihode i druga prava dospjele
u korist fonda, a koja proizlaze iz njegove imovine,

7. osigurava da se prihodi fonda koriste u
skladu s ovim Zakonom i prospektom i/ili statutom fonda, te da su troškovi koje
plaća fond u skladu s uvjetima iz prospekta i/ili statuta fonda, odredbama
ovoga Zakona i drugih propisa,

8. obavlja druge stručne ili upravne poslove
koji su predviđeni ugovorom između društva za upravljanje ili nadzornog odbora
i depozitne banke,

9. vodi evidenciju poslovanja koje obavlja kao depozitna
banka svakoga pojedinog fonda i na redovnoj osnovi usklađuje s evidencijom
društva za upravljanje,

10. prijavljuje Nadzornom tijelu svako trajnije
kršenje ovoga Zakona i ugovora od strane društva za upravljanje u slučaju da
društvo za upravljanje odbije prihvatiti njen zahtjev za prestankom takvog
kršenja,

11. revizorima i drugim osobama ovlaštenim za
obavljanje uvida, uključujući Nadzorno tijelo, omogućuje pristup podacima i
računima vezanim uz fond i njegovu imovinu.

(2) Nadzorno tijelo će propisati način provedbe
odredaba stavka 1. ovoga članka.

*Odgovornost depozitne banke*

Članak 54.

Depozitna banka odgovara društvu za upravljanje,
imateljima udjela u otvorenom investicijskom fondu i dioničarima zatvorenog
investicijskog fonda za pričinjenu štetu ako ne obavlja ili nepravilno obavlja
poslove predviđene ugovorom o skrbničkim i depozitnim poslovima ili ovim
Zakonom, uključujući i slučaj kada je obavljanje svojih poslova iz članka 53.
stavka 2. i članka 55. ovoga Zakona u cijelosti ili djelomično povjerila trećim
osobama.

Članak 55.

Podatke o imateljima udjela, njihovim udjelima,
odnosno dioničarima, te uplatama i isplatama, koji su joj učinjeni dostupnima
sukladno odredbama ovoga Zakona, depozitna banka je dužna čuvati kao poslovnu
tajnu.

*Promjena depozitne banke*

Članak 56.

Investicijskim fondovima nije dopušteno
zamijeniti depozitnu banku bez odobrenja Nadzornog tijela.

Članak 57.

(1) Depozitna banka koja želi prestati s obavljanjem
djelatnosti depozitne banke ili raskinuti ugovor o poslovima depozitne banke
određenog fonda ili fondova dužna je najmanje šezdeset dana prije prestanka
obavljanja djelatnosti, odnosno raskida ugovora uputiti pisanu obavijest o
svojoj namjeri Nadzornom tijelu, nadzornom odboru svakoga zatvorenoga
investicijskog fonda ili društvu za upravljanje otvorenoga investicijskog fonda
za koje obavlja poslove depozitne banke.

(2) U slučaju da društvo za upravljanje
otvorenoga investicijskog fonda, odnosno nadzorni odbor zatvorenoga
investicijskog fonda ne zaključe ugovor o pohrani s drugom depozitnom bankom u
roku od šezdeset dana od dana primitka obavijesti iz stavka 1. ovoga članka,
depozitna je banka dužna, ako je u mogućnosti, nastaviti s pružanjem depozitnih
usluga u daljnjem roku od trideset dana.

(3) U slučaju da depozitna banka prestane
poslovati u svojstvu depozitne banke, ili ako u roku od šezdeset dana, odnosno
u dodatnom roku od trideset dana ne bude zaključen ugovor s drugom depozitnom
bankom, investicijski fondovi za koje je obavljala poslove depozitne banke
moraju biti likvidirani, sukladno odredbama glave IX. ovoga Zakona.

Članak 58.

Društvo za upravljanje otvorenim investicijskim
fondom ili nadzorni odbor zatvorenoga investicijskog fonda mogu jednu depozitnu
banku zamijeniti nekom drugom. Dotadašnja depozitna banka mora u pisanom
obliku, u roku tri dana od primitka zahtjeva, obavijestiti Nadzorno tijelo da
prema svim njenim saznanjima ne postoje nikakve nerazriješene povrede zakona
ili propisa.

Članak 59.

U slučaju raskida ugovora o pohrani, depozitna
banka je dužna svu imovinu investicijskih fondova koju ima u pohrani prenijeti
na pohranu depozitnoj banci s kojom društvo za upravljanje, odnosno nadzorni
odbor zaključe ugovor o pohrani, pri čemu mora predati i knjige računa,
evidenciju i sve druge dokumente i materijale bitne za poslovanje fondova za
koje je do tada obavljala poslove depozitne banke, i to bilo u pisanom ili
elektroničkom obliku, ovisno o načinu vođenja naznačenih podataka.

GLAVA IV.

INVESTICIJSKI FONDOVI S
JAVNOM PONUDOM

Odjeljak 1.

ZATVORENI INVESTICIJSKI
FONDOVI S JAVNOM PONUDOM

*Pojam zatvorenoga investicijskog fonda s javnom ponudom*

Članak 60.

(1) Zatvoreni investicijski fond s javnom ponudom
jest dioničko društvo sa sjedištem u Republici Hrvatskoj što ga, uz odobrenje
Nadzornog tijela osniva i njime upravlja društvo za upravljanje, kojemu je
predmet poslovanja prikupljanje novčanih sredstava javnom ponudom svojih
neograničeno prenosivih dionica i ulaganje tih sredstava, uz uvažavanje načela
razdiobe rizika.

(2) Zatvoreni investicijski fond s javnom
ponudom se može osnovati na određeno ili neodređeno vrijeme.

(3) Statutom zatvorenoga investicijskog fonda s
javnom ponudom moraju se utvrditi njegovi ulagateljski
ciljevi.

(4) Zatvoreni investicijski fond s javnom
ponudom ne može se preoblikovati u holding, koncern ili druge oblike povezanih
društava.

(5) Na zatvorene investicijske fondove s javnom
ponudom primjenjuju se odredbe Zakona o trgovačkim društvima, osim ako ovim
Zakonom nije drukčije određeno.

Članak 61.

(1) Zahtjev za izdavanje odobrenja i prijava
upisa zatvorenoga investicijskog fonda s javnom ponudom u registar fondova,
koje Nadzornom tijelu podnosi ovlašteno društvo za upravljanje mora sadržavati:

1. tvrtku društva za upravljanje i podatke o
odobrenju za rad koje je društvo za upravljanje dobilo od Nadzornog tijela, kao
i ime i prezime osobe ovlaštene za zastupanje, adresu, telefon, telefaks i
adresu elektroničke pošte društva za upravljanje,

2. tvrtku fonda,

3. ciljeve ulaganja fonda,

4. ime i prezime, adresu, telefon, telefaks i
adresu elektroničke pošte članova prvog saziva nadzornog odbora fonda,

5. statut fonda,

6. prospekt fonda,

7. odluku o imenovanju članova prvog nadzornog
odbora i njihove pisane izjave o prihvaćanju imenovanja,

8. ugovor sklopljen između nadzornog odbora
fonda i društva za upravljanje,

9. ugovor s depozitnom bankom i presliku izvatka
iz sudskog registra za banku,

10. zahtjev za uvrštenje dionica fonda na burzu
ili uređeno javno tržište, te pisanu potvrdu dotične burze da dionice fonda,
sudeći prema prijedlogu, ispunjavaju uvjete za uvrštenje, i

11. tvrtku revizora, izvadak iz sudskog registra
i osnovne podatke o revizoru.

(2) Nadzorno tijelo će donijeti pravilnik kojim
se pobliže određuju obvezni sadržaj zahtjeva, statuta, prospekata i ugovora
zatvorenih investicijskih fondova s javnom ponudom i kojima se mogu tražiti
dodatni podaci ako je to neophodno za zaštitu ulagatelja.

*Temeljni kapital i dionice zatvorenoga investicijskog fonda
s javnom ponudom*

Članak 62.

(1) Najniži iznos temeljnog kapitala zatvorenoga
investicijskog fonda s javnom ponudom je 5.000.000,00 kuna.

(2) Nadzorno tijelo može propisati i viši iznos
temeljnog kapitala od iznosa navedenog u stavku 1. ovoga članka.

Članak 63.

(1) Na upis i uplatu dionica odgovarajuće se
primjenjuje odredbe Zakona o trgovačkim društvima.

(2) Dionice zatvorenoga investicijskog fonda
uplaćuju se u gotovini te moraju biti u cijelosti uplaćene prije nego što se
osnivanje zatvorenoga investicijskog fonda upiše u sudski registar ili prije
upisa povećanja temeljnog kapitala.

Članak 64.

(1) Redovne dionice zatvorenoga investicijskog
fonda s javnom ponudom glase na ime i dioničarima daju jednaka prava utvrđena
zakonom, prospektom i statutom fonda.

(2) Zatvoreni investicijski fond s javnom
ponudom ne smije izdavati niti jednu drugu vrstu vrijednosnih papira, osim
dionica iz stavka 1. ovoga članka.

(3) Dionice zatvorenoga investicijskog fonda s
javnom ponudom moraju biti uvrštene na burzu ili uređeno javno tržište.

*Troškovi zatvorenoga investicijskog fonda s javnom ponudom*

Članak 65.

(1) Troškovi i naknade u svezi s osnivanjem zatvorenoga
investicijskog fonda s javnom ponudom mogu se plaćati na teret imovine fonda
jedino ako je tako određeno prospektom i statutom. Najviši iznos troškova i
naknada osnivanja koje se isplaćuju na teret imovine fonda u prospektu se
iskazuje kao postotak novčanih sredstava uplaćenih u fond prilikom osnivanja.
Sve ostale troškove i naknade u svezi s osnivanjem koji prelaze tako utvrđeni
postotak snosi društvo za upravljanje, odnosno nadzorni odbor, ovisno o tome
tko ih je prouzročio.

(2) Ako zatvoreni investicijski fond s javnom
ponudom ne uspije doseći najniži iznos temeljnog kapitala, troškove i naknade u
svezi s osnivanjem snose osnivači koji su usvojili statut, a novčani ulozi se u
cijelosti vraćaju ulagateljima.

(3) Troškovi i naknade u svezi s osnivanjem
plaćeni iz imovine zatvorenoga investicijskog fonda s javnom ponudom ne smiju
prelaziti 3,5% ukupnih novčanih sredstava prikupljenih izdavanjem dionica.

Članak 66.

(1) Od ostalih troškova, iz imovine zatvorenoga
investicijskog fonda s javnom ponudom mogu se izravno plaćati isključivo:

1. naknada društvu za upravljanje, koja se
temelji na postotku prosječne godišnje neto vrijednosti imovine fonda i mora se
navesti u ugovoru između fonda i društva za upravljanje i u prospektu fonda, a
kao godišnji trošak može se odbiti od imovine fonda i obračunava se prilikom
svakog izračuna neto vrijednosti imovine fonda,

2. naknada depozitnoj banci,

3. naknada i troškovi članova nadzornog odbora,

4. troškovi, provizije ili pristojbe neposredno povezane
sa stjecanjem ili prodajom imovine fonda,

5. naknada i trošak vođenja registra dionica,
uključujući troškove izdavanja potvrda o stanju udjela, ako se one izdaju, te
troškove isplate dividendi,

6. revizorski i odvjetnički troškovi nastali u
poslovanju zatvorenoga investicijskog fonda,

7. troškovi izrade, tiskanja i poštarine vezani
uz objave i dostavu izvješća koja se prema ovome Zakonu podnose dioničarima,

8. troškovi održavanja glavne skupštine, osim u
slučaju izvanredne skupštine koju društvo za upravljanje sazove snosi društvo
za upravljanje,

9. sve propisane naknade i pristojbe koje se
plaćaju Nadzornom tijelu u vezi s izdavanjem odobrenja zatvorenom
investicijskom fondu,

10. troškovi uvrštenja na burzu ili uređeno
javno tržište,

11. porezi koje je fond dužan platiti na imovinu
i/ili dobit,

12. troškovi oglašavanja, ali samo kada je ono
obvezno za zatvorene investicijske fondove sukladno ovom Zakonu, te

13. ostali troškovi određeni posebnim zakonima
(troškovi Nadzornog tijela).

(2) Naknada društvu za upravljanje iz stavka 1.
točke 1. ovoga članka ne može biti definirana tako da ovisi o prinosu fonda.

(3) Na teret imovine zatvorenoga investicijskog
fonda s javnom ponudom mogu se isplaćivati samo troškovi predviđeni prospektom
fonda.

Članak 67.

Ukupni iznos svih troškova koji se knjiže na
teret zatvorenoga investicijskog fonda s javnom ponudom iskazuje se kao
pokazatelj ukupnih troškova, a za svaku prethodnu godinu izračunava se na
sljedeći način:

(Ukupna
naknada za upravljanje + ukupni iznos svih
ostalih troškova iz članka 66. ovoga Zakona, osim tro-
škova iz stavka 1. točke 11. i točke 13. toga članka)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
× 100

Prosječna
godišnja neto vrijednost
imovine

i mora se objaviti u revidiranom godišnjem
izvješću fonda.

Članak 68.

(1) Pokazatelj ukupnih troškova fonda ne smije
prelaziti 3.5% prosječne godišnje neto vrijednosti imovine fonda. Po završetku
godišnjeg obračunskog razdoblja, Nadzorno tijelo svake godine objavljuje sažetu
usporedbu pokazatelja ukupnih troškova svih zatvorenih investicijskih fondova s
javnom ponudom.

(2) Sve nastale troškove koji u određenoj godini
prijeđu najviši dopušteni pokazatelj ukupnih troškova u visini od 3.5% snosi
društvo za upravljanje.

*Nadzorni odbor*

Članak 69.

(1) Nadzorni odbor zatvorenoga investicijskog
fonda s javnom ponudom ima najmanje pet članova.

(2) Najviše 40% od ukupnog broja članova
nadzornog odbora zatvorenoga investicijskog fonda s javnom ponudom mogu biti
zaposlenici ili povezane osobe društva za upravljanje ili osobe koje su s
fondom u prethodne dvije godine sklopile ugovor o pružanju usluga, uključujući
revizore, odvjetnike i javne bilježnike.

(3) Ostali članovi nadzornog odbora zatvorenoga
investicijskog fonda s javnom ponudom moraju biti neovisni, što znači da se ne
smije raditi o:

1. zaposlenicima društva za upravljanje,
depozitne banke, revizora ili osobama koje posjeduju važeću dozvolu Nadzornog
tijela, odnosno odgovarajućega nadležnog tijela za brokera ili investicijskog
savjetnika, te stvarno obavljaju te poslove kao zaposlenici brokerskog društva
ili banke ovlaštene za poslove s vrijednosnim papirima, ili osobama koje su s
bilo kojim od njih u prethodne dvije godine sklopile ugovor o pružanju usluga,

2. zaposlenicima povezanih osoba iz stavka 3.
točke 1. ovoga članka ili s njima povezanim osobama.

Članak 70.

Sljedeće osobe ne mogu biti članovi nadzornog
odbora zatvorenoga investicijskog fonda s javnom ponudom:

1. članovi uprave ili nadzornog odbora društva
za upravljanje, depozitne banke, brokerskog društva ili banke ovlaštene za
poslove s vrijednosnim papirima, društva za osiguranje ili mirovinskog fonda u
privatnom vlasništvu, u vrijeme kada je tim društvima nadležno regulatorno
tijelo oduzelo odobrenje za rad, u roku od tri godine od oduzimanja odobrenja,

2. osobe koje su izgubile članstvo u strukovnoj
udruzi zbog nepridržavanja pravila udruge, ili kojima je Nadzorno tijelo
odnosno odgovarajuće nadležno tijelo izreklo mjeru oduzimanja dozvole za
obavljanje poslova s vrijednosnim papirima,

3. osobe koje su pravomoćno osuđene za kazneno
djelo protiv imovine, kazneno djelo protiv sigurnosti platnog prometa i
poslovanja i kazneno djelo povrede vjerodostojnosti isprava iz Kaznenog zakonika
Republike Hrvatske, i to za vrijeme od jedne godine po pravomoćnosti presude
kojom je osuđena, s time da se u to vrijeme ne računa vrijeme provedeno na
izdržavanju kazne,

4. osobe koje su pravomoćno osuđene za kazneno
djelo neovlaštenog korištenja i odavanja povlaštenih informacija, manipuliranja
cijenama i širenja neistinitih informacija, navođenja neistinitih podataka u
prospektu i njegove nedopuštene distribucije, nedopuštenog uvrštenja
vrijednosnih papira, prikrivanja vlasništva i nedopuštene trgovine vrijednosnim
papirima iz Zakona o tržištu vrijednosnih papira, i to za vrijeme od jedne
godine po pravomoćnosti presude kojom je osuđena, s time da se u to vrijeme ne
računa vrijeme provedeno na izdržavanju kazne,

5. osobe koje su pravomoćno osuđene za prekršaj
propisan odredbama Zakona o tržištu vrijednosnih papira za vrijeme od jedne
godine po pravomoćnosti odluke,

6. osobe protiv kojih je izrečena mjera
sigurnosti zabrane obavljanja zanimanja koje je u potpunosti ili djelomično
obuhvaćeno predmetom poslovanja fonda i/ili društva za upravljanje za vrijeme
dok traje ta zabrana,

7. svaka osoba kojoj je oduzeta poslovna
sposobnost,

8. osobe koje posjeduju važeću dozvolu Nadzornog
tijela, odnosno odgovarajućega nadležnog tijela za brokera ili investicijskog
savjetnika, te stvarno obavljaju te poslove kao zaposlenici brokerskog društva
ili banke ovlaštene za poslove s vrijednosnim papirima,

9. osobe koje trenutno obnašaju neku dužnost u
državnoj službi i koje su trenutno namještenici državne ili lokalne i područne
(regionalne) samouprave ili tijela odgovornih Vladi Republike Hrvatske ili
Hrvatskom saboru ili odgovarajućih tijela u nekoj drugoj državi.

Članak 71.

Članovi nadzornog odbora zatvorenoga
investicijskog fonda s javnom ponudom imenuju se na razdoblje od najviše četiri
godine, te mogu biti ponovno imenovani.

Članak 72.

U godišnjem financijskom izvješću zatvorenoga
investicijskog fonda s javnom ponudom objavljuje se ukupni iznos naknada i
troškova plaćenih članu nadzornog odbora, kao i broj i vrijednost svih dionica
kojima pojedini član nadzornog odbora raspolaže u fondu. Članovima nadzornog
odbora nije dopušteno primanje nikakve nagrade od izdavatelja vrijednosnih
papira u koje fond ulaže svoja sredstva, osim primanja koja mu pripadaju
temeljem ugovora o radu.

*Nadležnost nadzornog odbora*

Članak 73.

Članovi nadzornog odbora zatvorenoga
investicijskog fonda s javnom ponudom pored nadležnosti koje nadzorni odbor ima
na temelju članka 263. Zakona o trgovačkim društvima, zajednički zastupaju fond
prema društvu za upravljanje. Također, nadzorni odbor nadležan je i za:

1. davanje suglasnosti za sklapanje ugovora s
osobama koje fondu pružaju usluge, pri čemu se takvi ugovori ne smiju sklapati
na razdoblje dulje od tri godine,

2. nadzor nad izvršavanjem ugovora iz točke 1.
ovoga stavka, pri čemu nadzorni odbor ima pravo raskinuti ugovor u slučaju
trajnijeg neizvršenja obveza, u kojem slučaju niti jedna naknada plativa
slijedom takvog raskida ne smije prelaziti iznos tromjesečne nagrade predviđene
raskinutim ugovorom,

3. nadzor nad usklađenošću poslovanja s
odredbama ovoga Zakona, prospektom fonda, te ciljevima i ograničenjima ulaganja
pojedinog fonda,

4. davanja suglasnosti na odluku kojom se
glavnoj skupštini fonda predlaže odlučivanje u vezi s otkupom dionica,
izdavanjem dionica i restrukturiranjem fonda,

5. prijavljivanje Nadzornom tijelu svakog
propusta društva za upravljanje i depozitne banke u pridržavanju ovoga Zakona i
mjerodavnih propisa,

6. utvrđuje financijska izvješća fonda, po
prijedlogu društva za upravljanje.

Članak 74.

U slučaju oduzimanja odobrenja za rad društvu za
upravljanje ili nastanka kakve druge okolnosti koja onemogućuje nastavak
obavljanja poslova upravljanja zatvorenim investicijskim fondom s javnom
ponudom, nadzorni odbor je obvezan u roku od šezdeset dana od nastupanja takvih
okolnosti potpisati ugovor iz članka 76. ovoga Zakona s novim društvom za
upravljanje. U suprotnom, nadzorni odbor je dužan sazvati glavnu skupštinu
fonda.

Članak 75.

U slučaju oduzimanja odobrenja za rad depozitnoj
banci zatvorenoga investicijskog fonda s javnom ponudom ili nastanka kakve
druge okolnosti koja depozitnoj banci fonda onemogućuje nastavak obavljanja
ugovorenih poslova, nadzorni odbor je obvezan u roku od šezdeset dana od
nastupanja takvih okolnosti potpisati ugovor s drugom depozitnom bankom. U
suprotnom, nadzorni odbor je dužan sazvati glavnu skupštinu fonda.

*Upravljanje fondom*

Članak 76.

(1) Uprava društva za upravljanje ima ovlasti,
imenuje se i djeluje kao uprava zatvorenoga investicijskog fonda te upravlja
fondom u skladu s ugovorom što ga je društvo za upravljanje sklopilo s fondom
zastupljenim po njegovom nadzornom odboru u skladu s odredbama ovoga Zakona i
mjerodavnih propisa.

(2) Nadzorno tijelo će donijeti pravilnik kojim
se uređuje obvezni sadržaj ugovora iz prethodnog stavka ovoga članka
sklopljenog između društva za upravljanje i zatvorenoga investicijskog fonda s
javnom ponudom.

Članak 77.

Društvo za upravljanje je odgovorno za
izvršavanje poslova preuzetih ugovorom iz članka 76. ovoga Zakona, bez obzira
obavlja li te poslove neposredno ili preko treće osobe.

*Dozvoljena ulaganja*

Članak 78.

(1) Imovina zatvorenoga investicijskog fonda s
javnom ponudom isključivo se može sastojati od:

1. vrijednosnih papira,

2. udjela ili dionica investicijskih fondova,

3. instrumenata tržišta novca,

4. depozita kod ovlaštenih banaka u Republici
Hrvatskoj ili državi članici, ili nekoj drugoj državi pod uvjetom da podliježu
nadzoru i ograničenjima koje će Nadzorno tijelo u smislu sigurnosti ulagača
smatrati barem jednakima onima u Republici Hrvatskoj, koji dospijevaju u roku
ne duljem od dvanaest mjeseci i koji se mogu u svakom trenutku razročiti,

5. terminskih i opcijskih ugovora i drugih
financijskih izvedenica, kojima se trguje na uređenim tržištima iz stavka 1.
točke 1. ovoga članka, i/ili financijskih izvedenica kojima se trguje na drugim
organiziranim tržištima (OTC) pod uvjetom da:

a) se temelje na financijskim instrumentima
ulaganje u koje je dozvoljeno ovim člankom, financijskim indeksima, kamatnim
stopama, deviznim tečajevima ili valutama u koje fond smije ulagati na temelju
svog prospekta i statuta,

b) se poslovi ugovoreni na drugim organiziranim
tržištima (OTC) sklapaju s institucijama koje podliježu strogom nadzoru nekog
regulatornog tijela u Republici Hrvatskoj ili državi članici,

c) podliježu pouzdanoj i provjerljivoj procjeni
vrijednosti na svakodnevnoj osnovi te se u svako doba mogu prodati, likvidirati
ili zaključiti prijebojnom transakcijom po njihovoj pravičnoj vrijednosti na
poticaj fonda,

d) se takvi instrumenti koriste isključivo za
smanjivanje ili ograničavanje rizika ili povećanje prinosa odnosno smanjenje
troškova fonda bez ikakvog povećanja rizika, odnosno da se njima neće mijenjati
investicijska strategija, ciljevi i ograničenja definirani ovim Zakonom i
prospektom i/ili statutom fonda,

e) u prospektu fonda mora biti navedeno smije li
se ulagati u takve instrumente, da li će se koristiti u svrhu zaštite od rizika
i/ili u svrhu postizanja investicijskih ciljeva fonda, i kakav je utjecaj
takvih instrumenata na rizičnost fonda,

6. nekretnina,

7. novca na računu.

(2) Nadzorno tijelo će donijeti pravilnik kojim
se određuju dozvoljena ulaganja zatvorenih investicijskih fondova s javnom
ponudom.

*Ograničenja ulaganja*

Članak 79.

(1) Ulaganje imovine zatvorenoga investicijskog
fonda s javnom ponudom podliježe sljedećim ograničenjima:

1. najviše 15% neto vrijednosti imovine fonda
može biti uloženo u vrijednosne papire ili instrumente tržišta novca jednog te
istog izdavatelja uz iznimku da:

a) u vrijednosne papire ili instrumente tržišta
novca čiji je izdavatelj ili za koje jamči Republika Hrvatska ili jedinica
lokalne i područne (regionalne) samouprave Republike Hrvatske, država članica
ili jedinica lokalne uprave države članice, država koja nije članica Europske
unije ili međunarodna javna organizacija u kojoj su članovi jedna ili više
država članica, može se ulagati bez ograničenja pod uvjetom da:

– u prospektu i statutu fonda budu jasno
naznačene države, jedinice lokalne uprave ili međunarodne organizacije u čije
se vrijednosne papire i instrumente tržišta novca može ulagati više od 35%
imovine fonda,

– da se imovina fonda sastoji od barem šest
različitih vrijednosnih papira ili instrumenata tržišta novca, i

– da vrijednost niti jednoga pojedinoga
vrijednosnog papira ili instrumenta tržišta novca iz točke 1. podtočke a) ovoga stavka ne prelazi 30% imovine fonda,

b) ako fond nastoji replicirati neki dionički
indeks ili indeks dužničkih vrijednosnih papira, Nadzorno tijelo može dozvoliti
da se u dionice ili dužničke vrijednosne papire jednog te istog izdavatelja
može uložiti do 20% imovine fonda, a u iznimnim okolnostima da se u dionice ili
dužničke vrijednosne papire jednog te istog izdavatelja može uložiti do 35%
imovine fonda ako je to neophodno za repliciranje tog indeksa, ulaganje do 35%
imovine fonda u dionice ili dužničke vrijednosne papire jednog te istog
izdavatelja dozvoljeno je samo za jednog izdavatelja, takav fond mora u svom
prospektu i statutu jasno naznačiti da mu je investicijski cilj repliciranje
indeksa,

2. osobe koje čine povezana društva sukladno
odredbama Zakona o trgovačkim društvima i ovoga Zakona smatraju se jednim
izdavateljem u smislu članka 78. ovoga Zakona i odredbama ovoga članka, pri
čemu najviše 20% neto vrijednosti imovine fonda može biti uloženo u vrijednosne
papire ili instrumente tržišta novca čiji su izdavatelji osobe koje čine grupu
povezanih društava,

3. ograničenja iz stavka 1. točke 1. ovoga
članka ne odnose se na:

a) depozite,

b) financijske izvedenice kojima se trguje na
drugim organiziranim tržištima (OTC),

4. najviše 20% neto vrijednosti imovine može se
položiti kao depozit u jednu te istu banku iz članka 78. stavka 1. točke 4.
ovoga Zakona,

5. izloženost prema jednoj osobi na temelju
financijskih izvedenica ugovorenih s tom osobom na drugom organiziranom tržištu
(OTC) ne smije biti veća od:

a) 10% neto vrijednosti imovine fonda ako se
radi o banci iz članka 78. stavka 1. točke 4. ovoga Zakona,

b) 5% neto vrijednosti imovine fonda ako se radi
o nekoj drugoj pravnoj osobi,

6. ukupna vrijednost ulaganja u vrijednosne
papire ili instrumente tržišta novca čiji je izdavatelj jedna te ista osoba, i
vrijednosti depozita položenih kod te osobe i izloženosti na temelju
financijskih izvedenica kojima se trguje na drugom organiziranom tržištu (OTC)
ugovorenih sa tom osobom ne smije prijeći 20% neto vrijednosti imovine fonda,

7. najviše 20% neto vrijednosti imovine fonda
može biti uloženo u udjele ili dionice jednog te istog investicijskog fonda iz
članka 78. stavka 1. točke 2. ovoga Zakona, uz uvjet da najviše 30% imovine
fonda može biti uloženo u fondove izvan članka 15. stavka 1. točke 2. i 3.
ovoga Zakona i najviše 10% imovine fonda može biti uloženo u fondove s
privatnom ponudom,

8. ulaganje u udjele ili dionice investicijskih
fondova ne može preći 25% neto vrijednosti imovine pojedinog fonda koji se
ulaže,

9. ukoliko se imovina fonda ulaže u udjele ili
dionice investicijskih fondova kojima izravno ili neizravno upravlja isto
društvo za upravljanje, ili kojima upravlja drugo društvo s kojim je to društvo
povezano zajedničkom upravom ili kontrolom, ili izravnim ili neizravnim
vlasničkim udjelom, na takva se ulaganja fondu ne smije naplatiti ulazna ili izlazna
naknada,

10. ukoliko se imovina fonda može ulagati u
udjele ili dionice drugih investicijskih fondova, u prospektu fonda, uz
maksimalnu naknadu za upravljanje koja se smije naplatiti na imovinu tog fonda,
mora biti jasno naznačena i maksimalna naknada za upravljanje koja se smije
naplatiti na imovinu fondova u koje namjerava ulagati, a u godišnjim
izviješćima fonda mora jasno biti naznačena maksimalna ukupna naknada za
upravljanje koja je bila naplaćena i tome fondu i drugom fondu u koji je taj
fond uložio, izražena u postotku imovine fonda koji je uložio u udjele ili
dionice drugoga investicijskog fonda,

11. fond u svom vlasništvu ne može imati više od
25% dionica s pravom glasa jednog te istog izdavatelja ili vrijednosnih papira
iz jednog te istog izdanja obveznica,

12. ukupna izloženost fonda prema financijskim
izvedenicama ni u kom slučaju ne smije biti veća od 10% neto vrijednosti
imovine fonda,

13. ako fond više od 40% svoje neto vrijednosti
imovine namjerava uložiti u neuvrštene vrijednosne papire, tvrtka fonda treba
uključivati riječi »zatvoreni investicijski fond s javnom ponudom za ulaganje u
neuvrštene vrijednosne papire«,

14. nikakva se ulaganja ne mogu obavljati u
društva s ograničenom odgovornošću, kao ni u bilo kakve vrijednosne papire koji
nisu slobodno prenosivi.

(2) Nadzorno tijelo će donijeti pravilnik kojim
se uređuju ograničenja ulaganja zatvorenih investicijskih fondova s javnom
ponudom.

*Ograničenja ulaganja u nekretnine*

Zatvoreni investicijski
fond s javnom ponudom za ulaganje u nekretnine

Članak 80.

(1) Isključivo zatvoreni investicijski fond s
javnom ponudom kojemu je odredbama prospekta i statuta dopušteno ulaganje u
nekretnine, odnosno koji namjerava najmanje 60% neto vrijednosti imovine fonda
uložiti u nekretnine, smije stjecati nekretnine na način i prema uvjetima iz
ovoga Zakona.

(2) Investicijski fond iz stavka 1. ovoga članka
mora u svojoj tvrtki imati riječi »zatvoreni investicijski fond s javnom
ponudom za ulaganje u nekretnine«.

(3) Investicijski fond za ulaganje u nekretnine,
prema svojem statutu i prospektu, smije stjecati nekretnine u Republici
Hrvatskoj i u inozemstvu na temelju reciprociteta, i to u sljedeća dobra:

1. stambene i/ili poslovne zgrade s pripadajućim
zemljištem,

2. zemljišta na kojima se gradi ako građevinski
plan odgovara uvjetima navedenim pod točkom 1. ovoga stavka i ako se prema
objektivnim kriterijima može računati sa završetkom izgradnje u primjerenom
roku te ako troškovi za zemljišta ne prelaze ukupno 20% neto vrijednosti
imovine fonda,

3. neizgrađena zemljišta na kojima je prema
važećim propisima lokalne i područne (regionalne) samouprave dozvoljena gradnja
stambenih ili poslovnih zgrada, odnosno zgrada ili uređaja potrebnih za
obavljanje određenih djelatnosti i stoga određena za skoru vlastitu gradnju, u
skladu s odredbom točke 1. ovoga stavka,

4. poljoprivredna zemljišta,

5. ostala ulaganja u nekretnine ako je to
izričito predviđeno u statutu i prospektu fonda.

(4) Imovina iz stavka 3. ovoga članka smije biti
stečena samo ako je vještak prethodno procijenio predmetnu nekretninu i ako
protuusluga ili cijena koju treba platili ili treba obaviti za račun fonda ne
prelazi ili samo neznatno prelazi procijenjenu vrijednost nekretnine.

(5) Svaka pojedina nekretnina ne smije u trenutku
stjecanja prelaziti 20% neto vrijednosti imovine fonda. To vrijedi i za
nekretnine koje se sastoje od više međusobno povezanih zemljišnih čestica.

(6) Najmanje 50% neto vrijednosti imovine
zatvorenoga investicijskog fonda s javnom ponudom za nekretnine mora se
sastojati od nekretnina smještenih u Republici Hrvatskoj, osim ako se ne radi o
ulaganju iz stavka 7. ovoga članka.

(7) Ulaganja u udjele ili dionice društava čiji
je predmet poslovanja isključivo ili pretežito stjecanje i prodaja, iznajmljivanje
i zakup nekretnina te upravljanje nekretninama, udjele ili dionice drugog fonda
za nekretnine, ili druge vrijednosne papire, izvedenice ili certifikate koje
propiše Nadzorno tijelo, a čija se cijena temelji na nekretninama, smatraju se
ulaganjem u nekretnine.

(8) Nadzorno tijelo će donijeti pravilnik kojim
se uređuju ulaganja zatvorenih investicijskih fondova s javnom ponudom u
nekretnine.

*Prekoračenje ograničenja ulaganja*

Članak 81.

Ograničenja ulaganja iz članka 79. ovoga Zakona mogu
se prekoračiti ako se radi o prenosivim vrijednosnim papirima ili instrumentima
tržišta novca koje fond stječe prilikom povećanja temeljnog kapitala iz
sredstava društva ili na temelju ostvarenja prava prvenstva upisa ili prava
upisa koja proizlaze iz vrijednosnih papira ili instrumenata tržišta novca te
prilikom prodaje imovine fonda radi istovremene isplate većeg broja udjela.

Članak 82.

U slučaju prekoračenja ograničenja ulaganja iz
članka 79. ovoga Zakona, koja su posljedica kretanja cijena na tržištu, odnosno
prekoračenja iz članka 81. ovoga Zakona, društvo za upravljanje, nastojeći
sačuvati interese dioničara, dužno je uskladiti ulaganja fonda sukladno odredbi
članka 78. ovoga Zakona u roku od godine dana, nastojeći pri tome eventualni
gubitak svesti na najmanju moguću mjeru.

Članak 83.

U slučaju prekoračenja ograničenja ulaganja iz
članka 79. ovoga Zakona koja su posljedica transakcija koje je sklopilo društvo
za upravljanje, a kojima su se u trenutku njihova sklapanja prekoračila
navedena ograničenja, društvo za upravljanje dužno je uskladiti ulaganja fonda
sukladno odredbi članka 78. ovoga Zakona odmah po saznanju za prekoračenje.
Društvo za upravljanje dužno je fondu nadoknaditi tako nastalu štetu.

Članak 84.

Ograničenja ulaganja navedena u ovom Zakonu mogu
biti prekoračena u prvih godinu dana od osnivanja fonda, uz dužno poštivanje
načela razdiobe rizika i zaštite interesa ulagatelja.

*Glavna skupština*

Članak 85.

(1) Na nadležnost, sazivanje i održavanje glavne
skupštine primjenjuju se odredbe glave IV. odjeljka 5., pododjeljak 4. Zakona o
trgovačkim društvima.

(2) Glavna skupština može valjano odlučivati ako
su na njoj zastupljeni glasovi koji predstavljaju najmanje 3/10 temeljnog
kapitala zatvorenoga investicijskoga fonda s javnom ponudom.

Članak 86.

Glavna skupština glasovima koji predstavljaju
najmanje tri četvrtine temeljnog kapitala zastupljenog na glavnoj skupštini
fonda pri odlučivanju donosi sljedeće odluke:

1. povećanje godišnje naknade društvu za
upravljanje, iznad iznosa navedenog u važećem prospektu,

2. promjena ulagačkih ciljeva fonda u odnosu na
ciljeve navedene u prospektu,

3. stjecanje vlastitih dionica fonda radi
njihovog povlačenja,

4. ako je zatvoreni investicijski fond s javnom ponudom
osnovan na određeno vrijeme, produljenje trajanja fonda u odnosu na razdoblje
navedeno u prospektu,

5. pripajanje i spajanje s drugim fondom,
odnosno podjelu zatvorenoga investicijskog fonda javnom ponudom.

Odjeljak 2.

OTVORENI INVESTICIJSKI
FONDOVI S JAVNOM PONUDOM

*Pojam otvorenoga investicijskog fonda s javnom ponudom*

Članak 87.

Otvoreni investicijski fond s javnom ponudom
jest zasebna imovina, bez pravne osobnosti, koju uz odobrenje Nadzornog tijela
osniva društvo za upravljanje, s ciljem prikupljanja novčanih sredstava javnom
ponudom udjela u fondu, čija se sredstva ulažu u skladu s odredbama ovoga
Zakona, i čiji imatelji udjela imaju pravo, pored prava na razmjerni udio u
dobiti fonda, u svako doba zahtijevati isplatu udjela, i na taj način istupiti
iz fonda.

Članak 88.

(1) Kupnja udjela javnom ponudom obavlja se
isključivo uplatama novčanih sredstava, čime kupac po kupnji udjela ulazi u
ugovorni odnos s društvom za upravljanje koje se obvezuje da će uplaćenim
novčanim sredstvima upravljati kao dijelom zajedničke imovine, u skladu s
uvjetima naznačenim u prospektu.

(2) Iznimno od stavka 1. ovoga članka kupnja
udjela može se obaviti dodjelom novih udjela na ime isplate udjela u dobiti,
odnosno prilikom smanjivanja vrijednosti udjela na ime dodjele novih udjela,
odnosno u drugim slučajevima koje propiše Nadzorno tijelo.

Članak 89.

Sredstva otvorenoga investicijskog fonda s
javnom ponudom prikupljena izdavanjem i javnom prodajom udjela u fondu te
imovina stečena ulaganjem uplaćenih novčanih sredstava, uključujući prihode i
prava proizašla iz imovine fonda, čine otvoreni investicijski fond s javnom
ponudom, odnosno zasebnu imovinu u zajedničkom vlasništvu svih imatelja udjela
u fondu.

Članak 90.

Imatelji udjela odgovaraju za obveze otvorenoga
investicijskog fonda s javnom ponudom do visine iznosa svojega udjela u fondu.

*Osnivanje otvorenoga investicijskog fonda s javnom ponudom*

Članak 91.

(1) Zahtjev za izdavanje odobrenja i prijava
upisa otvorenoga investicijskog fonda s javnom ponudom u registar fondova, koje
Nadzornom tijelu u ime fonda podnosi društvo za upravljanje, mora sadržavati:

1. tvrtku društva za upravljanje, podatke o
odobrenju za rad koje je dobilo od Nadzornog tijela, kao i ime i prezime osobe ovlaštene
za zastupanje, adresu, telefon, telefaks i adresu elektroničke pošte društva za
upravljanje,

2. naziv fonda i njegove ciljeve ulaganja,

3. prospekt fonda,

4. statut fonda,

5. ugovor sklopljen između društva za
upravljanje i depozitne banke te izvadak iz sudskog registra za depozitnu
banku,

6. tvrtku revizora te izvadak iz sudskog
registra za revizora,

7. naznaku osniva li se fond iz članka 15.
stavka 1. točke 1. ili točke 2. ovoga Zakona.

(2) Nadzorno tijelo će donijeti pravilnik kojim
se pobliže uređuju zahtjevi vezani uz izdavanje odobrenja, obvezni sadržaj
prospekta otvorenoga investicijskog fonda s javnom ponudom i kojima se mogu
tražiti dodatni podaci ako je to neophodno za zaštitu ulagatelja.

*Udjeli u otvorenom investicijskom fondu s javnom ponudom*

Članak 92.

(1) Otvoreni investicijski fond s javnom ponudom
može izdavati samo jednu vrstu udjela i ne smije izdavati niti jednu drugu
vrstu vrijednosnih papira koji nose prava na bilo koji dio imovine fonda.

(2) Udjel može glasiti na iznos koji nije
djeljiv cijelim brojem, odnosno može glasiti na decimalan iznos.

(3) Prema ovome Zakonu udjeli se smatraju
vrijednosnim papirima i slobodno su prenosivi bez ikakvog ograničenja.

Članak 93.

Vrijednost imovine otvorenoga investicijskog
fonda s javnom ponudom ne smije pasti ispod 5.000.000,00 kuna tijekom tri
uzastopna kalendarska mjeseca, a ako se to dogodi, fond mora biti likvidiran
ili pripojen nekom drugom fondu.

*Troškovi otvorenoga investicijskog fonda s javnom ponudom*

Članak 94.

(1) Naknade koje se naplaćuju ulagatelju, odnosno otvorenom investicijskom fondu s javnom
ponudom ograničene su na:

1. ulaznu naknadu koja se odbija od iznosa
uplate u trenutku prodaje udjela,

2. izlaznu naknadu koja se odbija od neto
vrijednosti imovine fonda po udjelu u trenutku otkupa,

3. naknadu za upravljanje, koja se obračunava na
temelju neto vrijednosti fonda dnevno prema sljedećoj formuli:

Iskazana godišnja naknada za upravljanje
×   1   .

                                                                    365

(2) Niti jedan trošak poslovanja društva za
upravljanje kao niti bilo koja usluga koju ono pruža otvorenom investicijskom
fondu s javnom ponudom ne može se naplaćivati fondu izvan okvira naknade iz
stavka 1. ovoga članka, pri čemu jedinu iznimku predstavlja upis imatelja
udjela ako tu uslugu obavlja društvo za upravljanje.

(3) Nije dopušteno naplaćivati naknadu vezanu uz
prinos fonda.

Članak 95.

Ostali troškovi koji se mogu knjižiti izravno na
teret ulagatelja ili otvorenoga investicijskog fonda
s javnom ponudom su:

1. naknada i troškovi plativi depozitnoj banci,

2. troškovi, provizije ili pristojbe vezane uz
stjecanje ili prodaju imovine,

3. troškovi vođenja registra udjela, uključujući
troškove izdavanja potvrda o transakciji ili stanju udjela, ako je to potrebno,
te troškove isplate udjela u dobiti,

4. troškovi godišnje revizije,

5. troškovi izrade, tiskanja i poštarine vezani
uz polugodišnja i godišnja izvješća imateljima udjela,

6. sve propisane naknade i pristojbe plative
Nadzornom tijelu u vezi s izdavanjem odobrenja fondu,

7. porezi koje je fond dužan platiti na svoju
imovinu ili dobit,

8. troškovi objave izmjena prospekta i drugih
propisanih objava, te

9. ostali troškovi određeni posebnim zakonima
(troškovi Nadzornog tijela).

Članak 96.

(1) Niti jedan trošak ne smije se plaćati iz
imovine otvorenoga investicijskog fonda s javnom ponudom osim ako nije u
prospektu fonda naznačen kao trošak.

(2) Otvorenom investicijskom fondu s javnom
ponudom ne smije se naplaćivati nikakva naknada vezana uz oglašavanje ili
promicanje prodaje udjela u fondu, kao niti nagrada prodajnim zastupnicima za
fondove. Takve troškove snosi društvo za upravljanje iz prihoda ostvarenih na
ime naknada za upravljanje, naplaćenih ulaznih i izlaznih naknada.

Članak 97.

Ukupni iznos svih troškova koji se knjiže na
teret otvorenoga investicijskog fonda s javnom ponudom iskazuje se kao
pokazatelj ukupnih troškova, a za svaku prethodnu godinu izračunava se na
sljedeći način:

(Ukupna
naknada za upravljanje + ukupni iznos svih
ostalih troškova iz članka 95. ovoga Zakona, osim
troškova iz stavka 1., 2., 7. i 9. toga članka)   × 100

Prosječna godišnja neto vrijednost
imovine

i mora se objaviti u revidiranom godišnjem
izvješću.

Članak 98.

(1) Pokazatelj ukupnih troškova fonda ne smije
prelaziti 3.5% prosječne godišnje neto vrijednosti imovine fonda. Po završetku
godišnjega obračunskog razdoblja, Nadzorno tijelo svake godine objavljuje
sažetu usporedbu pokazatelja ukupnih troškova svih otvorenih investicijskih
fondova s javnom ponudom.

(2) Sve nastale troškove koji u određenoj godini
prijeđu najviši dopušteni pokazatelj ukupnih troškova u visini od 3.5% snosi
društvo za upravljanje.

*Upravljanje otvorenim investicijskim fondom s javnom ponudom*

Članak 99.

Poslove upravljanja i vođenja poslovanja
otvorenoga investicijskog fonda s javnom ponudom, u skladu s ciljevima
utvrđenim u njegovu prospektu, smije obavljati isključivo društvo za upravljanje,
koje je od Nadzornog tijela dobilo odobrenje za rad.

*Dozvoljena ulaganja*

Članak 100.

(1) Imovina otvorenoga investicijskog fonda s
javnom ponudom isključivo se može sastojati od:

1. prenosivih vrijednosnih papira ili
instrumenata tržišta novca kojima se trguje:

a) na uređenom javnom tržištu,

b) na uređenom javnom tržištu države članice
koje redovito posluje,

c) na službenoj kotaciji burze vrijednosnih
papira ili na drugom uređenom javnom tržištu država koje nisu članice Europske
unije koje redovito posluje, pod uvjetom da je takvo ulaganje predviđeno
prospektom i statutom fonda,

2. nedavno izdanih prenosivih vrijednosnih
papira pod uvjetom:

a) da je prospektom izdanja predviđeno njihovo
uvrštenje na službenu kotaciju burze ili drugo uređeno javno tržište koje
redovito posluje, i

b) da je ulaganje na tu burzu ili drugo uređeno
javno tržište predviđeno prospektom i statutom fonda, i

c) da se takvo uvrštenje osigura u roku od jedne
godine od izdanja. U protivnom će se vrijednosni papiri smatrati neuvrštenim,

3. udjela ili dionica investicijskih fondova
registriranih u Republici Hrvatskoj ili državi članici ili državi koja nije
članica Europske unije, pod uvjetom:

a) da razina zaštite ulagača i obveza
izvješćivanja i informiranja ulagača u takve fondove bude barem jednaka
zahtjevima propisanim ovim Zakonom, osobito u pogledu ograničenja ulaganja, te
da su takvi investicijski fondovi ovlašteni od strane Nadzornog tijela ili
odgovarajućih nadležnih tijela u državi članici ili državi koja nije članica Europske
unije, i

b) da je prospektom i/ili statutom fonda u čije
se dionice ili udjele ulaže predviđeno da najviše 10% imovine fonda može biti
uloženo u dionice ili udjele drugih fondova,

4. depozita kod ovlaštenih banaka u Republici
Hrvatskoj ili državi članici, ili nekoj drugoj državi pod uvjetom da podliježu
nadzoru i ograničenjima koje će Nadzorno tijelo u smislu sigurnosti ulagača
smatrati barem jednakima onima u Republici Hrvatskoj, koji dospijevaju u roku
ne duljem od dvanaest mjeseci i koji se mogu u svakom trenutku razročiti,

5. terminskih i opcijskih ugovora i drugih
financijskih izvedenica, kojima se trguje na uređenim tržištima iz stavka 1.
točke 1. ovoga članka, i/ili financijskih izvedenica kojima se trguje na drugim
organiziranim tržištima (OTC) pod uvjetom da:

a) se temelje na financijskim instrumentima u
koje je ulaganje dozvoljeno ovim člankom, financijskim indeksima, kamatnim
stopama, deviznim tečajevima ili valutama u koje fond smije ulagati na temelju
prospekta i statuta fonda,

b) se poslovi ugovoreni na drugim organiziranim
tržištima sklapaju sa institucijama koje podliježu strogom nadzoru nekog
regulatornog tijela u Republici Hrvatskoj ili državi članici,

c) podliježu pouzdanoj i provjerljivoj procjeni
vrijednosti na svakodnevnoj osnovi te se u svako doba mogu prodati, likvidirati
ili zaključiti prijebojnom transakcijom po njihovoj pravičnoj vrijednosti na
poticaj fonda,

d) se takvi instrumenti koriste isključivo za
smanjivanje ili ograničavanje rizika ili povećanje prinosa odnosno smanjenje
troškova fonda bez ikakvog povećanja rizika odnosno da se njima neće mijenjati
investicijska strategija fonda, ciljevi i ograničenja definirani ovim Zakonom i
prospektom i/ili statutom fonda,

e) u prospektu fonda mora biti navedeno smije li
se ulagati u takve instrumente, da li će se koristiti u svrhu zaštite od rizika
i/ili u svrhu postizanja investicijskih ciljeva fonda, i kakav je utjecaj
takvih instrumenata na rizičnost fonda,

6. instrumenata tržišta novca kojima se ne
trguje na uređenom tržištu pod uvjetom da:

a) su ih izdali ili za njih jamče, Republika
Hrvatska, jedinice lokalne i područne (regionalne) samouprave ili centralna
banka Republike Hrvatske, države članice, jedinice lokalne uprave ili centralne
banke država članica, Europska centralna banka, Europska investicijska banka,
države koje nisu članice Europske unije, federativne jedinice u slučaju
federativnih država, ili javna međunarodna organizacija koje je članica jedna
ili više država članica, ili

b) su izdani od strane izdavatelja čijim se
vrijednosnim papirima trguje na uređenim tržištima iz stavka 1. točke 1. ovoga
članka, ili

c) su izdani od strane institucije koja
podliježe nadzoru nadležnog nadzornog tijela države članice ili podliježe
nadzoru za koji Nadzorno tijelo smatra da je odgovarajući u odnosu na ovaj
Zakon, ili

d) su izdani od strane drugih osoba koje je
Nadzorno tijelo odobrilo pod uvjetom da ulagatelji u
takve instrumente uživaju sigurnost barem jednaku onoj instrumenata iz stavka
1. točke 6 podtočaka a), b) ili c) ovoga članka, i da
je njihov izdavatelj trgovačko društvo čiji kapital i rezerve premašuju deset
milijuna eura i koje izrađuje i objavljuje financijska izvješća u skladu sa
odgovarajućim standardima financijskog izvješćivanja, ili da je u sklopu grupe
povezanih društava koja uključuje jednu ili nekoliko osoba čije su dionice
uključene u službenu kotaciju neke burze, a koja je posvećena financiranju te
grupe, ili da je trgovačko društvo čiji je predmet poslovanja financiranje
posebnih subjekata za sekuritizaciju koja uživaju
bankovnu kreditnu liniju, i/ili

7. neuvrštenih vrijednosnih papira,

8. novca na računima.

(2) Nadzorno tijelo će donijeti pravilnik kojim
se određuju dozvoljena ulaganja otvorenih investicijskih fondova s javnom
ponudom.

*Ograničenja ulaganja i prekoračenja ograničenja ulaganja*

Članak 101.

(1) Ulaganje imovine otvorenoga investicijskog
fonda s javnom ponudom podliježe sljedećim ograničenjima:

1. najviše 10% neto vrijednosti imovine može
biti uloženo u prenosive vrijednosne papire i instrumente tržišta novca izvan
onih navedenih u članku 100. stavku 1. točkama 1. i 2. ovoga Zakona,

2. najviše 10% neto vrijednosti imovine fonda
može biti uloženo u prenosive vrijednosne papire ili instrumente tržišta novca
jednog te istog izdavatelja pod uvjetom da ukoliko je vrijednost prenosivih
vrijednosnih papira ili instrumenata tržišta novca jednog te istog izdavatelja
koji čine imovinu fonda veća od 5% neto vrijednosti imovine fonda, zbroj
vrijednosti tih ulaganja za sve takve izdavatelje ne smije prijeći 40% neto
vrijednosti imovine fonda, ali uz iznimku da:

a) u prenosive vrijednosne papire ili
instrumente tržišta novca čiji je izdavatelj ili za koje jamči Republika
Hrvatska ili jedinica lokalne i područne (regionalne) samouprave Republike
Hrvatske, država članica ili jedinica lokalne uprave države članice, država
koja nije članica Europske unije ili međunarodna javna organizacija koje su
jedna ili više država članica članice, može se ulagati bez ograničenja pod
uvjetom da:

– u prospektu, statutu i promotivnim
materijalima fonda budu jasno naznačene države, jedinice lokalne uprave ili
međunarodne organizacije u čije se vrijednosne papire i instrumente tržišta
novca može ulagati više od 35% neto vrijednosti imovine fonda,

– se imovina fonda sastoji od barem šest
različitih vrijednosnih papira ili instrumenata tržišta novca, i

– vrijednost niti jednog pojedinoga vrijednosnog
papira ili instrumenta tržišta novca iz točke 2. podtočke
a) ovoga stavka ne prelazi 30% neto vrijednosti imovine fonda.

b) najviše 25% neto vrijednosti imovine fonda
može biti uloženo u obveznice koje odobri Nadzorno tijelo, a koje izdaju banke
registrirane u Republici Hrvatskoj ili državi članici koje su na temelju nekog
zakona ili propisa predmetom posebnoga javnog nadzora sa svrhom zaštite ulagača
u te obveznice, sredstva prikupljena emisijom takvih obveznica moraju biti
uložena u skladu sa zakonom u imovinu koja će do dospijeća obveznica omogućiti
ispunjenje obveza koje proizlaze iz obveznica i koja bi u slučaju
nesolventnosti izdavatelja prioritetno poslužila za povrat glavnice i kamata iz
tih obveznica, ukoliko je više od 5% neto vrijednosti imovine fonda uloženo u
takve obveznice jednog te istog izdavatelja, ukupna vrijednost takvih ulaganja
koja čine više od 5% neto vrijednosti imovine fonda ne smije prijeći 80% neto
vrijednosti imovine fonda,

c) osobe koje čine povezana društva sukladno
odredbama Zakona o trgovačkim društvima i ovoga Zakona smatraju se jednim
izdavateljem u smislu članka 100. i članka 101. ovoga Zakona, najviše 20% neto
vrijednosti imovine fonda može biti uloženo u vrijednosne papire ili
instrumente tržišta novca čiji su izdavatelji osobe koje čine povezana društva
sukladno odredbama Zakona o trgovačkim društvima,

d) ako fond nastoji replicirati neki dionički indeks
ili indeks dužničkih vrijednosnih papira, Nadzorno tijelo može dozvoliti da se
u dionice ili dužničke vrijednosne papire jednog te istog izdavatelja može
uložiti do 20% neto vrijednosti imovine fonda, a u iznimnim okolnostima da se u
dionice ili dužničke vrijednosne papire jednog te istog izdavatelja može
uložiti do 35% neto vrijednosti imovine fonda ako je to neophodno za
repliciranje tog indeksa, ulaganje do 35% neto vrijednosti imovine fonda u
dionice ili dužničke vrijednosne papire jednog te istog izdavatelja dozvoljeno
je samo za jednog izdavatelja, takav fond mora u prospektu i statutu fonda
jasno naznačiti da mu je investicijski cilj repliciranje indeksa,

3. prenosivi vrijednosni papiri i instrumenti
tržišta novca iz točke 2. podtočke a) i b) ovoga
stavka ne uključuju se u izračun ograničenja od 40% iz točke 2. ovoga stavka,

4. ograničenja iz točke 2. ovoga stavka ne
odnose se na:

a) depozite,

b) financijske izvedenice kojima se trguje
drugim organiziranim tržištima (OTC),

5. najviše 20% neto vrijednosti imovine fonda
može se položiti kao depozit u jednu te istu banku iz članka 100. stavka 1.
točke 4. ovoga Zakona,

6. izloženost prema jednoj osobi na temelju
financijskih izvedenica ugovorenih s tom osobom na drugom organiziranom tržištu
(OTC) ne smije biti veća od:

a) 10% neto vrijednosti imovine ako se radi o
banci iz članka 100. stavka 1. točke 4. ovoga Zakona,

b) 5% neto vrijednosti imovine ako se radi o
nekoj drugoj pravnoj osobi,

7. ukupna vrijednost ulaganja u prenosive
vrijednosne papire ili instrumente tržišta novca čiji je izdavatelj jedna te
ista osoba, i vrijednosti depozita položenih kod te osobe i izloženosti na
temelju financijskih izvedenica kojima se trguje na drugom organiziranom
tržištu (OTC) ugovorenih sa tom osobom ne smije prijeći 20% neto vrijednosti
imovine fonda,

8. najviše 20% neto vrijednosti imovine fonda
može biti uloženo u udjele ili dionice jednog te istog investicijskog fonda iz
članka 100. stavka 1. točke 3. ovoga Zakona, uz uvjet da najviše 30% neto
vrijednosti imovine fonda može biti uloženo u fondove izvan članka 15. stavka
1. točke 2. i 3. ovoga Zakona,

9. ulaganja u udjele ili dionice investicijskih
fondova ne uključuju se u izračune ograničenja iz točaka 1. do 6. ovoga članka,

10. ukoliko se imovina fonda ulaže u udjele ili
dionice investicijskih fondova kojima izravno ili neizravno upravlja isto
društvo za upravljanje, ili kojima upravlja drugo društvo s kojim je to društvo
povezano zajedničkom upravom ili vladajućim utjecajem, ili izravnim ili neizravnim
međusobnim vlasničkim udjelom, na takva se ulaganja fondu ne smije naplatiti
ulazna ili izlazna naknada,

11. ukoliko se imovina fonda može ulagati u
udjele ili dionice drugih investicijskih fondova, u prospektu fonda, uz
maksimalnu naknadu za upravljanje koja se smije naplatiti na imovinu tog fonda,
mora biti jasno naznačena i maksimalna naknada za upravljanje koja se smije
naplatiti na imovinu fondova u koje namjerava ulagati, a u godišnjim
izvještajima fonda mora jasno biti naznačena maksimalna ukupna naknada za
upravljanje koja je bila naplaćena i tome fondu i drugom fondu u koji je taj
fond uložio, izražena u postotku imovine fonda koji je uložio u udjele ili
dionice drugog investicijskog fonda,

12. otvoreni investicijski fond s javnom ponudom
ne smije biti vlasnikom:

a) više od 10% dionica s pravom glasa jednog te
istog izdavatelja,

b) više od 10% dionica bez prava glasa jednog te
istog izdavatelja,

c) 10% dužničkih vrijednosnih papira izdanih od
strane jednog te istog izdavatelja,

d) 25% udjela pojedinoga investicijskoga fonda,

e) 10% instrumenata tržišta novca jednog te
istog izdavatelja uz iznimku da se ograničenja iz ovog stavka ne primjenjuju na
dužničke vrijednosne papire i instrumente tržišta novca čiji su izdavatelj
Republika Hrvatska, jedinica lokalne i područne (regionalne) samouprave
Republike Hrvatske, država članica, jedinica lokalne uprave države članice,
država koja nije članice Europske Unije, međunarodna javna organizacija koje su
jedna ili više država članica članice,

f) ograničenja iz točke 11. podtočaka
c), d) i e) ovoga stavka mogu se zanemariti u trenutku ulaganja ako tada nije
moguće izračunati ukupan broj ili vrijednost instrumenata u opticaju,

13. ukupna izloženost fonda prema financijskim
izvedenicama ni u kom slučaju ne smije biti veća od neto vrijednosti imovine
fonda,

14. otvoreni investicijski fondovi s javnom
ponudom ne smiju ulagati u plemenite metale niti u vrijednosne papire ili druge
instrumente izdane na temelju plemenitih metala.

(2) Ograničenja ulaganja iz ovoga članka mogu se
prekoračiti ako se radi o prenosivim vrijednosnim papirima ili instrumentima
tržišta novca koje fond stječe prilikom povećanja temeljnog kapitala iz
sredstava društva za upravljanje ili na temelju ostvarenja prava prvenstva
upisa ili prava upisa koja proizlaze iz vrijednosnih papira ili instrumenata
tržišta novca te prilikom prodaje imovine fonda radi istovremene isplate većeg
broja udjela u fondu.

(3) U slučaju prekoračenja ograničenja ulaganja
iz ovoga članka, koja su posljedica kretanja cijena na tržištu, društvo za
upravljanje, nastojeći sačuvati interese imatelja udjela, dužno je uskladiti
ulaganja fonda u razumnom vremenskom roku, nastojeći pri tome eventualni
gubitak svesti na najmanju moguću mjeru.

(4) U slučaju prekoračenja ograničenja ulaganja
iz ovoga članka koja su posljedica transakcija koje je sklopilo društvo za
upravljanje, a kojima su se u trenutku njihova sklapanja prekoračila navedena
ograničenja, društvo za upravljanje dužno je uskladiti ulaganja fonda odmah po
saznanju za prekoračenje ograničenja. Društvo za upravljanje dužno je fondu
nadoknaditi tako nastalu štetu.

(5) Ograničenja ulaganja navedena u ovom Zakonu
mogu biti prekoračena u prvih šest mjeseci od osnivanja otvorenoga
investicijskog fonda s javnom ponudom, uz dužno poštivanje načela razdiobe
rizika i zaštite interesa ulagatelja.

(6) Nadzorno tijelo će donijeti pravilnik kojim
se određuju ograničenja ulaganja otvorenih investicijskih fondova s javnom
ponudom.

Odjeljak 3.

PROSPEKT INVESTICIJSKIH
FONDOVA S JAVNOM PONUDOM

*Pojam prospekta investicijskog fonda s javnom ponudom*

Članak 102.

Prospekt investicijskog fonda s javnom ponudom
predstavlja poziv na kupnju udjela u otvorenom, odnosno dionica u zatvorenom
investicijskom fondu.

*Načelo istinitosti*

Članak 103.

Informacije navedene u prospektu moraju biti
istinite i potpune.

*Sadržaj prospekta*

Članak 104.

(1) Prospekt mora sadržavati one informacije na
osnovi kojih će ulagači moći stvoriti utemeljeni sud o investicijskom fondu s jav­nom ponudom te donijeti odluku
o ulaganju, a posebice o rizicima povezanima s naravi fonda i njegovog
portfelja.

(2) Prospekt investicijskog fonda s javnom
ponudom u najmanjoj mjeri mora sadržavati sljedeće podatke:

Podaci o fondu:

1. naziv, odnosno tvrtku fonda, naznaku vrste
fonda, te imena i kratki životopis članova nadzornog odbora fonda u slučaju da
se radi o zatvorenom investicijskom fondu,

2. datum osnivanja fonda, te vrijeme trajanja
fonda u slučaju da je osnovan na određeno vrijeme,

3. mjesto gdje je moguće dobiti polugodišnja i
godišnja izvješća, te gdje je moguće dobiti primjerak statuta ili cjelovitog
prospekta fonda ili dodatne informacije o fondu,

4. najniži iznos novčanih sredstava koji će se prikupiti
te radnje koje će se poduzeti ako se ne prikupi najniži utvrđeni iznos,

5. ime, odnosno tvrtku revizora i drugih
pružatelja usluga fondu,

6. prava iz udjela ili dionica fonda:

a) pravo na glasovanje na skupštini zatvorenoga
investicijskog fonda,

b) pravo na obaviještenost (polugodišnja i
godišnja izvješća),

c) pravo na dividendu ili udio u dobiti,

d) pravo na prodaju udjela fondu, odnosno obveza
otkupa udjela,

e) pravo na isplatu dijela ostatka
likvidacijske, odnosno stečajne mase fonda,

7. pretpostavke pod kojima je dopušteno donijeti
odluku o likvidaciji fonda, te postupak likvidacije fonda,

8. u slučaju zatvorenoga investicijskog fonda,
informacije o burzi ili burzama na kojima će dionice fonda biti uvrštene,

9. vrsta imovine u koju je fondu dopušteno
ulaganje,

10. opis investicijskih ciljeva fonda i ciljane
strukture portfelja, načina ostvarenja ciljeva fonda te rizika povezanih s
ulaganjima i sa strukturom fonda,

11. dopuštenost ulaganja u terminske i opcijske
ugovore i druge financijske izvedenice, u slučaju dopuštenosti takvog ulaganja,
mora sadržavati izjavu mogu li se takve transakcije zaključivati sa svrhom
zaštite ili sa svrhom postizanja investicijskih ciljeva, te utjecaj takvih
transakcija na stupanj rizičnosti fonda,

12. naznaku država, jedinica lokalne uprave ili
međunarodnih organizacija u čije se vrijednosne papire i instrumente tržišta
novca može ulagati više od 35% imovine fonda,

13. naznaku da mu je investicijski cilj
repliciranje indeksa, ukoliko fond nastoji replicirati neki dionički indeks ili
indeks dužničkih vrijednosnih papira,

14. najniži iznos pojedinačnih ulaganja u fond,
način upisa dionica ili udjela te, za otvoreni investicijski fond s javnom
ponudom, način i uvjete otkupa udjela,

15. način i vrijeme izračuna vrijednosti imovine
fonda,

16. ukoliko će neto vrijednost imovine fonda
imati visoku volatilnost s obzirom na sastav
portfelja fonda, odnosno na tehnike upravljanja imovinom fonda, izjavu koja će
upozoriti na navedenu karakteristiku imovine fonda,

17. u slučaju otvorenoga investicijskog fonda s
javnom ponudom: vrijeme, metoda i učestalost izračunavanja cijene za prodaju
novih udjela ili otkup postojećih, te način objavljivanja tih cijena, okolnosti
u kojima može doći do obustave izdavanja ili otkupa, opis iznosa i učestalosti
plaćanja dopuštenih naknada i troškova izdavanja i otkupa udjela,

18. u slučaju zatvorenoga investicijskog fonda s
javnom ponudom: iznos, vrsta i granica troškova osnivanja koji mogu teretiti
fond,

19. u slučaju bilo kojeg fonda: godišnje naknade
i troškovi uprav­ljanja i poslovanja koji smiju
teretiti fond i opis učinka istih na buduće prinose ulagatelja,

20. informacije o načinu izračuna i načinu i
učestalosti isplate udjela u dobiti ili dividende fonda dioničarima i
imateljima udjela,

21. kratke podatke o poreznim propisima koji se
primjenjuju na fond ako su od značenja za dioničara ili imatelja udjela,

22. povijesni prinos fonda i profil tipičnog ulagatelja kome je fond namijenjen,

23. trajanje poslovne godine, te

24. datum izdavanja prospekta.

Podaci o društvu za upravljanje:

25. tvrtka, pravni oblik, sjedište društva za
upravljanje i mjesto uprave, ako ono nije isto kao sjedište, broj odobrenja
Nadzornog tijela, kao i nadnevak osnivanja i upisa u sudski registar,

26. u slučaju da društvo za upravljanje upravlja
i drugim fondovima s javnom ponudom, popis tih drugih fondova,

27. imena i povezanost članova uprave i
nadzornog odbora te kratki životopisi,

28. iznos temeljnog kapitala društva za
upravljanje te imena članova društva za upravljanje, pravni oblik i naznaku
udjela članova u temeljnom kapitalu,

29. tvrtku, pravni oblik, datum osnivanja i
upisa u sudski registar te ulogu društava koja djeluju kao savjetnik za
ulaganje fonda, te ime predsjednika uprave ili drugih odgovornih osoba tih
društava,

30. za fond iz članka 15. stavka 1. točke 2.
ovoga Zakona, u prospekt se mora navesti podatke o mjestu u Republici Hrvatskoj
u kojem domaći ulagatelji mogu dobiti informacije te
kupovati i prodavati udjele ili dionice dotičnog fonda. Takve informacije
moraju biti objavljene na hrvatskom jeziku, a transakcije moraju biti izvršene
u domaćoj valuti.

Podaci o depozitnoj banci:

31. tvrtka, pravni oblik, sjedište i adresa
uprave depozitne banke, te podaci i broj odobrenja nadležne institucije za
obavljanje poslova depozitne banke.

*Odobravanje i objava prospekta*

Članak 105.

(1) Nadzorno tijelo mora, u roku od šezdeset
dana od dana podnošenja zahtjeva, odobriti svaki prospekt investicijskog fonda s
javnom ponudom prije pokretanja javne ponude za prodaju dionica ili udjela, a
mora prethodno odobriti i izmjene i dopune postojećih prospekata do kojih je
došlo uslijed bitnih promjena. Ako u roku od 60 dana Nadzorno tijelo ne odluči
o zahtjevu za odobrenje prospekta smatra se da su prospekt, odnosno njegove
izmjene i dopune odobrene.

(2) Nije dopušteno nuditi javnom ponudom dionice
ili udjele u investicijskom fondu s javnom ponudom prije no što Nadzorno tijelo
odobri prospekt fonda.

Članak 106.

Društvo za upravljanje je obvezno u roku od
sedam dana nakon dobivanja odobrenja Nadzornog tijela objaviti prospekt u
dnevnim novinama koje se prodaju na cjelokupnom teritoriju Republike Hrvat­ske.

Članak 107.

(1) Nadzorno tijelo može odobriti pripremu i
distribuciju prospekta u skraćenom obliku (skraćeni prospekt) samo za potrebe
otvorenoga investicijskog fonda s javnom ponudom, pod uvjetom da je u skraćenom
prospektu jasno i vidljivo naznačeno postojanje cjelovitog prospekta te
napomenu da je cjeloviti prospekt moguće dobiti na zahtjev.

(2) Uvjeti navedeni u skraćenom prospektu ne
smiju se razlikovati od uvjeta iz cjelovitog prospekta.

*Učestalost izdavanja prospekta*

Članak 108.

(1) U slučaju zatvorenoga investicijskog fonda s
javnom ponudom, prospekt se mora prirediti i podnijeti Nadzornom tijelu na
odobrenje za početno izdanje dionica i za svako naknadno izdanje dionica.

(2) U slučaju otvorenoga investicijskog fonda s
javnom ponudom, novi prospekt se mora prirediti i podnijeti Nadzornom tijelu na
odobrenje svaki put kada nastane bitna promjena prospekta navedena u članku
109. stavku 1. i 3. ovoga Zakona, odnosno u drugim slučajevima predviđenim ovim
Zakonom.

(3) Nadzorno tijelo će donijeti pravilnik kojim
se uređuju obvezni sadržaj, objavljivanje i odobravanje cjelovitih i skraćenih
prospekata.

*Izmjene prospekta otvorenoga investicijskog fonda s javnom
ponudom*

Članak 109.

(1) Izmjene prospekta otvorenoga investicijskog
fonda s javnom ponudom koje se predlažu s ciljem:

1. povećanja ulaznih naknada, godišnjih naknada
za upravljanje ili izlaznih naknada,

2. promjene ulagačkih ciljeva fonda i rizika
navedenih ulaganja fonda,

3. promjene politike isplata udjela u dobiti,
ili

4. pripajanja ili spajanja s drugim fondom, ili
podjele fonda, podliježu prethodnoj suglasnosti Nadzornog tijela, ali i
ispunjenju sljedećih uvjeta:

1. obavijest o predloženim promjenama mora se
poštom poslati svim imateljima udjela i objavljivati u dnevnim novinama koje se
prodaju na cjelokupnom teritoriju Republike Hrvatske najmanje jednom u svakih
četrnaest dana tijekom razdoblja od dva mjeseca do dana uvođenja promjena,

2. svi imatelji udjela moraju biti upoznati s
činjenicom da od fonda mogu tražiti otkup udjela bez odbitka bilo kakve izlazne
naknade koja bi inače bila plativa, i to prije uvođenja promjena, a uz
obavijest o danu njihovog uvođenja,

3. mora biti izvršen otkup svih udjela po
zahtjevima primljenima prije stupanja na snagu promjena prospekta.

(2) Pored izmjena iz stavka 1. ovoga članka, prethodnoj
suglasnosti Nadzornog tijela podliježu i promjene članova uprave društva za
upravljanje te nadzornog odbora, depozitne banke ili revizora fonda.

(3) Nadzorno tijelo će donijeti pravilnik kojim
se pobliže uređuju izmjene prospekata otvorenih investicijskih fondova s javnom
ponudom.

Odjeljak 4.

STATUT INVESTICIJSKIH
FONDOVA S JAVNOM PONUDOM

*Pojam statuta investicijskih fondova s javnom ponudom*

Članak 110.

(1) Statut otvorenog ili zatvorenoga
investicijskog fonda s jav­nom
ponudom uređuje pravne odnose društva za upravljanje s imateljima udjela u
otvorenom investicijskom fondu, odnosno dioničarima zatvorenoga investicijskog
fonda.

(2) Statut se prilaže prospektu fonda i čini
njegov sastavni dio.

(3) Iznimno od stavka 2. ovoga članka, statut
otvorenoga investicijskog fonda s javnom ponudom ne mora biti priložen
prospektu fonda u slučaju da prospekt predviđa da će imatelju udjela ili
dioničaru fonda statut biti dostavljen na njegov zahtjev, odnosno mjesto gdje
će statut biti dostupan na uvid.

*Načelo istinitosti*

Članak 111.

Informacije navedene u statutu moraju biti
istinite i potpune.

*Sadržaj statuta*

Članak 112.

Statut otvorenoga investicijskog fonda s javnom
ponudom koji navedene podatke iz ovoga članka već ne sadrži u prospektu,
odnosno statut zatvorenoga investicijskog fonda s javnom ponudom mora u
najmanjoj mjeri sadržavati sljedeće podatke:

1. naziv odnosno tvrtku fonda i naznaku vrste
fonda,

2. datum osnivanja fonda, te vrijeme trajanja
fonda u slučaju da je osnovan na određeno vrijeme,

3. mjesto gdje je moguće dobiti polugodišnja i
godišnja izvješća te gdje je moguće dobiti primjerak prospekta fonda ili
dodatne informacije o fondu,

4. najniži najviši iznos novčanih sredstava koji
će se prikupiti te radnje koji će se poduzeti ako se ne prikupi najniži
utvrđeni iznos,

5. prava iz udjela ili dionica fonda:

a) pravo na glasovanje na skupštini zatvorenoga
investicijskog fonda,

b) pravo na obaviještenost (polugodišnja i
godišnja izvješća),

c) pravo na dividendu ili udio u dobiti,

d) pravo na prodaju udjela fondu, odnosno obveza
otkupa udjela,

e) pravo na isplatu dijela ostatka
likvidacijske, odnosno stečajne mase fonda,

6. u slučaju zatvorenoga investicijskog fonda s
javnom ponudom, informacije o burzi ili burzama na kojima će dionice fonda biti
uvrštene,

7. opis investicijskih ciljeva investicijskog
fonda i naravi predloženih ili stvarnih portfelja, načina za ostvarenje ciljeva
i rizika povezanih s ulaganjima i sa strukturom fonda,

8. najniži iznos ulaganja u fond, način upisa
te, za otvoreni investicijski fond s javnom ponudom, način otkupa udjela,

9. naznaku država, jedinica lokalne uprave ili
međunarodnih organizacija u čije se vrijednosne papire i instrumente tržišta
novca može ulagati više od 35% imovine fonda,

10. naznaku da mu je investicijski cilj
repliciranje indeksa, ukoliko fond nastoji replicirati neki dionički indeks ili
indeks dužničkih vrijednosnih papira,

11. način i vrijeme izračuna vrijednosti imovine
fonda,

12. u slučaju otvorenoga investicijskog fonda s
javnom ponudom: vrijeme, metoda i učestalost izračunavanja cijene za prodaju
novih udjela ili otkup postojećih te način objavljivanja tih cijena, okolnosti
u kojima može doći do obustave izdavanja ili otkupa, opis iznosa i učestalosti
plaćanja dopuštenih naknada i troškova izdavanja i otkupa udjela,

13. u slučaju zatvorenoga investicijskog fonda s
javnom ponudom: iznos, vrsta i granica troškova osnivanja koji mogu teretiti
fond,

14. u slučaju bilo kojega investicijskog fonda s
javnom ponudom: godišnje naknade i troškovi upravljanja i poslovanja koji smiju
teretiti fond i opis njihova učinka na buduće prinose ulagatelja,

15. informacije o načinu izračuna i načinu i
učestalosti distribucije udjela u dobiti ili dividende investicijskog fonda
dioničarima i imateljima udjela,

16. kratke podatke o poreznim propisima koji se
primjenjuju na fond ako su od značenja za dioničara ili imatelja udjela,

17. trajanje poslovne godine,

18. datum izdavanja statuta,

19. u slučaju zatvorenoga investicijskog fonda s
javnom ponudom, drugi sadržaj propisan Zakonom o trgovačkim društvima, a koji
nije u suprotnosti sa uvjetima iz ovoga članka ili preostalih odredbi ovoga
Zakona.

Podaci o društvu za upravljanje:

20. tvrtka, pravni oblik, sjedište društva za
upravljanje i mjesto uprave, ako ono nije isto kao sjedište, broj odobrenja
Nadzornog tijela, kao i datum osnivanja i upisa u sudski registar,

21. u slučaju da društvo za upravljanje upravlja
i drugim fondovima s javnom ponudom, popis tih drugih fondova,

22. imena i povezanost članova uprave i
nadzornog odbora te kratki životopisi,

23. iznos temeljnog kapitala društva za
upravljanje te imena članova društva za upravljanje, pravni oblik i naznaku
udjela članova u temeljnom kapitalu,

24. tvrtka, pravni oblik, datum osnivanja i upisa
u sudski registar te ulogu društava koja djeluju kao savjetnik za ulaganje
fonda te ime predsjednika uprave ili drugih odgovornih osoba tih društava,

25. za fondove iz članka 15. stavka 1. točke 2.
ovoga Zakona, u statut se mora navesti podatke o mjestu u Republici Hrvatskoj u
kojem domaći ulagatelji mogu dobiti informacije te
kupovati i prodavati udjele ili dionice dotičnog fonda. Takve informacije
moraju biti objavljene na hrvatskom jeziku, a transakcije moraju biti izvršene
u domaćoj valuti.

Podaci o depozitnoj banci:

26. tvrtka, pravni oblik, sjedište i adresa
uprave depozitne ban­ke te podaci i broj odobrenja
nadležne institucije za obavljanje poslo­va depozitne
banke.

Članak 113.

Odredbe članka 105. do 109. ovoga Zakona na odgovarajući
se na­čin primjenjuju i na statut investicijskih fondova s javnom ponudom.

Odjeljak 5.

PROMIDŽBA INVESTICIJSKIH
FONDOVA S JAVNOM PONUDOM

*Ovlaštenje promidžbe investicijskih fondova s javnom ponudom*

Članak 114.

Promidžbene aktivnosti fondova kojima upravlja
smiju poduzimati i provoditi isključivo:

1. ovlašteno društvo za upravljanje sa sjedištem
u Republici Hrvatskoj,

2. ovlašteno društvo sa sjedištem u državi
članici.

*Načelo istinitosti*

Članak 115.

(1) Prije objave, sve promidžbene informacije o
investicijskim fondovima i društvima koja njima upravljaju, a posebice koje se
odnose na vlasničke udjele, financijsko poslovanje i prava vlasnika udjela
investicijskog fonda, moraju se dostaviti Nadzornom tijelu na odobrenje.

(2) Društvo za upravljanje koje upravlja
otvorenim investicijskim fondom odgovorno je za potpunost i točnost informacija
objav­ljenih u svrhu
promidžbe fonda.

(3) Nadzorni odbor i društvo za upravljanje koje
upravlja zatvorenim investicijskim fondom solidarno su odgovorni za potpunost i
točnost informacija objavljenih u svrhu promidžbe fonda.

*Uvjeti promidžbe i objave podataka*

Članak 116.

Promidžbene informacije o fondovima s javnom
ponudom mogu se priopćavati trećim osobama putem oglasa u tisku, na radiju i
televiziji, putem osobnih posjeta, telefonskih poziva, internet mreže i
elektronskih medija, te putem interaktivne televizije, pri čemu naznačena
sredstva priopćavanja uključuju i:

1. brošure,

2. oglase u novinama, časopisima, na radiju i
televiziji, te internet stranicama,

3. pošiljke slane običnom ili elektroničkom
poštom, telefaksom ili na druge načine,

4. telemarketing, što
uključuje i korištenje specijaliziranog pružatelja telemarketing
usluga na temelju ugovora sklopljenog s društvom za upravljanje,

5. dopise, telefonske ili osobne razgovore,

6. sredstva za unapređenje prodaje koja prema
svojim obilježjima čine financijsku promidžbu,

7. investicijske ili druge publikacije kojima se
nude neosobne preporuke o kupnji, držanju ili prodaji ulaganja,

8. prezentacije većem broju ljudi,

9. druge metode ili sredstva koje fizičke ili
pravne osobe s prebivalištem u Republici Hrvatskoj mogu pročitati, vidjeti ili
primiti.

Članak 117.

(1) Sve promidžbene informacije o investicijskim
fondovima s javnom ponudom moraju odobriti osobe ovlaštene za zastupanje
društva za upravljanje.

(2) Društvo za upravljanje mora sačuvati
primjerak svake objav­ljene
promidžbene informacije, kao i izvore podataka koji potkrep­ljuju navode iz takvih publikacija.

Članak 118.

Pri davanju promidžbenih informacija o
investicijskim fondovima s javnom ponudom i društvima koja njima upravljaju:

1. ne smije se prikrivati niti krivo prikazivati
njihova promidž­bena svrha,

2. mora se navesti cjelovit, točan i istinit
opis investicijskog fonda s javnom ponudom koji se promovira, propisanih obveza
i povezanih rizika,

3. mora se osigurati da iznesene činjenice i
navodi budu cjeloviti, jasni, istiniti i nedvosmisleni na dan njihova iznošenja
te da ne dovode u zabludu, pri čemu se svi činjenični navodi moraju
potkrijepiti,

4. mora se osigurati da svako navedeno mišljenje
bude potpuno i nedvosmisleno, te da je za svako njegovo daljnje korištenje
dobivena suglasnost društva za upravljanje,

5. mora se osigurati da, prilikom uporabe neke
usporedbe, činjenice na kojima se takva usporedba temelji budu točne i ažurne,
ili da bitne pretpostavke budu jasno navedene, te da usporedba bude iznesena na
pošten i nepristran način koji ne dovodi u zabludu i koji obuhvaća sve bitne
čimbenike za takvu usporedbu,

6. ne smiju se navoditi nikakvi lažni
pokazatelji, posebice glede stručnosti odgovornih osoba, sredstava i opsega
poslovanja fonda i društva za upravljanje, te vlasništva ili broja dionica ili
udjela u fondu,

7. mora se osigurati da izgled, sadržaj ili
oblik promidžbenih informacija ne iskrivljuje, prikriva niti umanjuje važnost
bilo koje izjave, upozorenja ili drugog navoda koji se prema ovome Zakonu ili
propisu donesenom na temelju Zakona moraju iznijeti,

8. mora se osigurati da se bez suglasnosti
Nadzornog tijela ili drugog nadležnog tijela ne navodi bilo koje odobrenje koje
je dalo nadležno tijelo, niti se smije navesti treće osobe na zaključak da
odobrenje koje je izdalo Nadzorno tijelo ima značenje različito od zna­čenja potvrde kojom se utvrđuje da je predmetna tvrtka
zadovoljila uvjete za stjecanje pravnog statusa naznačenog odobrenjem,

9. ne smije se izostaviti niti jedan podatak
čiji bi izostanak prouzročio da promidžbene informacije budu netočne,
neistinite, nejasne ili da dovode u zabludu,

10. mora se navesti točan i istinit opis
investicijskog fonda s javnom ponudom, propisanih obveza i povezanih rizika.

Članak 119.

(1) Prikaz rezultata poslovanja investicijskog
fonda s javnom ponudom:

1. ne smije podlijegati bilo kakvom jamstvu ili
obećanju,

2. ne smije biti sačinjen u obliku procjene bilo
koje vrste,

3. mora odražavati rezultate poslovanja fonda od
njegovog osnutka do dana davanja prikaza ili u zadnjih pet godina, ovisno koje
je od naznačenih razdoblja kraće,

4. mora sadržavati najnovije podatke dostupne u
trenutku prikaza rezultata poslovanja fonda,

5. mora biti sastavljen na dosljednoj osnovi u
odnosu na raz­doblja, uz
obuhvaćanje ili isključivanje određenih čimbenika koji utječu na takve
rezultate (npr. osnovica za cijenu, troškovi, porez,
dividende),

6. ne smije biti predstavljen na način koji bi
dao naslutiti da se radi o predviđanju mogućih budućih rezultata poslovanja
fonda.

(2) Nadzorno tijelo će donijeti pravilnik kojim
se uređuje sadržaj i metode prikaza rezultata poslovanja investicijskog fonda s
javnom ponudom.

Članak 120.

Nadzorno tijelo će donijeti pravilnik kojim se
uređuju sadržaj, rokovi, izdavanje i preinačivanje promidžbenih informacija o
investicijskim fondovima s javnom ponudom.

*Izuzeci od uvjeta promidžbe i objave podataka*

Članak 121.

Priopćenja koja se izuzimaju od primjena
odredaba ovoga Zakona o uvjetima promidžbe i objave promidžbenih informacija o
investicijskim fondovima s javnom ponudom su:

1. priopćenja između društva za upravljanje i
svake druge osobe koja posjeduje dozvolu za obavljanje financijske djelatnosti
u Repub­lici Hrvatskoj,

2. kratke, isključivo činjenične objave na
radiju, televiziji, u tiskovinama ili elektroničkim medijima koje se odnose na
fond i/ili društvo za upravljanje, te naznake osnovnih podataka za kontakt,

3. dopisi i pisane pošiljke pojedinačno
naslovljenim trećim osobama o njihovim posebnim zahtjevima koji ne potpadaju
pod masovno oglašavanje poštom,

4. godišnja poslovna i financijska izvješća
fonda ili društva koje njime upravlja.

GLAVA V.

INVESTICIJSKI FONDOVI S
PRIVATNOM PONUDOM

Odjeljak 1.

OTVORENI INVESTICIJSKI
FONDOVI S PRIVATNOM PONUDOM

*Primjena odredaba o investicijskim fondovima s javnom
ponudom*

Članak 122.

Na investicijske fondove s privatnom ponudom
osnovane u obliku otvorenoga investicijskog fonda, odnosno otvorene
investicijske fondove s privatnom ponudom, na odgovarajući će se način
primjenjivati odredbe glave I., glave II., glave III., glave VI., glave VII.,
glave VIII., glave IX., glave X., glave XII., glave XIII. i glave XIV. ovoga
Zakona, te preostale odredbe ovoga Zakona primjenjive na investicijske fondove
s javnom ponudom isključivo pod uvjetom da odredbama glave V. ovoga Zakona nije
izrijekom utvrđeno drukčije ili nemogućnost takve primjene proizlazi iz
značenja ili primjene preostalih odredaba ovoga Zakona.

*Pojam otvorenoga investicijskog fonda s privatnom ponudom*

Članak 123.

Otvoreni investicijski fond s privatnom ponudom
jest zasebna imovina bez pravne osobnosti, koju uz odobrenje Nadzornog tijela
osniva društvo za upravljanje, s ciljem prikupljanja novčanih sredstava
privatnom ponudom udjela u fondu, čija se sredstva ulažu u skladu s ciljevima
ulaganja i ograničenjima ulaganja utvrđenim prospektom fonda, te čiji imatelji
udjela imaju pravo, pored prava na razmjerni udio u dobiti fonda, na način i
pod uvjetima utvrđenim prospektom fonda, zahtijevati isplatu udjela i na taj
način istupiti iz fonda.

*Osnivanje otvorenog investicijskog fonda s privatnom ponudom*

Članak 124.

(1) Otvoreni investicijski fond s privatnom
ponudom može se osnovati na određeno ili neodređeno vrijeme.

(2) Prilikom osnivanja otvorenoga investicijskog
fonda s privatnom ponudom, udjeli u fondu smiju biti nuđeni privatnom ponudom
isključivo osobama kojima se, osnovom ispunjenja uvjeta utvrđenih ovim Zakonom,
priznaje status kvalificiranih ulagatelja.

(3) Društvo za upravljanje može prospektom i
statutom fonda odrediti najveći dopušteni broj ulagača u fond, s time da ukupan
broj vlasnika udjela u fondu niti u jednom trenutku ne smije prijeći gornju
granicu od 200.

(4) Najniža prva uplata jednog ulagatelja u fond iznosi 750.000,00 kuna. U slučaju
povlačenja udjela iznos ulaganja izražen umnoškom broja udjela i cijene udjela
fonda nakon povlačenja mora biti viši od 750.000,00 kuna. U suprotnom, imatelj
udjela mora povući sve udjele iz fonda.

Članak 125.

(1) Kupnja udjela u otvorenom investicijskom
fondu s privat­nom ponudom
obavlja se uplatama novčanih sredstava, čime kupac po kupnji udjela ulazi u
ugovorni odnos s društvom za upravljanje koje se obvezuje da će uplaćenim
novčanim sredstvima, upravljati kao dijelom zajedničke imovine fonda, u skladu
s uvjetima naznačenim u prospektu.

(2) Iznimno od stavka 1. ovoga članka, kupnja
udjela u fondu može se obaviti dodjelom novih udjela na ime isplate udjela u
dobiti ili prilikom smanjivanja vrijednosti udjela na ime dodjele novih udjela,
odnosno u drugim slučajevima propisanim prospektom fonda.

(3) Društvo za upravljanje smije trajno ili
privremeno obustaviti daljnje kupnje udjela u otvorenom investicijskom fondu s
privatnom ponudom. U slučaju obustave kupnje udjela, društvo za upravljanje
mora informaciju o obustavi kupnje s obrazloženjem dostaviti svim postojećim
članovima fonda i Nadzornom tijelu.

(4) Kupnja udjela u fondu i/ili isplata udjela
se obavlja u vrijeme i na način naznačenima u prospektu fonda, a najmanje
jednom godišnje tijekom svake poslovne godine fonda.

Članak 126.

Zahtjev za izdavanje odobrenja i prijava upisa
otvorenoga investicijskog fonda s privatnom ponudom koji u ime fonda Nadzornom
tijelu podnosi društvo za upravljanje, mora sadržavati:

1. tvrtku društva za upravljanje, podatke o
odobrenju za rad koje je dobilo od Nadzornog tijela, kao i ime i prezime osobe
ovlaštene za zastupanje, adresu, telefon, telefaks i adresu elektroničke pošte
društva za upravljanje,

2. naziv fonda, naznaku vrste fonda i ciljeve
ulaganja,

3. prospekt fonda,

4. statut fonda,

5. ugovor sklopljen između društva za
upravljanje i depozitne banke, te izvadak iz sudskog registra za depozitnu
banku,

6. tvrtku revizora, te izvadak iz sudskog
registra za revizora.

*Udjeli u otvorenom investicijskom fondu s privatnom ponudom*

Članak 127.

(1) Otvoreni investicijski fond s privatnom
ponudom može izdavati samo jednu vrstu udjela i ne smije izdavati niti jednu
drugu vrstu vrijednosnih papira koji nose prava na bilo koji dio imovine fonda.

(2) Udjeli u otvorenom investicijskom fondu s
privatnom ponudom smatraju se vrijednosnim papirima i mogu se prodavati i
prenositi isključivo kvalificiranim ulagateljima.

Članak 128.

Najmanja vrijednost imovine otvorenoga
investicijskog fonda s privatnom ponudom, koju fond mora imati u trenutku
okončanja privatne ponude iznosi 5.000.000,00 kuna.

*Prava i obveze imatelja udjela*

Članak 129.

Sredstva otvorenoga investicijskog fonda s
privatnom ponudom prikupljena izdavanjem i privatnom prodajom udjela u fondu,
te imovina stečena ulaganjem uplaćenih novčanih sredstava, uključujući prihode
i prava proizašla iz imovine fonda, čine otvoreni investicijski fond s
privatnom ponudom, odnosno zasebnu imovinu u zajedničkom vlasništvu svih
imatelja udjela u fondu.

Članak 130.

Imatelji udjela u otvorenom investicijskom fondu
s privatnom ponudom imaju pravo, pored prava na razmjerni udio u dobiti fonda,
zahtijevati isplatu udjela u fondu prema dinamici, na način i prema uvjetima
isplate utvrđenim statutom i prospektom fonda, uz poštivanje ograničenja
utvrđenih odredbama ovoga Zakona.

Članak 131.

Imatelji udjela odgovaraju za obveze otvorenoga
investicijskog fonda s privatnom ponudom do visine iznosa svojega udjela u
fondu.

*Troškovi otvorenoga investicijskog fonda s privatnom ponudom*

Članak 132.

Naknade koje se naplaćuju ulagatelju,
odnosno otvorenom investicijskom fondu s privatnom ponudom ograničene su na:

1. ulaznu naknadu koja se odbija od iznosa
uplate u trenutku prodaje udjela,

2. izlaznu naknadu koja se odbija od neto vrijednosti
imovine fonda po udjelu u trenutku otkupa,

3. naknadu za upravljanje.

Članak 133.

(1) Naknada društvu za upravljanje otvorenim
investicijskim fondom s privatnom ponudom određuje se samostalnom odlukom
društva za upravljanje. Naknada za upravljanje mora biti naznačena u prospektu
fonda.

(2) Naknada za upravljanje otvorenim
investicijskim fondom s privatnom ponudom, odnosno jedan njen dio smije biti
utvrđena na način da ovisi o prinosu fonda. Naknada, odnosno njezin dio koji
ovisi o prinosu fonda, računa se kao umnožak razlike ulazne cijene i izlazne
cijene, odnosno ulazne cijene i cijene fonda na zadnji radni dan poslovne
godine i broja udjela. Visinu naknade, način njenog obračuna i plaćanja
utvrđuje društvo za upravljanje u prospektu fonda.

Članak 134.

Na teret imovine otvorenoga investicijskog fonda
s privatnom ponudom mogu se isplaćivati samo troškovi predviđeni prospektom
fonda.

Članak 135.

(1) U pogledu visine pokazatelja ukupnih troškova,
otvoreni investicijski fond s privatnom ponudom ne podliježe ograničenjima iz
članka 98. ovoga Zakona.

(2) Nadzorno tijelo može, po završetku
godišnjega obračunskog razdoblja, objavljivati usporedbu pokazatelja ukupnih
troškova otvorenih investicijskih fondova s privatnom ponudom.

*Dozvoljena ulaganja*

Članak 136.

Imovina otvorenoga investicijskog fonda s
privatnom ponudom isključivo se može sastojati od:

1. prenosivih vrijednosnih papira,

2. udjela ili dionica investicijskih fondova,

3. instrumenata tržišta novca,

4. depozita kod ovlaštenih banaka u Republici
Hrvatskoj ili državi članici, ili nekoj drugoj državi,

5. terminskih i opcijskih ugovora i drugih
financijskih izvedenica, kojima se trguje na uređenim tržištima i/ili
financijskih izvedenica kojima se trguje na drugim organiziranim tržištima
(OTC),

6. novčanih sredstava, te

7. instrumenata izdanih na temelju plemenitih
metala i drugih robnih burzi.

*Ograničenja ulaganja*

Članak 137.

(1) Ulaganje imovine otvorenoga investicijskog
fonda s privat­nom ponudom
podliježe sljedećim ograničenjima:

1. imovina fonda se mora sastojati od barem šest
različitih vrijednosnih papira, udjela ili dionica investicijskih fondova ili
instrumenata tržišta novca, i

2. tri instrumenta iz prethodne točke s najvećim
udjelom u vrijednosti imovine fonda ne smiju prelaziti 60% vrijednosti imovine
fonda,

3. vrijednosni papiri, udjeli ili dionice
investicijskih fondova jednog izdavatelja ili depoziti kod jedne depozitne
institucije ne smiju prelaziti 20% vrijednosti svih vrijednosnih papira, udjela
ili dionica investicijskih fondova ili depozita u fondu,

4. osobe koje čine povezana društva u skladu s
odredbama Zakona o trgovačkim društvima i ovoga Zakona smatraju se jednim
izdavateljem u smislu prethodne točke,

5. ograničenja iz točke 2. ili 3. ovoga stavka
ne vrijede za vrijednosne papire ili instrumente tržišta novca čiji je
izdavatelj ili za koje jamči Republika Hrvatska ili jedinica lokalne i područne
(regionalne) samouprave Republike Hrvatske, država članica ili jedinica lokalne
uprave države članice, država koja nije članice Europske unije ili međunarodna
javna organizacija koje su jedna ili više država članica članice,

6. ukoliko se imovina fonda ulaže u udjele ili
dionice investicijskih fondova kojima izravno ili neizravno upravlja isto
društvo za upravljanje, ili kojima upravlja drugo društvo s kojim je to društvo
povezano zajedničkom upravom ili vladajućim utjecajem, ili izravnim ili
neizravnim međusobnim vlasničkim udjelom, na takva se ulaganja fondu ne smije naplatiti
ulazna ili izlazna naknada,

7. ukoliko se imovina fonda može ulagati u
udjele ili dionice drugih investicijskih fondova, u prospektu fonda, uz
maksimalnu naknadu za upravljanje koja se smije naplatiti na imovinu tog fonda,
mora biti jasno naznačena i maksimalna naknada za upravljanje koja se smije
naplatiti na imovinu fondova u koje namjerava ulagati, a u godišnjim
izvještajima fonda mora jasno biti naznačena maksimalna ukupna naknada za
upravljanje koja je bila naplaćena i tome fondu i drugom fondu u koji je taj
fond uložio, izražena u postotku imovine fonda koji je uložio u udjele ili
dionice drugoga investicijskog fonda.

(2) Društvo za upravljanje mora izraditi i
prikazati u prospektu fonda strategiju ulaganja kojom će uvažiti razdiobu
rizika i osigurati likvidnost fonda sukladno ciljevima ulaganja fonda.

(3) Društvo za upravljanje mora u prospektu
fonda jasno naznačiti klase imovine i financijske instrumente u koje namjerava
ulagati, uključujući financijske izvedenice kojima se trguje na uređenim ili
drugim organiziranim tržištima kao i stupanj financijske izloženosti fonda i
pripadajućih rizika koji proizlaze iz takve strategije ulaganja.

(4) Nadzorno tijelo će donijeti pravilnik kojim
se uređuju ulaganja otvorenih investicijskih fondova sa privatnom ponudom.

*Prekoračenje ograničenja ulaganja*

Članak 138.

Moguća prekoračenja ulaganja iz članka 137.
ovoga Zakona, posebni uvjeti za prekoračenje ulaganja te rokovi ispunjenja
ograničenja ulaganja moraju se opisati u prospektu i statutu fonda.

Odjeljak 2.

PROSPEKT OTVORENIH
INVESTICIJSKIH FONDOVAS PRIVATNOM PONUDOM

*Pojam prospekta otvorenoga investicijskog fonda s privatnom
ponudom*

Članak 139.

Prospekt otvorenoga investicijskog fonda s
privatnom ponudom predstavlja poziv na kupnju udjela u otvorenom investicijskom
fondu s privatnom ponudom, a koji je usmjeren isključivo prema pojedinačno
navedenoj osobi ili ograničenoj skupini ulagatelja,
koji odgovaraju određenju pojma kvalificiranih ulagatelja
iz ovoga Zakona.

*Načelo istinitosti*

Članak 140.

Informacije navedene u prospektu moraju biti
istinite i potpune.

*Sadržaj prospekta*

Članak 141.

(1) Prospekt otvorenoga investicijskog fonda s
privatnom ponudom mora sadržavati one informacije na osnovi kojih će ulagači
moći stvoriti utemeljeni sud o fondu, te donijeti odluku o ulaganju, a posebice
o rizicima povezanima s naravi fonda i njegovog port­felja.

(2) Prospekt investicijskog fonda s privatnom
ponudom u najmanjoj mjeri mora sadržavati sljedeće podatke:

Podaci o fondu:

1. naziv fonda, naznaku vrste fonda,

2. naznaku da je fond namijenjen isključivo ulagateljima koji odgovaraju određenju pojma kvalificiranih
ulagatelja iz ovoga Zakona i koji to dokazuju
potpisom izjave iz članka 11. ovoga Zakona,

3. datum osnivanja fonda, te vrijeme trajanja
fonda u slučaju da je osnovan na određeno vrijeme,

4. mjesto gdje je moguće dobiti polugodišnja i
godišnja izvješća, te gdje je moguće dobiti primjerak statuta ili prospekta
fonda i dodatne informacije o fondu,

5. najniži iznos novčanih sredstava, te radnje
koje će se poduzeti ako se ne prikupi najniži utvrđeni iznos,

6. ime, odnosno tvrtku revizora, odvjetnika i
drugih pružatelja usluga fondu, ukoliko ih Društvo za upravljanje namjerava
koristiti,

7. prava iz udjela:

1. pravo na obaviještenost (polugodišnja i
godišnja izvješća),

2. pravo na udio u dobiti,

3. pravo na prodaju udjela fondu, odnosno obveza
otkupa udjela,

4. pravo na isplatu dijela ostatka likvidacijske
mase fonda,

8. pretpostavke pod kojima je dopušteno donijeti
odluku o likvidaciji fonda, te postupak likvidacije fonda,

9. vrste imovine u koje je fondu dopušteno
ulaganje, moguća prekoračenja ulaganja, posebni uvjeti za prekoračenje ulaganja
i rokovi ispunjenja ograničenja ulaganja,

10. opis investicijskih ciljeva fonda i ciljane
strukture portfelja, načina ostvarenja ciljeva fonda, te rizika povezanih s
ulaganjima fonda,

11. dopuštenost ulaganja u terminske i opcijske
ugovore i druge financijske izvedenice, u slučaju dopuštenosti takvog ulaganja,
mora sadržavati izjavu mogu li se takve transakcije zaključivati sa svrhom
zaštite ili sa svrhom postizanja investicijskih ciljeva, te utjecaj takvih
transakcija na stupanj rizičnosti fonda,

12. odredbe o likvidnosti fonda,

13. najniži i najviši iznos pojedinačnih
ulaganja u fond, način upisa udjela, te način i uvjete otkupa udjela,

14. način i vrijeme izračuna vrijednosti imovine
fonda,

15. ukoliko će neto vrijednost imovine fonda
imati visoku volatilnost s obzirom na sastav portfelja
fonda, odnosno na tehnike upravljanja imovinom fonda, izjavu koja će upozoriti
na navedeno obilježje imovine fonda,

16. vrijeme, metoda i učestalost izračunavanja
cijene za prodaju novih udjela ili otkup postojećih, te način objavljivanja tih
cijena, okolnosti u kojima može doći do obustave izdavanja ili otkupa, opis
iznosa i učestalosti plaćanja dopuštenih naknada i troškova izdavanja i otkupa
udjela,

17. godišnje naknade i troškovi upravljanja i
poslovanja koji smiju teretiti fond i opis njihova učinka na buduće prinose ulagatelja, te način izračunavanja i plaćanja naknade za
upravljanje ukoliko iznos te naknade ovisi o prinosu fonda,

18. informacije o načinu izračuna, te načinu i
učestalosti isplate udjela u dobiti fonda imateljima udjela,

19. kratke podatke o poreznim propisima koji se
primjenjuju na fond ako su od značaja za imatelja udjela,

20. trajanje poslovne godine, te

21. datum izdavanja prospekta.

Podaci o društvu za upravljanje:

22. tvrtka, pravni oblik, sjedište društva za
upravljanje i mjesto uprave, ako ono nije isto kao sjedište, broj odobrenja
Nadzornog tijela, kao i datum osnivanja i upisa u sudski registar,

23. imena i povezanost članova uprave i prvoga
nadzornog odbora, te kratki životopisi,

24. iznos temeljnog kapitala društva za
upravljanje,

25. tvrtka, pravni oblik, datum osnivanja i
upisa u sudski registar, kao i ulogu društava koja djeluju kao savjetnik za
ulaganje fonda, te ime predsjednika uprave ili drugih odgovornih osoba tih
društava.

Podaci o depozitnoj banci:

26. tvrtka, pravni oblik, sjedište i adresa
uprave depozitne banke, te podaci i broj odobrenja nadležne institucije za
obavljanje poslova depozitne banke.

*Odobravanje i objava prospekta*

Članak 142.

(1) Nadzorno tijelo mora odobriti svaki prospekt
investicijskog fonda s privatnom ponudom prije pokretanja privatne ponude za
prodaju udjela, a mora prethodno odobriti i izmjene i dopune postojećih
prospekata do kojih je došlo uslijed bitnih promjena.

(2) Nije dopušteno nuditi privatnom ponudom
udjele u investicijskom fondu s privatnom ponudom prije no što Nadzorno tijelo
odobri prospekt fonda.

*Izmjene prospekta otvorenoga investicijskog fonda s
privatnom ponudom*

Članak 143.

(1) Izmjene prospekta otvorenoga investicijskog
fonda s privat­nom ponudom
koje se predlažu s ciljem:

1. povećanja ulaznih naknada, godišnjih naknada
za upravljanje ili izlaznih naknada,

2. promjene ulagačkih ciljeva fonda i rizika
navedenih ulaganja fonda,

3. promjene politike isplate udjela u dobiti,
ili

4. pripajanja ili spajanja s drugim fondom ili
podjele fonda, podliježu prethodnoj suglasnosti Nadzornog tijela, ali i
ispunjenju sljedećih uvjeta:

1. obavijest o predloženim promjenama mora se
poštom poslati svim imateljima udjela,

2. svi imatelji udjela moraju biti upoznati s
činjenicom da od fonda mogu tražiti otkup udjela bez odbitka bilo kakve izlazne
naknade koja bi inače bila plativa, i to prije uvođenja promjena, a uz
obavijest o danu njihovog uvođenja,

3. mora biti izvršen otkup svih udjela po zahtjevima
primljenima prije stupanja na snagu promjena prospekta.

(2) Pored izmjena iz stavka 1. ovoga članka,
prethodnoj suglasnosti Nadzornog tijela podliježu i promjene članova uprave i
nadzornog odbora društva za upravljanje, te depozitne banke ili revizora fonda.

Odjeljak 3.

STATUT OTVORENIH
INVESTICIJSKIH FONDOVA S PRIVATNOM PONUDOM

*Pojam statuta otvorenoga investicijskog fonda s privatnom
ponudom*

Članak 144.

(1) Statut otvorenoga investicijskog fonda s
privatnom ponudom uređuje pravne odnose društva za upravljanje s imateljima
udjela u otvorenom investicijskom fondu s privatnom ponudom.

(2) Statut se prilaže prospektu fonda i čini
njegov sastavni dio.

(3) Iznimno od stavka 2. ovoga članka, statut ne
mora biti priložen prospektu fonda u slučaju da prospekt predviđa da će
imatelju udjela ili dioničaru fonda statut biti dostavljen na njegov zahtjev,
odnosno mjesto gdje će statut biti dostupan na uvid.

*Načelo istinitosti*

Članak 145.

Informacije navedene u statutu moraju biti
istinite i potpune.

*Sadržaj statuta*

Članak 146.

Statut otvorenoga investicijskog fonda s
privatnom ponudom koji navedene podatke iz ovoga članka već ne sadrži u
prospektu mora u najmanjoj mjeri sadržavati sljedeće podatke:

Podaci o fondu:

1. naziv fonda i naznaku vrste fonda,

2. naznaku da je fond namijenjen isključivo ulagateljima koji odgovaraju određenju pojma kvalificiranih
ulagatelja iz ovoga Zakona i koji to dokazuju
potpisom izjave iz članka 11. Zakona,

3. datum osnivanja fonda, te vrijeme trajanja
fonda u slučaju da je osnovan na određeno vrijeme,

4. mjesto gdje je moguće dobiti polugodišnja i
godišnja izvješ­ća, te gdje
je moguće dobiti primjerak prospekta fonda ili dodatne informacije o fondu,

5. najniži iznos novčanih sredstava, koji će se
prikupiti, te radnje koji će se poduzeti ako se ne prikupi najniži utvrđeni
iznos,

6. prava iz udjela fonda:

a) pravo na obaviještenost (polugodišnja i
godišnja izvješća),

b) pravo na udio u dobiti,

c) pravo na prodaju udjela fondu, odnosno obveza
otkupa udjela,

d) pravo na isplatu dijela ostatka likvidacijske
mase fonda.

7. vrste imovine u koju je fondu dopušteno
ulaganje, moguća prekoračenja ulaganja, posebni uvjeti za prekoračenje ulaganja
i rokovi ispunjenja ograničenja ulaganja,

8. najniži iznos ulaganja u fond, način upisa te
način otkupa udjela,

9. odredbe o likvidnosti fonda,

10. način i vrijeme izračuna vrijednosti imovine
fonda,

11. vrijeme, metoda i učestalost izračunavanja
cijene za prodaju novih udjela ili otkup postojećih te način objavljivanja tih
cijena, okolnosti u kojima može doći do obustave izdavanja ili otkupa, opis
iznosa i učestalosti plaćanja dopuštenih naknada i troškova izdavanja i otkupa
udjela,

12. godišnje naknade i troškovi upravljanja i
poslovanja koji smiju teretiti fond i opis njihova učinka na buduće prinose ulagatelja,

13. informacije o načinu izračuna i načinu i
učestalosti distribucije udjela u dobiti imateljima udjela,

14. kratke podatke o poreznim propisima koji se
primjenjuju na fond ako su od značenja za imatelja udjela,

15. trajanje poslovne godine,

16. datum izdavanja statuta.

Podaci o društvu za upravljanje:

17. tvrtka, pravni oblik, sjedište društva za
upravljanje i mjesto uprave, ako ono nije isto kao sjedište, broj odobrenja
Nadzornog tijela, kao i datum osnivanja i upisa u sudski registar,

18. imena i povezanost članova uprave i
nadzornog odbora te kratki životopisi,

19. iznos temeljnog kapitala društva za
upravljanje te imena članova društva za upravljanje, pravni oblik i naznaku
udjela članova u temeljnom kapitalu,

20. tvrtka, pravni oblik, datum osnivanja i
upisa u sudski registar, kao i ulogu društava koja djeluju kao savjetnik za
ulaganje fonda, te ime predsjednika uprave ili drugih odgovornih osoba tih
društava.

Podaci o depozitnoj banci:

21. tvrtka, pravni oblik, sjedište i mjesto
uprave depozitne banke, te podaci i broj odobrenja nadležne institucije za
obavljanje poslova depozitne banke.

Odjeljak 4.

PROMIDŽBA OTVORENIH
INVESTICIJSKIH FONDOVA S PRIVATNOM PONUDOM

*Zabrana promidžbe otvorenih investicijskih fondova s
privatnom ponudom*

Članak 147.

Društvo za upravljanje ne smije voditi javnu
promidžbenu kampanju investicijskog fonda s privatnom ponudom kojim uprav­lja. Javnim vođenjem promidžbe ne smatra se isticanje u
javnosti prezentacijskih materijala u kojima se uz tvrtku i djelatnost društva
za upravljanje upućuje potencijalne kvalificirane ulagatelje
na društvo za upravljanje investicijskog fonda s privatnom ponudom.

*Načelo istinitosti*

Članak 148.

Svi prezentacijski podaci o investicijskim
fondovima s privat­nom
ponudom i društvima koja njima upravljaju moraju biti cjeloviti, jasni,
istiniti, točni i ne smiju dovoditi u zabludu, osobito u pogledu povezanih
rizika i naknada, a moraju ih odobriti članovi uprave društva za upravljanje.

*Uvjeti prezentacije i priopćenja podataka*

Članak 149.

(1) Prikaz rezultata poslovanja investicijskog
fonda s privatnom ponudom mora:

1. sadržavati najnovije podatke dostupne u
trenutku prikaza rezultata poslovanja,

2. biti sastavljen na dosljednoj osnovi u odnosu
na razdoblja, uz obuhvaćanje ili isključivanje određenih čimbenika koji utječu
na takve rezultate (npr. osnovica za cijenu,
troškovi, porez, dividende i sl.).

(2)  Nadzorno tijelo će donijeti pravilnik
kojim se uređuje obvezni sadržaj i metode prikaza rezultata poslovanja
investicijskog fonda s privatnom ponudom.

GLAVA VI.

UTVRĐIVANJE VRIJEDNOSTI
IMOVINE I CIJENE UDJELA I DIONICA INVESTICIJSKOG FONDA

*Učestalost utvrđivanja vrijednosti*

Članak 150.

(1) Društvo za upravljanje dužno je za otvoreni investicijski
fond utvrditi vrijednost njegove imovine, te svih obveza i naknada fonda prije
utvrđivanja neto vrijednosti imovine po udjelu, odnosno cijene udjela.

(2) Vrijednost neto imovine otvorenoga
investicijskog fonda s javnom ponudom izračunava se svakog dana, u vrijeme
naznačeno u prospektu. Društvo za upravljanje dužno je narednoga radnog dana
obavijestiti Nadzorno tijelo o vrijednosti imovine otvorenoga investicijskog
fonda, stanju obveza i naknada, te cijeni udjela otvorenoga investicijskog fonda
za datum izračuna.

(3) Vrijednost neto imovine otvorenoga
investicijskog fonda s privatnom ponudom izračunava se u vrijeme naznačeno u prospek­tu fonda, a najmanje jednom mjesečno.

(4) Vrijednost neto imovine otvorenoga
investicijskog fonda rizičnog kapitala s privatnom ponudom izračunava se u
vrijeme naznačeno u prospektu fonda.

(5) Vrijednost neto imovine zatvorenog fonda se
izračunava najmanje jednom mjesečno, u vrijeme naznačeno u prospektu.

(6) Nadzorno tijelo će donijeti pravilnik kojim
se uređuje učestalost utvrđivanja neto vrijednosti imovine fondova.

*Odgovornost za izračun vrijednosti fonda odnosno cijene
udjela ili dionica*

Članak 151.

(1) Vrijednost imovine zatvorenih i otvorenih
investicijskih fondova, te cijenu udjela u otvorenom investicijskom fondu,
izračunava društvo za upravljanje.

(2) Izračun vrijednosti iz stavka 1. ovoga
članka kontrolira i potvrđuje depozitna banka koja je u tom slučaju odgovorna
za točnost izračuna. Depozitna banka potpisuje i zadržava jedan primjerak
dokumenta o utvrđenoj vrijednosti imovine za svoju evidenciju koja se mora dati
na uvid Nadzornom tijelu.

(3) Revizor investicijskog fonda je tijekom
svoje godišnje revizije dužan obaviti nasumičnu provjeru kako bi se uvjerio da
su načela utvrđivanja vrijednosti sadržana u propisima poštivana, da su na
temelju primjene naznačenih načela dobivene cijene dionica ili udjela točne, te
da naknada za upravljanje i druge naknade i troškovi predviđeni propisima,
prospektom ili statutom fonda ne prelaze dozvoljene iznose.

*Načela i metodologija utvrđivanja vrijednosti portfelja
fonda*

Članak 152.

Izračunom vrijednosti portfelja mora se
osigurati jednako postupanje prema svim ulagateljima
u fond, neovisno o obliku fonda ili okolnosti radi li se o investicijskom fondu
s javnom ili s privatnom ponudom.

Članak 153.

(1) U slučaju vrijednosnih papira, uključujući i
dionice zatvore­nih investicijskih fondova,
utvrđivanje vrijednosti imovine temelji se na tržišnoj cijeni koja je formirana
na organiziranom i uređenom trži­štu.

(2) U slučaju vrijednosnih papira za koje ne
postoji tržišna cijena koja zadovoljava uvjete iz stavka 1. ovoga članka, za
utvrđivanje vrijednosti se kao osnova primjenjuje cijena zadnje transakcije
koja je zaključena u tom fondu, odnosno prinos zadnje transakcije u slučaju
dužničkih vrijednosnih papira, osim ako Nadzorno tijelo propisom ne dopusti
primjenu drukčije metode izračuna vrijednosti imovine.

(3) U slučaju depozita i gotovine ili novčanih
ekvivalenata, kratkoročnih potraživanja i obveza, te prihoda i rashoda budućeg razdob­lja, primjenjuje se
nominalna vrijednost uvećana za priraslu kamatu, osim u okolnostima za koje
Nadzorno tijelo propiše drukčije.

(4) Za utvrđivanje vrijednosti terminskih i
opcijskih poslova te izvedenica za koje nije moguće utvrditi tržišnu cijenu
Nadzorno tijelo će donijeti pravilnik kojim će utvrditi metode izračuna vrijed­nosti imovine.

(5) U slučaju udjela otvorenoga investicijskog
fonda primjenjuje se cijena udjela, osim u okolnostima za koje Nadzorno tijelo
propiše drukčije.

(6) Devizna sredstva se preračunavaju u valutu
Republike Hrvatske po zadnjem dostupnom tečaju neposredno prije utvrđivanja
vrijednosti imovine u skladu s propisima koje donosi Nadzorno tijelo.

(7) U slučaju drugih oblika imovine za koje ne
postoji tržišna cijena, procjenjuje se fer vrijednost imovine. Postupci
utvrđivanja fer vrijednosti imovine uključuju modele diskontiranja novčanog
tijeka, usporedbe sa sličnom imovinom kojoj je poznata tržišna cijena, modele
procjene opcija te druge metode koje može propisati Nadzorno tijelo.

(8) Osnova za utvrđivanje vrijednosti imovine
navodi se u prospektu i statutu fonda i mora se dosljedno primjenjivati
prilikom svakog izračuna vrijednosti imovine fonda.

(9) Nadzorno tijelo će donijeti pravilnik kojim se
uređuje obvezna osnova za utvrđivanje vrijednosti imovine zatvorenih i
otvorenih fondova, kako vrijednosnih papira, tako i gotovine i kvazinovca, domaće i strane valute, terminskih i opcijskih
poslova, izvedenica, nekretnina, udjela u trgovačkim društvima ili drugih
prenosivih imovinskih prava, a koji propisi obuhvaćaju i definiciju uređenog i
organiziranog tržišta u smislu ovoga Zakona, kao i uvjete likvidnosti za
propisno formiranje tržišnih cijena te uvjete pravodobnosti formiranja takvih
cijena, poštujući pri tome različite metode uobičajene za vrednovanje pojedinih
vrsta fondova.

*Neto vrijednost imovine fonda i vrijednost po dionici,
odnosno udjelu fonda*

Članak 154.

(1) U slučaju otvorenoga investicijskog fonda,
neto vrijednost imovine jest vrijednost imovine fonda (ulaganja uvećana za
kratkoročnu imovinu) umanjena za obveze. Neto vrijednost po udjelu jest neto
vrijednost imovine fonda podijeljena brojem udjela fonda u trenutku izračuna
neto vrijednosti imovine fonda.

(2) Neto vrijednost imovine zatvorenoga
investicijskog fonda jest vrijednost imovine fonda (ulaganja uvećana za
kratkoročnu imovinu) umanjena za obveze. Neto vrijednost imovine po dionici
fonda jest neto vrijednost imovine fonda razmjerno raspoređena na svaku izdanu
dionicu fonda u trenutku izračuna neto vrijednosti imovine fonda.

(3) Nadzorno tijelo će donijeti pravilnik kojim
se uređuju definicije imovine i obveza investicijskih fondova, kao i osnovicu,
način i rokove izračuna neto vrijednosti imovine fonda te neto vrijednost
imovine po udjelu, odnosno po dionici.

*Početna ponuda i utvrđivanje cijene udjela ili dionica fonda*

Članak 155.

(1) Razdoblje za početnu ponudu udjela u
otvorenom fondu, odnosno dionica zatvorenog fonda ne smije trajati dulje od trideset
dana. Tijekom tog razdoblja ukupni iznos primljenih novčanih sredstava drži se
kao depozit i ne smije se ulagati sve do trenutka kada fond ne prijeđe zakonom
utvrđeni prag najniže vrijednosti imovine fonda.

(2) Ulaganje prikupljenih novčanih sredstava,
osim ulaganja u depozit, smije početi tek po isteku razdoblja ponude.

(3) Cijena inicijalnog odnosno prvog izdanja
zatvorenoga investicijskog fonda jest nominalna cijena svake dionice. Cijena
kasnijih izdanja jest tržišna cijena dionice, pri čemu se ne dira u pravo
postojećih dioničara da im se dodatne dionice ponude u srazmjeru
s njihovim trenutačnim udjelom u fondu.

(4) Kod inicijalne, odnosno početne ponude
otvorenoga investicijskog fonda cijenu izdanja određuje društvo za upravljanje
i navodi je u prospektu fonda. Nakon početne ponude, cijena udjela u otvorenom
investicijskom fondu jest jedinstvena cijena jednaka neto vrijednosti imovine
fonda po udjelu koja se izračunava na temelju tržišne cijene svih vrijednosnih
papira iz portfelja fonda.

*Cijena udjela u otvorenim investicijskim fondovima*

Članak 156.

(1) Prodaja i otkup udjela u otvorenom
investicijskom fondu s javnom ponudom obavlja se tijekom određenog dana po
cijeni izračunatoj u skladu sa zakonom i propisima, odnosno prospektom fonda,
te objavljenoj na način propisan ovim Zakonom. Na tako utvr­đenu cijenu, dozvoljeno je obračunavati i naplaćivati
ulazne nak­nade i izlazne naknade.

(2) Nije dopuštena prodaja, odnosno otkup udjela
u otvorenom investicijskom fondu za iznos manji ili veći od trenutačno važeće
jedinstvene cijene (neto vrijednosti imovine) po udjelu. Cijena udjela može
varirati ovisno o promjeni neto vrijednosti imovine izračunate prema formuli
koju propisom može odrediti Nadzorno tijelo.

(3) Cijena udjela u otvorenom investicijskom fondu
se izračunava prema sljedećoj formuli:

neto vrijednost imovine fonda podijeljena brojem
izdanih udjela, pri čemu je

1. neto vrijednost imovine izračunata u skladu s
odredbama članka 154. ovoga Zakona,

2.  broj izdanih udjela jednak broju udjela
u trenutku izračuna cijene, uzevši u obzir prodaju i otkupe izvršene od
trenutka zadnjeg izračuna cijene do trenutka izračuna nove cijene.

*Zamjena i prodaja udjela u otvorenim investicijskim
fondovima*

Članak 157.

Imatelj udjela u otvorenom investicijskom fondu
može svoje udjele zamijeniti za udjele u nekom drugom fondu kojim upravlja isto
društvo za upravljanje.

Članak 158.

(1) Prodaja udjela u otvorenom investicijskom
fondu obavlja se po cijeni koja u skladu s prospektom fonda i propisima vrijedi
u trenutku primitka uplate u fond, uvećanoj za ulaznu naknadu ukoliko se
naplaćuje.

(2) Uplata u otvoreni investicijski fond s
javnom ponudom se obav­lja
u novčanim sredstvima, a iznimno i u vrijednosnim papirima u posebnim
okolnostima koje propisom odredi Nadzorno tijelo, uz odlučni uvjet da se
ponuđenim vrijednosnim papirima trguje na orga­niziranom i uređenom tržištu te da im je moguće utvrditi
točnu cije­nu.

(3) Uplata u otvoreni investicijski fond s
privatnom ponudom se obavlja u novčanim sredstvima.

*Otkup udjela u otvorenim investicijskim fondovima*

Članak 159.

(1) Otkup udjela u otvorenom investicijskom
fondu se obavlja po cijeni koja u skladu s prospektom fonda i propisima vrijedi
u trenutku primitka valjanog zahtjeva za prodaju, umanjenoj za izlaznu naknadu
ukoliko se naplaćuje.

(2) Otkup »in specie«,
odnosno otkup prijenosom odgovarajućeg postotka svake vrste imovine fonda u
vrijednosti jednakoj vrijednosti udjela koji se time otkupljuju, dopušten je u
slučaju kada bi se prodajom imovine fonda, neophodnom za zadovoljenje zahtjeva
za otkup velike vrijednosti, u nepovoljan položaj doveli trajni ulagatelji u fond, pod uvjetom da statut i prospekt fonda
predviđaju otkup »in specie«. Otkup »in specie« se može obaviti samo prijenosom dijela svake vrste
imovine fonda koji je razmjeran postotnom omjeru broja udjela ulagatelja koji traži otkup prema ukupnoj vrijednosti
imovine fonda.

*Potvrda o kupnji udjela i uvjeti isplate pri otkupu udjela*

Članak 160.

(1) Potvrde o kupnji udjela se izdaju na
vlastiti zahtjev ulagatelja najkasnije u roku od
sedam dana od primitka valjanog zahtjeva za kupnju te izvršene uplate u fond.

(2) Potvrda o kupnji udjela mora sadržavati:

1. datum kupnje udjela,

2. tvrtku fonda, te tvrtku i sjedište društva za
upravljanje,

3. broj udjela u imovini fonda na koje glasi
potvrda,

4. ime i prezime imatelja udjela,

5. mjesto i datum izdavanja potvrde,

6. potpis ovlaštene osobe društva za
upravljanje. Potpis može biti izveden mehaničkim umnožavanjem potpisa.

(3) Isplata prihoda od otkupa udjela otvorenog
investicijskog fonda doznačuje se imatelju otkupljenog udjela najkasnije u roku
od sedam dana od primitka valjanog zahtjeva za prodaju.

*Netočan izračun cijene udjela u otvorenom investicijskom
fondu*

Članak 161.

Ukoliko je cijena udjela otvorenoga
investicijskog fonda netočno izračunata za više od 1% u odnosu na vrijednost
dobivenu primjenom metodologije iz članka 153. ovoga Zakona, Nadzorno tijelo je
ovlašteno naložiti društvu za upravljanje i depozitnoj banci odgovornoj za
takav netočan izračun da:

1. u slučaju da je izračunata niža cijena po
udjelu u odnosu na ispravnu vrijednost dobivenu primjenom metodologije iz
članka 153. ovoga Zakona:

a) isplatom razlike u cijeni naknade štetu
svakom ulagatelju kojemu je pri otkupu udjela
isplaćena niža cijena, i

b) uplatom razlike u fond naknade nastalu štetu,

2. u slučaju da je izračunata viša cijena po
udjelu u odnosu na ispravnu vrijednost dobivenu primjenom metodologije iz
članka 153. ovoga Zakona:

a) priznavanjem razmjernog broja dodatnih udjela
naknade štetu svakom ulagatelju kojemu je pri kupnji
udjela obračunata viša cijena, i

b) uplatom razlike u fond naknade nastalu štetu.

*Ulazna i izlazna naknada za otvorene investicijske fondove*

Članak 162.

(1) Osim cijene udjela, te ulaznih i izlaznih
naknada, prilikom kupnje ili otkupa udjela u otvorenom investicijskom fondu ne
smije se naplaćivati nikakva druga naknada.

(2) Naknade iz stavka 1. ovoga članka iskazuju
se odvojeno od cijene udjela, te ih zadržava društvo za upravljanje, a mogu
biti i prihod fonda.

Članak 163.

(1) Ulazna i izlazna naknada se ne naplaćuju u
slučaju likvidacije otvorenoga investicijskog fonda uslijed nepostizanja
najnižeg iznosa fonda tijekom razdoblja inicijalne, odnosno početne ponude, u
skladu s važećim propisima ili prospektom i statutom fonda.

(2) Izlazna naknada se ne naplaćuje u slučaju
likvidacije fonda bez obzira na razlog likvidacije.

(3) U slučaju najave uvođenja ili uvećanja
visine izlazne nak­nade, izlazna naknada se ne naplaćuje
u razdoblju od prve objave naznačenih promjena naknada u fondu, pa do odobrenja
Nadzornog tijela na izmjene prospekta kojima se utvrđuju uvođenje ili uvećanje
visine izlazne naknade.

(4) Ulazna i izlazna naknada ne naplaćuju se
prilikom preoblikovanja otvorenoga investicijskog fonda.

(5) Nije dopušteno naplaćivati ulaznu ili
izlaznu naknadu prilikom pripajanja ili spajanja otvorenog investicijskog fonda
s drugim fondom, odnosno prilikom podjele fonda.

(6) Odluka društva za upravljanje o
nenaplaćivanju ulazne i/ili izlazne naknade mora biti jasno naznačena u
prospektu fonda, uz navođenje okolnosti u kojima do toga može doći.

Članak 164.

Ulazna ili izlazna naknada u otvorenom
investicijskom fondu mogu biti snižene u odnosu na naknade navedene u prospektu
fonda samo u slučajevima velikih transakcija prema klasifikaciji obvezatno
navedenoj u prospektu fonda, objavljenoj i podijeljenoj prodajnim zastupnicima
društva za upravljanje, uz naznaku zabrane odstupanja u primjeni.

*Obustava otkupa udjela u otvorenom investicijskom fondu*

Članak 165.

(1) Otkup udjela u otvorenom investicijskom
fondu se može obustaviti samo ako društvo za upravljanje i depozitna banka
smatraju da uslijed iznimnih okolnosti nije moguće utvrditi točnu cijenu
imovine iz portfelja fonda te da postoje osnovani i dostatni razlozi za
obustavu otkupa u interesu imatelja ili potencijalnih imatelja udjela. Iz
naznačenih razloga se istovremeno mora obustaviti i izdavanje udjela.

(2) Obustava otkupa udjela se mora odmah
prijaviti Nadzornom tijelu. O svakoj obustavi potrebno je neposrednim putem
obavijestiti imatelje udjela u otvorenom investicijskom fondu s privatnom
ponudom, dok je kod obustave otkupa udjela u otvorenom investicijskom fondu s
javnom ponudom potrebno okolnost obustave objaviti u jednim dnevnim novinama
koje se redovito prodaju na cjelokupnom teritoriju Republike Hrvatske. Nadzorno
tijelo može naložiti isplate udjela u otvorenim investicijskim fondovima s
javnom ponudom ako je to u javnom interesu ili interesu ulagatelja
u fondu.

(3) Nadzorno tijelo može naložiti društvu za
upravljanje i depozitnoj banci da privremeno obustave prodaju i otkup udjela
ako stekne nesporna saznanja ili ima opravdane osnove za sumnju da se ulagateljima nanosi šteta zbog netočnog izračuna cijene
udjela u fondu.

Članak 166.

(1) Obustava otkupa udjela iz članka 165. ovoga
Zakona mora prestati čim je prije moguće, a nakon što društvo za upravljanje i
depozitna banka ocijene da je moguće odrediti točnu cijenu imovine iz portfelja
fonda, a najkasnije u roku od dvadeset osam dana od početka obustave, osim ako
se Nadzorno tijelo izrijekom ne suglasi s produljenjem naznačenog roka.
Obavijest o nastavku poslovanja potrebno je dostaviti svim imateljima udjela u
otvorenom fondu s privatnom ponudom, dok je nastavak poslovanja otvorenog fonda
s javnom ponudom potrebno objaviti u jednim dnevnim novinama koje se redovito
prodaju na cjelokupnom teritoriju Republike Hrvatske.

(2) Za vrijeme trajanja obustave prodaje i
otkupa udjela, društvo za upravljanje i njegovi prodajni zastupnici mogu
nastaviti sa zaprimanjem zahtjeva za prodaju ili otkup udjela, koji će se
izvršiti u trenutku kada bude izračunata sljedeća prodajna i otkupna cijena,
pri čemu se nalogodavcima mora jasno staviti do znanja da njihovi nalozi neće
biti izvršeni u rokovima predviđenim prospektom i statutom fonda.

Članak 167.

Nadzorno tijelo će donijeti pravilnik kojim se
uređuju osnova, sastavnice, način i rokovi izračuna kod utvrđivanja vrijednosti
i cijena otvorenih investicijskih fondova, sastavnice, ograničenja, način
izračuna, naplata i objavljivanje naknada za udjele u otvorenim investicijskom
fondovima, trajanje i uvjeti propisanog razdoblja ponude, postupak, rokovi i
provođenje prodaje i otkupa udjela, kao i obustava i nastavak njihove prodaje
te otkup »in specie« i zamjena udjela u jednom fondu
za udjele u drugom fondu kojime upravlja isto društvo za upravljanje.

GLAVA VII.

OBJAVE I IZVJEŠĆIVANJE
DIONIČARA I IMATELJA UDJELA INVESTICIJSKOG FONDA

*Obveza izdavanja prospekta*

Članak 168.

Svaki sadržaj objavljen neodređenom broju osoba
kao prijedlog za sklapanje ugovora o prodaji udjela ili dionica fonda mora
sadržavati i informaciju gdje ili na koji način je moguće izvršiti uvid u
prospekt fonda.

Članak 169.

(1) Svim upisnicima dionica zatvorenoga
investicijskog fonda i svim kupcima udjela u otvorenom investicijskom fondu
mora prethodno biti uručen ili učinjen dostupnim prospekt i/ili statut koji, u
slučaju otvorenoga investicijskog fonda, može biti u skraćenom obliku.

(2) Svim upisnicima dionica zatvorenoga
investicijskog fonda i svim kupcima udjela u otvorenom investicijskom fondu
moraju se, u slučaju njihove dostupnosti, dati na uvid primjerci najnovijih
polugodišnjih i godišnjih poslovnih i financijskih izvješća fonda.

*Objavljivanje cijena i neto vrijednosti*

Članak 170.

(1) Utvrđena cijena udjela u otvorenom
investicijskom fondu s javnom ponudom mora biti objavljena za svaki dan u kojem
je obavljena kupnja ili prodaja udjela otvorenoga investicijskog fonda, a najmanje
dva puta mjesečno, a vrijednost neto imovine po dionici i cijena dionice za
zatvoreni investicijski fond s javnom ponudom mora biti objavljena barem jednom
mjesečno.

(2) Objava iz stavka 1. ovoga članka izvršava se
u medijima koji su dostupni na cjelokupnom području Republike Hrvatske, te mora
biti na raspolaganju bilo kojem ulagatelju koji je
zatraži osobno, putem pošte ili elektronskim putem na adresu uprave društva za
upravljanje, ispostavi društva za upravljanje ili u prostorijama ovlaštenoga prodajnog
zastupnika.

(3) Nadzorno tijelo će donijeti pravilnik kojim
se uređuju sadržaj i vrijeme objavljivanja neto vrijednosti imovine po dionici
i cijena dionica i udjela, u fondovima s javnom ponudom.

Članak 171.

(1) Društvo za upravljanje dužno je osigurati da
cijena udjela u otvorenom investicijskom fondu s javnom ponudom i neto
vrijednosti imovine po dionici zatvorenog fonda s javnom ponudom, budu
stavljene javnosti na raspolaganje po svakom njihovom izračunu, sukladno
odredbi članka 150. stavka 2. ovoga Zakona.

(2) Društvo za upravljanje dužno je imatelja
udjela u otvorenom investicijskom fondu s privatnom ponudom, na njegov zahtjev,
izvijestiti o cijeni udjela, odnosno vrijednosti imovine po dionici.

(3) Nadzorno tijelo će donijeti pravilnik kojim
se uređuju način, sadržaj, oblik i rokovi objavljivanja cijena udjela u
fondovima s privatnom ponudom.

*Izvješća dioničarima i imateljima udjela u fondu*

Članak 172.

(1) Ulagateljima u
fondove, isključivo na njihov zahtjev, mora se dostaviti polugodišnje izvješće
i revidirano godišnje izvješće fonda.

(2) Izvješća iz stavka 1. ovoga članka moraju se
učiniti dostupnima ulagateljima na mjestima navedenim
u prospektu fonda.

Članak 173.

Ulagateljima u fondove, isključivo
na njihov zahtjev, moraju se dostaviti i dodatne informacije o limitima koji se
primjenjuju na području upravljanja rizicima fonda, procesima koji se koriste u
tu svrhu, kao i o promjenama u rizičnosti i prinosima osnovnih vrsta
financijskih instrumenata u koje je uložena imovina fonda.

*Rokovi izrade i sadržaj polugodišnjih i revidiranih
godišnjih izvješća*

Članak 174.

(1) Polugodišnja izvješća dostavljaju se
Nadzornom tijelu u roku od dva mjeseca od završetka šestomjesečnoga obračunskog
razdoblja.

(2) Revidirana godišnja izvješća dostavljaju se
Nadzornom tijelu u roku od četiri mjeseca od završetka obračunske godine.

Članak 175.

(1) Polugodišnja i revidirana godišnja izvješća
moraju u najmanjoj mjeri sadržavati:

1. izvješće o imovini i obvezama (bilancu stanja)
za tekuće obračunsko razdoblje i usporedivo prethodno obračunsko razdoblje,

2. izvješće o ukupnom prinosu za tekuće
obračunsko razdoblje i usporedivo prethodno obračunsko razdoblje,

3. podatke o portfelju, raspoređene prema vrsti
i likvidnosti imovine, te ključnim promjenama portfelja tijekom razdoblja,

4. pokazatelj ukupnih troškova za obračunsko
razdoblje,

5. tablicu s naznakom svake tvrtke za
posredovanje u trgovini odnosno trgovanje vrijednosnim papirima putem koje je
fond obavio više od 10% svojih transakcija tijekom predmetne kalendarske
godine, uz navođenje:

a) ukupne vrijednosti svih transakcija
obavljenih putem pojedine tvrtke, iskazane kao postotak ukupne vrijednosti svih
transakcija fonda u toj godini,

b) provizije plaćene tvrtki, iskazane kao
postotak ukupne vrijednosti transakcija obavljenih posredstvom te tvrtke.

(2) Za potrebe otvorenih investicijskih fondova,
pored navedenog, polugodišnja i revidirana godišnja izvješća moraju sadržavati
i:

1. pregled kretanja vrijednosti imovine fonda,

2. broj izdanih udjela na početku i na kraju
obračunskog raz­doblja, i

3. cijenu po udjelu na početku i na kraju
obračunskog razdoblja.

(3) Polugodišnja i revidirana godišnja izvješća
zatvorenih investicijskih fondova moraju, pored navedenog, sadržavati i najvišu
i najnižu cijenu po dionici u svakoj od prethodne tri poslovne godine.

(4) Pored podataka iz stavka 1. do 3. ovoga
članka, revidirano godišnje izvješće fonda mora sadržavati i:

1. najvišu i najnižu vrijednost imovine fonda i
cijenu po dionici ili udjelu u fondu unutar istoga obračunskog razdoblja za
proteklih pet kalendarskih godina,

2.  izvješće uprave s obrazloženjem
poslovnih rezultata fonda, promjena u portfelju i planirane strategije ulaganja
u nastupajućem razdoblju,

3. usporedni pregled poslovanja u protekle tri
kalendarske godine, s prikazom sljedećih podataka na kraju svake poslovne
godine:

a) ukupna neto vrijednost imovine iz portfelja,

b) neto vrijednost imovine po udjelu ili
dionici,

c) pokazatelj ukupnih troškova,

d) raspodjela prihoda odnosno dobiti isplaćene
po dionici ili udjelu tijekom godine.

(5) Nadzorno tijelo će donijeti pravilnik kojim
se uređuje sadržaj izvješća dioničara i imatelja udjela u fondu.

GLAVA VIII.

REGISTAR UDJELA
OTVORENOGA INVESTICIJSKOG FONDA

*Odgovornost za vođenje registra*

Članak 176.

Društvo za upravljanje je odgovorno za vođenje
registra udjela u otvorenom investicijskom fondu.

*Način i uvjeti upisa u registar udjela*

Članak 177.

(1) Prava iz udjela u fondu stječu se upisom u
registar.

(2) Imateljima udjela, društvo za upravljanje
dostavit će jednom godišnje izvadak o stanju i prometima udjelima u fondu u
njihovom vlasništvu.

(3) Na zahtjev imatelja udjela ili njihovih
zakonski ovlaštenih zastupnika, te na njihov trošak, društvo za upravljanje
dužno je dostaviti izvadak o stanju i prometima udjela u fondu u njihovom
vlasništvu.

(4) Depozitnoj banci i Nadzornom tijelu se mora
omogućiti uvid u registar udjela fonda.

Članak 178.

(1) Imatelj udjela u otvorenom investicijskom
fondu, ima pravo prenijeti svoje udjele na neku drugu osobu, pod uvjetom da je
prethodno ispunio obrazac o prijenosu što ga je odobrilo društvo za
upravljanje, pri čemu takav prijenos proizvodi pravne učinke prema trećima tek
po njegovom upisu pri fondu ili društvu za upravljanje i nakon što oni potvrde
da ga prihvaćaju.

(2) Prijenos udjela u fondu može biti odbijen:

1. ako stjecatelj udjela ne ispunjava uvjete da
postane ulagatelj u fondu prema i u skladu s
odredbama ovoga Zakona, statuta i prospekta fonda, ili

2. ako je stjecatelj udjela takve udjele stekao
na način suprotan dozvoljenom načinu stjecanja udjela u fondu utvrđenom
odredbama ovoga Zakona, statuta i/ili prospekta fonda, ili

3. ako bi takvim prijenosom stjecatelj ili
prenositelj udjela raspolagali udjelom u fondu koji je manji od najmanjeg
udjela propisanog statutom ili prospektom fonda, odnosno ukoliko bi time bile
povrijeđene odredbe o najnižem broju udjela u fondu, bilo na strani
prenositelja ili na strani stjecatelja udjela.

(3) Obrazac o prijenosu iz stavka 1. ovoga
članka potpisuju i prenositelj i primatelj prijenosa, te ga dostavljaju društvu
za uprav­ljanje.

(4) Voditelj registra dužan je čuvati obrasce o
prijenosu tijekom razdoblja u kojemu se može podnijeti tužba za pobijanje upisa
u registar udjela, a ukoliko je takva tužba podnesena, do pravomoćnog okončanja
sudskog postupka.

Članak 179.

Nadzorno tijelo će donijeti pravilnik kojim se
uređuje ustrojavanje, i vođenje registra te objavljivanje podataka iz registra
investicijskih fondova.

GLAVA IX.

PRIPAJANJE I LIKVIDACIJA
INVESTICIJSKOG FONDA

*Pripajanje i likvidacija zatvorenoga investicijskog fonda*

Članak 180.

Pripajanje i likvidacija zatvorenoga
investicijskog fonda provodi se sukladno odredbama Zakona o trgovačkim
društvima.

*Pripajanje i likvidacija otvorenoga investicijskog fonda*

Članak 181.

(1) Dva otvorena investicijska fonda mogu se
pripojiti uz suglasnost Nadzornog tijela. Postupak, uvjete i način pripajanja
propisat će Nadzorno tijelo posebnim pravilnikom.

(2) Likvidaciju otvorenoga investicijskog fonda
provodi društvo za upravljanje fondom u likvidaciji, osim u slučajevima u
kojima je društvo za upravljanje u stečaju ili mu je Nadzorno tijelo privremeno
ili trajno oduzelo odobrenje za rad.

(3) U slučaju nemogućnosti provedbe likvidacije
otvorenoga investicijskog fonda od strane društva za upravljanje iz razloga
naznačenih stavkom 1. ovoga članka, likvidaciju provodi depozitna banka fonda.
Ukoliko je depozitna banka fonda u stečaju ili je Hrvatska narodna banka
privremeno ili trajno oduzela odobrenje za rad depozitnoj banci fonda,
likvidaciju provodi ovlašteni likvidator fonda imenovan od strane Nadzornog
tijela.

(4) Nadzorno tijelo je dužno imenovati
likvidatora fonda iz stavka 3. ovoga članka bez odgode, postupajući pri tom s
povećanom pažnjom i brinući se o pravima i interesima imatelja udjela u fondu.
Nadzorno tijelo je odgovorno imateljima udjela u fondu za svako neopravdano
kašnjenje ili odugovlačenje s imenovanjem likvidatora fonda, odnosno za
postupanje protivno načelu povećane pažnje, uslijed čega su imatelji udjela pretrpili bilo koju štetu.

*Prava, obveze i odgovornost likvidatora*

Članak 182.

(1) Likvidator je dužan u roku od sedam dana od
donošenja odluke o likvidaciji, odnosno od dana imenovanja likvidatorom fonda o
tome izvijestiti Nadzorno tijelo i sve ulagatelje u
fondu.

(2) Nakon donošenja odluke o likvidaciji,
zabranjuje se svaka daljnja prodaja ili otkup udjela u otvorenom investicijskom
fondu, osim u slučaju zahtjeva zaprimljenih nakon utvrđivanja zadnje cijene, a
prije donošenja odluke o likvidaciji, pri čemu se transakcije s imovinom fonda
mogu obavljati isključivo za potrebe likvidacije fonda.

(3) Od dana donošenja odluke o likvidaciji,
fondu se ne mogu naplaćivati nikakve naknade osim naknada depozitnoj banci,
troškova vezanih uz postupak likvidacije i njene revizije, te troškova
sačinjavanja i podnošenja polugodišnjih ili revidiranih godišnjih izvješća ulagateljima u fondu, nastalih tijekom trajanja postupka
likvidacije fonda.

(4) Likvidator je dužan Nadzornom tijelu
dostaviti zaključna likvidacijska izvješća i izvješće o provedenoj likvidaciji
fonda i odgovoran je za izradu naznačenih izviješća.

*Dovršetak postupka likvidacije fonda*

Članak 183.

U postupku provedbe likvidacije fonda sva
imovina fonda se prodaje, a obveze fonda dospjele do dana donošenja odluke o
likvidaciji se podmiruju.

Članak 184.

Preostala neto vrijednost imovine fonda se
raspodjeljuje imateljima udjela razmjerno njihovom udjelu u fondu.

Članak 185.

Nadzorno tijelo će donijeti pravilnik kojim se
uređuje postupak, troškovi i rokovi likvidacije investicijskih fondova.

GLAVA X.

PRODAJA DIONICA ILI
UDJELA U INVESTICIJSKIM FONDOVIMA

*Prodaja dionica ili udjela u investicijskim fondovima s
javnom ponudom*

Članak 186.

(1) Prodaju dionica ili udjela u fondovima s
javnom ponudom obavljaju društva za upravljanje.

(2) Pored osoba naznačenih u stavku 1. ovoga
članka, prodaju dionica ili udjela u investicijskim fondovima s javnom ponudom mogu
obavljati sljedeće pravne osobe koje zaključe ugovor sa društvom za upravljanje
a ovlaštene su za rad u Republici Hrvatskoj:

1. banke,

2. osiguravajuća društva,

3. brokerska društva,

4. druge pravne osobe koje na temelju ugovora o
poslovnoj suradnji obavljaju poslove prodaje za društvo za upravljanje.

Članak 187.

(1) U prodaji dionica ili udjela u fondovima s
javnom ponudom, banke ili osiguravajuća društva i druge pravne osobe iz članka
186. stavka 2 točke 4. ovoga Zakona, nastupaju kao zastupnici društva za
upravljanje na temelju ugovora sklopljenog u pisanom obliku s društvom za
upravljanje.

(2) U prodaji dionica ili udjela u fondovima s
javnom ponudom, brokerska društva nastupaju na temelju ugovora kao zastupnici
klijenata u stjecanju udjela ili dionica fonda u njihovo ime.

Članak 188.

(1) Osobe iz članka 187. ovoga Zakona ne smiju
obavljati poslove prodaje udjela odnosno dionica fondova s javnom ponudom u
vremenu u kojem im je nadležno tijelo privremeno oduzelo odobrenje za rad.

(2) O oduzimanju odobrenja za rad moraju odmah
obavijestiti društva za upravljanje s kojima su sklopile ugovor o obavljanju
poslova prodaje.

(3) Nadzorno tijelo će donijeti poseban
pravilnik kojim će propisati uvjete, način stjecanja i priznavanja ovlaštenja
za prodaju dionica ili udjela u investicijskim fondovima za sve fizičke osobe u
pravnoj osobi i fizičke osobe koje po posebnom ugovoru obavljaju te poslove za
društvo za upravljanje.

*Način i uvjeti prodaje*

Članak 189.

Osobe iz članka 187. ovoga Zakona, ovlaštene za prodaju
dionica, odnosno udjela u investicijskim fondovima s javnom ponudom, dužne su:

1. osigurati ulagačima dostupnost svih
relevantnih dokumenata i podataka, posebice prospekt, izvješća, cijene i sl.,

2. nadzirati jesu li obrasci zahtjeva za kupnju
i otkup uredno ispunjeni,

3. pravodobno prosljeđivati naloge za prodaju i
otkup društvu za upravljanje,

4. u promoviranju investicijskih fondova s
javnom ponudom ili davanja podataka o investicijskim fondovima s privatnom
ponudom koristiti se isključivo prospektom, izvješćima i promidžbenim odnosno
prezentacijskim materijalima koje odobri ovlašteno društvo za upravljanje,

5. ne davati lažne podatke ili podatke koji ulagatelje mogu dovesti u zabludu o stanju fonda, niti
netočne navode o fondu, njegovim ciljevima ulaganja, povezanim rizicima,
cijenama, prinosima ili bilo kojem drugom pitanju ili sadržaju vezanom uz fond
ili ovlašteno društvo za upravljanje, niti davati druge navode koji odstupaju
od sadržaja prospekta, statuta ili izvješća fonda,

6. odgovarati društvu za upravljanje otvorenim
investicijskim fondom ili upravi zatvorenog investicijskog fonda za greške ili
propuste svojih zaposlenika te svako nepridržavanje ovoga Zakona i drugih
propisa,

7. upoznati potencijalnog ulagatelja
o isplaćenom iznosu provizije na temelju obavljanja prodaje dionica ili udjela
u fondu, i to kao postotak ulazne naknade, godišnje naknade za upravljanje ili
izlazne naknade,

8. upoznati potencijalnog ulagatelja
s okolnošću koje društvo za upravljanje zastupa te nudi li na prodaju proizvode
samo naznačene tvrtke ili proizvode više tvrtki,

9. osigurati da predloženi investicijski fond
ili fondovi odgovaraju potrebama zainteresirane osobe,

10. u svako doba postupati u skladu s ovim
Zakonom i mjerodavnim propisima.

Članak 190.

Pri davanju preporuka o kupnji ili prodaji
dionica ili udjela u fondu, brokerska društva su dužna pridržavati se odredaba
članka 189. ovoga Zakona, uz iznimku stavka 1. točke 6. i 8. toga članka.

Članak 191.

Osobe iz članka 187. ovoga Zakona primaju
nagradu za rad isključivo od društva za upravljanje, i to iz sredstava ulazne
naknade ili naknade za upravljanje ili izlazne naknade koju ulagatelju,
odnosno fondu naplaćuje društvo za upravljanje.

*Prodaja dionica ili udjela investicijskih fondova s
privatnom ponudom*

Članak 192.

(1) Prodaju dionica ili udjela u investicijskim
fondovima s privatnom ponudom može obavljati isključivo društvo za upravljanje
fondom čije se dionice ili udjeli prodaju.

(2) Prodajom se ne smatra upućivanje
potencijalnih kvalificiranih ulagatelja na društvo za
upravljanje od strane osoba iz članka 186. ovoga Zakona.

Članak 193.

Nadzorno tijelo će donijeti pravilnik kojim se
određuju osobe ovlaštene za prodaju ili promicanje prodaje dionica ili udjela u
investicijskim fondovima, postavljati uvjete vezane uz način njihovog
poslovanja u vezi s naznačenom prodajom ili promicanju prodaje te uvjete vezane
uz izvješćivanje o prodaji dionica ili udjela u investicijskim fondovima.

GLAVA XI.

INVESTICIJSKI FONDOVI
RIZIČNOG KAPITALA

Odjeljak 1.

OTVORENI INVESTICIJSKI
FONDOVI RIZIČNOG KAPITALA S PRIVATNOM PONUDOM

*Primjena odredaba o investicijskim fondovima rizičnog
kapitala*

Članak 194.

Na investicijske fondove osnovane u obliku
otvorenoga investicijskog fonda rizičnog kapitala s privatnom ponudom, na
odgovarajući će se način primjenjivati odredbe glave I., glave II., glave III.,
glave VI., glave VII., glave VIII., glave IX., glave X., glave XII., glave
XIII. i glave XIV. ovoga Zakona, te preostale odredbe ovoga Zakona primjenjive
na otvorene investicijske fondove s javnom ponudom isključivo pod uvjetom da
odredbama glave XI. ovoga Zakona nije izrijekom utvrđeno drukčije ili
nemogućnost takve primjene proizlazi iz značenja ili primjene preostalih
odredaba ovoga Zakona.

Odjeljak 2.

TEMELJNA OBILJEŽJA
DRUŠTVA ZA UPRAVLJANJE INVESTICIJSKIM FONDOVIMA RIZIČNOG KAPITALA

*Pojam društva za upravljanje*

Članak 195.

Društvo za upravljanje otvorenim investicijskim
fondovima rizičnog kapitala osniva se u pravnom obliku društva s ograničenom
odgovornošću ili dioničkog društva, kojemu je predmet poslovanja isključivo
osnivanje i upravljanje otvorenim investicijskim fondovima rizičnog kapitala s
privatnom ponudom, odnosno ulaganje novčanih sredstava u vlastito ime i za
račun imatelja udjela fondova, te obavljanje drugih poslova određenih ovim
Zakonom.

Odjeljak 3.

DEPOZITNA BANKA

*Pojam depozitne banke*

Članak 196.

(1) Depozitna banka jest banka koja za potrebe
otvorenoga investicijskog fonda rizičnog kapitala s privatnom ponudom obavlja poslove
pohrane zasebne imovine fonda, poslove vođenja posebnih računa za imovinu fonda
i odjeljivanja imovine svakoga pojedinoga investicijskog fonda od imovine
ostalih investicijskih fondova, te obavlja druge poslove depozitne banke u
skladu s odredbama ovoga Zakona.

(2) Društvo za upravljanje otvorenim
investicijskim fondovima rizičnog kapitala s privatnom ponudom ne mora u
upravljanju imovinom fonda koristiti usluge depozitne banke.

(3) Depozitnom bankom otvorenoga investicijskog
fonda rizičnog kapitala s privatnom ponudom registriranog u Republici Hrvatskoj
može biti samo banka sa sjedištem u Republici Hrvatskoj, koja je za to dobila
odobrenje Hrvatske narodne banke.

Odjeljak 4.

POVJERENIČKI ODBOR
OTVORENOGA INVESTICIJSKOG FONDA RIZIČNOG KAPITALA S PRIVATNOM PONUDOM

*Pojam povjereničkog odbora*

Članak 197.

Povjerenički odbor otvorenog fonda rizičnog
kapitala s privat­nom
ponudom je tijelo koje čine predstavnici ulagatelja u
fond kao i predstavnici društva za upravljanje ukoliko je društvo jedan od ulagatelja.

*Položaj i ovlasti povjereničkog odbora*

Članak 198.

(1) Povjerenički odbor fonda ima najmanje pet
članova.

(2) Član Povjereničkog odbora fonda ne može biti
član uprave ili nadzornog odbora:

– bilo kojega drugog društva za upravljanje
investicijskim ili mirovinskim fondovima,

– depozitne banke fonda, ukoliko društvo koristi
usluge depozitne banke,

– bilo koje povezane osobe u odnosu na subjekte
navedene u podstavku 1. i 2. ovoga stavka.

(3) Mandat članova Povjereničkog odbora je
jednak trajanju fonda. Član može biti opozvan i prije isteka mandata. O
sazivanju sjednica, glasovanju i drugim pitanjima bitnim za njegov rad
Povjerenički odbor donosi poseban Poslovnik.

Članak 199.

(1) Povjerenički odbor fonda ima predsjednika.

(2) Predsjednika Povjereničkog odbora bira se
između članova Povjereničkog odbora.

Članak 200.

(1) Povjerenički odbor fonda zastupa ulagače u
fond prema društvu za upravljanje te obavlja i druge poslove koji su mu na
temelju Zakona stavljeni u nadležnost, a osobito:

– potvrđuje odluku o izboru revizora poslovanja
fonda,

– odlučuje o promjeni načela, ograničenja i
sektora ulaganja koja su sastavni dio Statuta fonda,

– usvaja financijske izvještaje o poslovanju
fonda

– donosi odluku o otkazu društvu za upravljanje
sukladno odredbama Statuta fonda

– daje druge suglasnosti i odobrenja društvu
sukladno odredbama Statuta fonda.

(2) Povjerenički odbor fonda može zahtijevati od
društva za upravljanje da ga izvješćuje i o stanju portfelja fonda i
investicijskim mogućnostima te o drugim okolnostima bitnim za stvaranje suda o
upravljanju imovinom fonda.

Članak 201.

(1) Sjednice Povjereničkog odbora fonda saziva
predsjednik Povjereničkog odbora fonda ili drugi član Povjereničkog odbora po
ovlaštenju predsjednika Povjereničkog odbora.

(2) Povjerenički odbor fonda donosi valjane
odluke većinom ukupnog broja glasova sukladno odredbama Statuta fonda.

Odjeljak 5.

OTVORENI INVESTICIJSKI
FONDOVI RIZIČNOG KAPITALA S PRIVATNOM PONUDOM

*Pojam otvorenoga investicijskog fonda rizičnog kapitala s
privatnom ponudom*

Članak 202.

Otvoreni investicijski fond rizičnog kapitala s
privatnom ponudom jest zasebna imovina bez pravne osobnosti, koju uz odobrenje
Nadzornog tijela osniva društvo za upravljanje otvorenim investicijskim
fondovima rizičnog kapitala s privatnom ponudom sa ciljem prikupljanja novčanih
sredstava i privatnom ponudom udjela u fondu, čija se sredstva ulažu u skladu s
ciljevima ulaganja i ograničenjima ulaganja utvrđenim prospektom fonda, te čiji
imatelji udjela imaju pravo, pored prava na razmjerni udio u dobiti fonda, na
način i pod uvjetima utvrđenim prospektom fonda, zahtijevati isplatu udjela i
na taj način istupiti iz fonda.

*Osnivanje otvorenoga investicijskog fonda rizičnog kapitala
s privatnom ponudom*

Članak 203.

(1) Otvoreni investicijski fond rizičnog
kapitala s privatnom ponudom može se osnovati samo na određeno vrijeme koje ne
može biti kraće od deset godina.

(2) Veličina fonda mora iznositi najmanje
75.000.000,00 kuna. Pod veličinom fonda podrazumijeva se upisana maksimalna
obveza uplate svih ulagatelja po svim osnovama kroz
cijelo vrijeme trajanja fonda.

(3) Pristup novih ulagatelja
fondu nije moguć nakon isteka dvije godine od dana osnivanja fonda.

(4) Prilikom osnivanja otvorenoga investicijskog
fonda rizičnog kapitala s privatnom ponudom, udjeli u fondu smiju biti nuđeni
privatnom ponudom isključivo osobama kojima se, osnovom ispunjenja uvjeta
utvrđenih ovim Zakonom, priznaje status kvalificiranih ulagatelja
u fondove rizičnog kapitala.

(5) Društvo za upravljanje može prospektom i
statutom fonda odrediti najveći dopušteni broj ulagatelja
u fond, s time da ukupan broj vlasnika udjela u fondu niti u jednom trenutku ne
smije prijeći gornju granicu od 20 ulagatelja.

(6) Najniži iznos maksimalne obveze uplate
pojedinog ulagatelja u fond iznosi 10.000.000,00 kuna
koju je ulagatelj dužan izvršiti po pozivima društva
za upravljanje sukladno odredbama Prospekta.

(7) U slučaju da ulagatelj
po pozivu društva ne izvrši uplate do maksimalnog iznosa iz stavka 6. ovoga
članka, ulagatelj ne može zahtijevati iskup svojih
udjela sve do konačnog isteka roka na koji je fond osnovan odnosno likvidacije
fonda i iskupa svih udjela.

(8) Najniži iznos neto imovine fonda na dan
isteka pete godine od dana osnivanja ne može biti manji od 50% veličine fonda
iz stavka 2. ovoga članka.

(9) U slučaju neispunjenja uvjeta iz stavka 8.
ovoga članka, Povjerenički odbor će u roku od 60 dana od isteka roka iz stavka
8. ovoga članka odabrati novo društvo za upravljanje s tim da iznos neto
imovine fonda na dan isteka jedne godine nakon odabira novog društva za
upravljanje ne može biti manji od 50% veličine fonda iz stavka 8. ovoga članka.

(10) U slučaju neispunjenja kriterija iz stavka
9. ovoga članka, Nadzorno tijelo će donijeti odluku o likvidaciji fonda u
skladu s odredbama ovoga Zakona.

Članak 204.

(1) Kupnja udjela u otvorenom investicijskom
fondu rizičnog kapitala s privatnom ponudom obavlja se uplatama novčanih
sredstava, čime ulagatelj po kupnji udjela ulazi u
ugovorni odnos s društvom za upravljanje koje se obvezuje da će uplaćenim
novčanim sredstvima, upravljati kao dijelom zajedničke imovine fonda, u skladu
s uvjetima naznačenim u prospektu.

(2) Iznimno od stavka 1. ovoga članka, kupnja
udjela u fondu može se obaviti dodjelom novih udjela na ime isplate udjela u
dobiti ili prilikom smanjivanja vrijednosti udjela na ime dodjele novih udjela,
odnosno u drugim slučajevima propisanim prospektom fonda.

(3) Kupnja udjela u fondu i/ili isplata udjela
se obavlja u vrijeme i na način naznačenima u prospektu fonda.

Članak 205.

Zahtjev za izdavanje odobrenja i prijava upisa
otvorenoga investicijskog fonda rizičnog kapitala s privatnom ponudom koji u
ime fonda Nadzornom tijelu podnosi društvo za upravljanje, mora sadržavati:

1. tvrtku društva za upravljanje investicijskim
fondovima rizičnog kapitala, podatke o odobrenju za rad koje je dobilo od
Nadzornog tijela, kao i ime i prezime osobe ovlaštene za zastupanje, adresu,
telefon, telefaks i adresu elektroničke pošte društva za upravljanje,

2. naziv fonda, naznaku vrste fonda i ciljeva
ulaganja,

3. prospekt fonda,

4. statut fonda,

5. ugovor sklopljen između društva za
upravljanje i depozitne banke, te izvadak iz sudskog registra za depozitnu
banku ukoliko se u upravljanju imovinom fonda koriste usluge depozitne banke,

6. tvrtku revizora, te izvadak iz sudskog
registra za revizora.

*Udjeli u otvorenom investicijskom fondu rizičnog kapitala s
privatnom ponudom*

Članak 206.

(1) Otvoreni investicijski fond rizičnog
kapitala s privatnom ponudom može izdavati samo jednu vrstu udjela i ne smije
izdavati niti jednu drugu vrstu vrijednosnih papira koji nose prava na bilo
koji dio imovine fonda.

(2) Udjeli u otvorenom investicijskom fondu
rizičnog kapitala s privatnom ponudom smatraju se vrijednosnim papirima i mogu
se prodavati i prenositi isključivo kvalificiranim ulagateljima
u investicijske fondove rizičnog kapitala u skladu s odredbama Statuta fonda.

*Prava i obveze imatelja udjela*

Članak 207.

Imatelji udjela u otvorenom investicijskom fondu
rizičnog kapitala s privatnom ponudom imaju pravo, pored prava na razmjerni
udio u dobiti fonda, zahtijevati isplatu udjela u fondu prema dinamici, na
način i prema uvjetima isplate utvrđenim statutom i prospektom fonda.

Članak 208.

Imatelji udjela odgovaraju za obveze otvorenoga
investicijskog fonda rizičnog kapitala s privatnom ponudom do visine iznosa
svojega udjela u fondu.

*Troškovi otvorenoga investicijskog fonda rizičnog kapitala s
privatnom ponudom*

Članak 209.

Naknade koje se naplaćuju ulagatelju,
odnosno otvorenom investicijskom fondu rizičnog kapitala s privatnom ponudom
ograničene su na:

1. ulaznu naknadu koja se pridodaje neto
vrijednosti imovine fonda po udjelu u trenutku prodaje,

2. izlaznu naknadu koja se odbija od neto
vrijednosti imovine fonda po udjelu u trenutku otkupa,

3. naknadu za upravljanje.

Članak 210.

(1) Naknada društvu za upravljanje otvorenim
investicijskim fondom rizičnog kapitala s privatnom ponudom određuje se
samostalnom odlukom društva za upravljanje. Naknada za upravljanje mora biti
naznačena u prospektu fonda.

(2) Naknada za upravljanje otvorenim
investicijskim fondom rizičnog kapitala s privatnom ponudom odnosno jedan njen
dio smije biti utvrđena na način da ovisi o prinosu fonda. Naknada koja ovisi o
prinosu fonda, odnosno visinu naknade, način obračuna i plaćanja utvrđuje
društvo za upravljanje u prospektu fonda.

Članak 211.

Na teret imovine otvorenoga investicijskog fonda
rizičnog kapitala s privatnom ponudom mogu se isplaćivati samo troškovi
predviđeni prospektom fonda.

*Dozvoljena ulaganja*

Članak 212.

Imovina otvorenoga investicijskog fonda rizičnog
kapitala s privatnom ponudom isključivo se može sastojati od udjela i dionica
trgovačkih društava, novčanih sredstava i danih zajmova.

*Ograničenja ulaganja i zaduživanja*

Članak 213.

(1) Ulaganje imovine i zaduživanje otvorenoga
investicijskog fonda rizičnog kapitala s privatnom ponudom podliježe sljedećim
ograničenjima:

1. u roku od pet godina nakon osnivanja fonda,
fond mora napraviti minimalno pet investicija u različite udjele ili dionice s
tim da udjeli ili dionice jednog izdavatelja ne smiju prelaziti 33% veličine
fonda definirane u članku 203. stavku 2. ovoga Zakona,

2. u slučaju neispunjenja broja investicija iz
točke 1. ovoga članka, Povjerenički odbor će u roku od 60 dana od isteka roka
iz stavka 1. ovoga članka odabrati novo društvo za upravljanje s tim da broj
investicija na dan isteka jedne godine nakon odabira novog društva za
upravljanje ne može biti manji od pet,

3. u slučaju neispunjenja kriterija iz točke 2.
ovoga članka, Nadzorno tijelo će donijeti odluku o likvidaciji fonda u skladu s
odred­bama članka 181. do 185. ovoga Zakona,

4. ulaganje u jedan gospodarski sektor ne može
iznositi više od 40% veličine fonda definirane u članku 203. stavku 2. ovoga
Zakona,

5. osobe koje čine povezana društva sukladno
odredbama ovoga Zakona smatraju se jednim izdavateljem u smislu točke 1. ovoga
članka,

6. nije dozvoljeno ulaganje u vrijednosne papire
koji su uvršteni na burzu s namjerom kratkoročnog trgovanja,

7. najviše do 75% veličine fonda definirane u
članku 203. stavku 2. ovoga Zakona, fond može uzimati kredite,

8. dani depoziti bankama i uzeti krediti od
banaka od strane fonda ne mogu se naplaćivati niti otplaćivati preuzimanjem udjela
ili dionica izdavatelja koje su banke prethodno stekle u vlasništvo ili na njih
imaju prethodno upisano založno pravo.

(2) Društvo za upravljanje mora u prospektu
fonda jasno naznačiti politiku ulaganja i klase imovine u koju namjerava
ulagati, uključujući i stupanj financijske izloženosti fonda riziku koji
proizlaze iz zaduživanja.

(3) Nadzorno tijelo će donijeti pravilnik kojim
se uređuju ulaganja i prekoračenja ulaganja i zaduživanja otvorenih
investicijskih fondova rizičnog kapitala sa privatnom ponudom.

Odjeljak 6.

PROSPEKT INVESTICIJSKIH
FONDOVA RIZIČNOG KAPITALA S PRIVATNOM PONUDOM

*Pojam prospekta investicijskog fonda rizičnog kapitala s
privatnom ponudom*

Članak 214.

Prospekt investicijskog fonda rizičnog kapitala
s privatnom ponudom predstavlja poziv na kupnju udjela u otvorenom
investicijskom fondu rizičnog kapitala s privatnom ponudom, a koji je usmjeren
isključivo prema pojedinačno navedenoj osobi ili ograničenoj skupini ulagatelja, koji odgovaraju određenju pojma kvalificiranih ulagatelja u investicijske fondove rizičnog kapitala iz
ovoga Zakona.

*Načelo istinitosti*

Članak 215.

Informacije navedene u prospektu moraju biti
istinite i potpune.

*Sadržaj prospekta*

Članak 216.

(1) Prospekt investicijskog fonda rizičnog kapitala
s privatnom ponudom mora sadržavati one informacije na osnovi kojih će ulagači
moći stvoriti utemeljeni sud o fondu, te donijeti odluku o ulaganju, a posebice
o rizicima povezanima s naravi fonda i njegovog portfelja.

(2) Prospekt investicijskog fonda rizičnog
kapitala s privatnom ponudom u najmanjoj mjeri mora sadržavati sljedeće
podatke:

Podaci o fondu:

1. naziv fonda, naznaku vrste fonda,

2. naznaku da je fond namijenjen isključivo ulagateljima koji odgovaraju određenju pojma kvalificiranih
ulagatelja u investicijske fondove rizičnog kapitala
iz ovoga Zakona i koji to dokazuju potpisom posebne izjave, sporazuma ili
ugovora s društvom za upravljanje,

3. datum osnivanja fonda, te vrijeme trajanja
fonda,

4. mjesto gdje je moguće dobiti polugodišnja i
godišnja izvješća, te gdje je moguće dobiti primjerak statuta ili prospekta
fonda i dodatne informacije o fondu,

5. najniži iznos novčanih sredstava koji će se
prikupiti te radnje koje će se poduzeti ako se ne prikupi najniži utvrđeni
iznos,

6. ime odnosno tvrtku revizora, odvjetnika i
drugih pružatelja usluga fondu,

7. prava iz udjela,

8. pretpostavke pod kojima je dopušteno donijeti
odluku o likvidaciji fonda, te postupak likvidacije fonda,

9. vrste imovine u koju je fondu dopušteno
ulaganje,

10. opis investicijskih ciljeva fonda i ciljane
strukture portfelja, načina ostvarenja ciljeva fonda, te rizika povezanih s
ulaganjima fonda,

11. najniži i najviši iznos pojedinačnih
ulaganja u fond, način upisa udjela, te način i uvjete otkupa udjela,

12. način i vrijeme izračuna vrijednosti imovine
fonda,

13. godišnje naknade i troškovi upravljanja i
poslovanja koji smiju teretiti fond i opis njihova učinka na buduće prinose ulagatelja, te način izračunavanja i plaćanja naknade za
upravljanje ukoliko iznos te naknade ovisi o prinosu fonda,

14. informacije o načinu izračuna, te načinu i
učestalosti isplate udjela u dobiti fonda imateljima udjela,

15. kratke podatke o poreznim propisima koji se
primjenjuju na fond ako su od značaja za imatelja udjela,

16. trajanje poslovne godine, te

17. datum izdavanja prospekta.

Podaci o društvu za upravljanje:

18. tvrtka, pravni oblik, sjedište društva za
upravljanje i mjesto uprave, ako ono nije isto kao sjedište, broj odobrenja
Nadzornog tijela, kao i datum osnivanja i upisa u sudski registar,

19. imena i povezanost članova uprave i prvoga
nadzornog odbora, te kratki životopisi,

20. iznos temeljnog kapitala društva za
upravljanje,

21. tvrtka, pravni oblik, datum osnivanja i upisa
u sudski registar, kao i ulogu društava koja djeluju kao savjetnik za ulaganje
fonda, te ime predsjednika uprave ili drugih odgovornih osoba tih društava.

Podaci o depozitnoj banci:

22. tvrtka, pravni oblik, sjedište i adresa
uprave depozitne banke, te podaci i broj odobrenja nadležne institucije za
obavljanje poslova depozitne banke, ukoliko društvo za upravljanje izabere
depozitnu banku.

Opis položaja i ovlasti povjereničkog odbora.

*Odobravanje i objava prospekta*

Članak 217.

(1) Nadzorno tijelo mora odobriti svaki prospekt
investicijskog fonda rizičnog kapitala s privatnom ponudom prije pokretanja
privatne ponude za prodaju udjela, a mora prethodno odobriti i izmjene i dopune
postojećih prospekata do kojih je došlo uslijed bitnih promjena.

(2) Nije dopušteno nuditi privatnom ponudom
udjele u investicijskom fondu rizičnog kapitala s privatnom ponudom prije no
što Nadzorno tijelo odobri prospekt fonda.

Odjeljak 7.

STATUT INVESTICIJSKIH
FONDOVA RIZIČNOG KAPITALA S PRIVATNOM PONUDOM

*Pojam statuta investicijskih fondova rizičnog kapitala s privat­nom ponudom.*

Članak 218.

(1) Statut otvorenoga investicijskog fonda
rizičnog kapitala s privatnom ponudom uređuje pravne odnose društva za
upravljanje s imateljima udjela u otvorenom investicijskom fondu rizičnog
kapitala s privatnom ponudom.

(2) Statut se prilaže prospektu fonda i čini
njegov sastavni dio.

(3) Iznimno od stavka 2. ovoga članka, statut ne
mora biti priložen prospektu fonda u slučaju da prospekt predviđa da će
imatelju udjela ili dioničaru fonda statut biti dostavljen na njegov zahtjev,
odnosno mjesto gdje će statut biti dostupan na uvid.

*Načelo istinitosti*

Članak 219.

Informacije navedene u statutu moraju biti
istinite i potpune.

*Sadržaj statuta*

Članak 220.

Statut otvorenoga investicijskog fonda rizičnog
kapitala s privat­nom
ponudom koji navedene podatke iz ovoga članka već ne sadrži u prospektu mora u
najmanjoj mjeri sadržavati sljedeće podatke:

Podaci o fondu:

1. naziv fonda i naznaku vrste fonda,

2. naznaku da je fond namijenjen isključivo ulagateljima koji odgovaraju određenju pojma kvalificiranih
ulagatelja u investicijske fondove rizičnog kapitala
iz ovoga Zakona i koji to dokazuju potpisom posebne izjave, sporazuma ili
ugovora s društvom za upravljanje,

3. datum osnivanja fonda, te vrijeme trajanja
fonda,

4. mjesto gdje je moguće dobiti polugodišnja i
godišnja izvješća, te gdje je moguće dobiti primjerak prospekta fonda ili
dodatne informacije o fondu,

5. najniži iznos novčanih sredstava koji će se
prikupiti te radnje koji će se poduzeti ako se ne prikupi najniži utvrđeni
iznos,

6. prava iz udjela fonda,

7. najniži iznos ulaganja u fond, način upisa te
način otkupa udjela,

8. način i vrijeme izračuna vrijednosti imovine
fonda,

9. vrijeme, metoda i učestalost izračunavanja
cijene za prodaju novih udjela ili otkup postojećih te način objavljivanja tih
cijena, okolnosti u kojima može doći do obustave izdavanja ili otkupa, opis
iznosa i učestalosti plaćanja dopuštenih naknada i troškova izdavanja i otkupa
udjela,

10. godišnje naknade i troškovi upravljanja i
poslovanja koji smiju teretiti fond i opis njihova učinka na buduće prinose ulagatelja,

11. informacije o načinu izračuna i načinu i
učestalosti distribucije udjela u dobiti imateljima udjela,

12. kratke podatke o poreznim propisima koji se
primjenjuju na fond ako su od značenja za imatelja udjela,

13. trajanje poslovne godine,

14. datum izdavanja statuta.

Podaci o društvu za upravljanje:

15. tvrtka, pravni oblik, sjedište društva za upravljanje
i mjesto uprave, ako ono nije isto kao sjedište, broj odobrenja Nadzornog
tijela, kao i datum osnivanja i upisa u sudski registar,

16. imena i povezanost članova uprave i
nadzornog odbora te kratki životopisi,

17. iznos temeljnog kapitala društva za
upravljanje te imena članova društva za upravljanje, pravni oblik i naznaku
udjela članova u temeljnom kapitalu,

18. tvrtka, pravni oblik, datum osnivanja i
upisa u sudski registar, kao i ulogu društava koja djeluju kao savjetnik za
ulaganje fonda, te ime predsjednika uprave ili drugih odgovornih osoba tih
društava.

Podaci o depozitnoj banci:

19. tvrtka, pravni oblik, sjedište i mjesto
uprave depozitne banke, te podaci i broj odobrenja nadležne institucije za
obavljanje poslova depozitne banke, ukoliko društvo za upravljanje izabere
depozitnu banku.

Opis položaja i ovlasti povjereničkog odbora.

Odjeljak 8.

PROMIDŽBA INVESTICIJSKIH
FONDOVA RIZIČNOG KAPITALA S PRIVATNOM PONUDOM

*Zabrana promidžbe investicijskih fondova rizičnog kapitala s
privatnom ponudom*

Članak 221.

(1) Društvo za upravljanje ne smije voditi javnu
promidžbenu kampanju investicijskog fonda rizičnog kapitala s privatnom ponudom
kojim upravlja.

(2) Javnim vođenjem promidžbe ne smatra se
isticanje u javnosti prezentacijskih materijala u kojima se uz tvrtku i
djelatnost društva za upravljanje upućuje potencijalne kvalificirane ulagatelje u investicijske fondove rizičnog kapitala na
društvo za upravljanje investicijskim fondom rizičnog kapitala s privatnom
ponudom.

*Načelo istinitosti*

Članak 222.

Svi prezentacijski podaci o investicijskim
fondovima rizičnog kapitala s privatnom ponudom i društvima koja njima
upravljaju moraju biti cjeloviti, jasni, istiniti, točni i ne smiju dovoditi u
zabludu, osobito u pogledu povezanih rizika i naknada, a moraju ih odobriti
članovi uprave društva za upravljanje.

*Uvjeti prezentacije i priopćenja podataka*

Članak 223.

(1) Prikaz rezultata poslovanja investicijskog
fonda rizičnog kapitala s privatnom ponudom mora:

1. sadržavati najnovije podatke dostupne u
trenutku prikaza rezultata poslovanja,

2. biti sastavljen na dosljednoj osnovi u odnosu
na razdoblja, uz obuhvaćanje ili isključivanje određenih čimbenika koji utječu
na takve rezultate (npr. osnovica za cijenu,
troškovi, porez, dividende i sl.).

(2)  Nadzorno tijelo će donijeti pravilnik
kojim se uređuju obvezni sadržaj i metode prikaza rezultata poslovanja
investicijskog fonda rizičnog kapitala s privatnom ponudom

GLAVA XII.

NADZORNO TIJELO

*Poslovi nadzora*

Članak 224.

Nadzor nad poslovanjem otvorenih i zatvorenih
investicijskih fondova, s javnom ili privatnom ponudom, društava za upravljanje
i depozitnih banaka, kao i pravnih osoba koje su ovlaštene za prodaju dionica
ili udjela u investicijskim fondovima provodi Nadzorno tijelo.

*Izvješća o radu*

Članak 225.

(1) Društva za upravljanje investicijskim
fondovima, zastupnici u prodaji udjela ili dionica investicijskih fondova, te
depozitne banke koje za investicijske fondove obavljaju poslove depozitne banke
ili druge osobe koje sudjeluju u poslovanju investicijskih fondova moraju
Nadzornom tijelu redovito podnositi izvješća o svom radu.

(2) Kršenje obveze podnošenja izvješća iz stavka
1. ovoga članka predstavlja razlog za izvanredni nadzor, a upornost u takvom
kršenju može dovesti do privremenog oduzimanja odobrenja za rad i obavljanja
pojedine djelatnosti do strane Nadzornog tijela.

Članak 226.

(1) Nadzorno tijelo će donijeti pravilnik kojim
se uređuju obvez­ni sadržaj, rokovi i oblik obveznih
izvješća za pojedine vrste investicijskih fondova, društava za upravljanje i
depozitne banke.

(2) Izvješća mogu biti:

1. nadzorna izvješća,

2. statistička izvješća.

(3) Kršenje obveze podnošenja izvješća iz stavka
2. ovoga članka ili kršenje obveze poštivanja propisanog oblika i sadržaja izvješ­ća, odnosno kašnjenje u
podnošenju izvješća, predstavljaju razlog za provedbu izvanrednog nadzora ili
novčano kažnjavanje prekršitelja, a ustrajno nepodnošenje, nepotpuno ili
zakašnjelo podnošenje izvješća obveznika izvješćivanja predstavlja razlog za
privremeno ili trajno oduzimanje danih ovlaštenja.

*Redovan i izvanredan nadzor nadzornog tijela*

Članak 227.

(1) Nadzorno tijelo je ovlašteno obavljati
nadzor zatvorenih i otvorenih investicijskih fondova, društva za upravljanje
fondovima, zastupnika u prodaji udjela ili dionica, depozitne banke ili svake
druge osobe koja obavlja posao za koji je odgovorna neka od uvodno naznačenih
osoba, putem nadzora na redovnoj ili izvanrednoj osnovi.

(2) O namjeravanoj
provedbi nadzora, nadzorno tijelo nije duž­no unaprijed obavijestiti osobu iz
stavka 1. ovoga članka, iako to može učiniti u slučaju redovnog nadzora.

*Privremeno ili trajno oduzimanje odobrenja za rad*

Članak 228.

(1) U slučajevima iz stavka 2. ovoga članka, Nadzorno
tijelo je ovlašteno privremeno ili trajno oduzeti odobrenje za rad društvu za
upravljanje ili depozitnoj banci.

(2) Ako društvo za upravljanje ili zaposlenik
društva u vezi s upravljanjem fondom povrijedi odredbe ovoga Zakona, Zakona o
izdavanju i prometu vrijednosnim papirima ili pravilnike donesene na temelju
tih zakona, ako društvo upravlja fondom suprotno statutu, prospektu ili ugovoru
o upravljanju fondom, ili ako je društvo u postup­ku
osnivanja fonda dalo neistinite podatke, Nadzorno tijelo može:

– oduzeti odobrenje za poslovanje društva za
upravljanje,

– izdati nalog društvu za upravljanje da poduzme
određene radnje, odnosno da upravljanje fondom uskladi s propisima,

– objaviti poziv drugim društvima za upravljanje
fondovima da podnesu ponude i zahtjeve za upravljanje određenim fondom,

– zabraniti isplate sa računa jamstvenog pologa,
ili

– zabraniti raspolaganje imovinom fonda.

GLAVA XIII.

KAZNENE ODREDBE

Odjeljak 1.

KAZNENA DJELA

*Neovlašteno osnivanje i upravljanje investicijskim fondovima*

Članak 229.

(1) Tko se neovlašteno bavi osnivanjem i
upravljanjem investicijskim fondovima kaznit će se novčanom kaznom najmanje od
200 dnevnih dohodaka ili kaznom zatvora do jedne godine.

(2) Ako je kaznenim djelom iz stavka 1. ovoga
članka počinitelj pribavio znatnu imovinsku korist, kaznit će se novčanom
kaznom od najmanje od 300 dnevnih dohodaka ili kaznom zatvora do dvije godine.

*Neovlaštena ponuda investicijskih fondova*

Članak 230.

(1) Tko se neovlašteno bavi ponudom
investicijskih fondova trećim osobama na teritoriju Republike Hrvatske kaznit
će se novčanom kaznom najmanje od 150 dnevnih dohodaka ili kaznom zatvora do
jedne godine.

(2) Ako je kaznenim djelom iz stavka 1. ovoga
članka počinitelj pribavio znatnu imovinsku korist, kaznit će se novčanom kaznom
najmanje od 200 dnevnih dohodaka ili kaznom zatvora do dvije godine.

*Neovlaštena prodaja udjela ili dionica investicijskih
fondova*

Članak 231.

(1) Tko se neovlašteno bavi poslovima zastupanja
u prodaji udjela ili dionica investicijskih fondova trećim osobama na
teritoriju Republike Hrvatske kaznit će se novčanom kaznom najmanje od 100
dnevnih dohodaka ili kaznom zatvora do šest mjeseci.

(2) Ako je kaznenim djelom iz stavka 1. ovoga
članka počinitelj pribavio znatnu imovinsku korist, kaznit će se novčanom
kaznom od najmanje 200 dnevnih dohodaka ili kaznom zatvora do jedne godine.

Odjeljak 2.

PREKRŠAJI

*Prekršaji društva za upravljanje*

Članak 232.

(1) Za prekršaj kaznit će se društvo za
upravljanje novčanom kaznom u iznosu 50.000,00 do 500.000,00 kuna:

1. ako započne obavljati djelatnosti vezane za
upravljanje investicijskim fondovima bez dozvole ili prije dobivanja dozvole od
Nadzornog tijela (članak 29. stavak 3.),

2. ako ne poštuje proceduru dužnosti vezano uz
poslovanje (članak 30.),

3. ako ne obavijesti Nadzorno tijelo o otvaranju
podružnice u državi članici (članak 33. stavak 1. i 2.),

4. ako ne obavijesti Nadzorno tijelo o
neposrednom obavljanju poslova u državi članici (članak 34. stavak 1.),

5. ako bez odobrenja Nadzornog tijela počne
putem podružnice obavljati poslove izvan država članica (članak 36. stavak 1. i
2.),

6. ako u razdoblju od tri mjeseca ne postupa
sukladno odredbi članka 45. stavka 2. ovoga Zakona,

7. ako obavlja djelatnost i poslove koji su
zabranjeni člankom 47. stavkom 1. ovoga Zakona,

8. ako troškove naknade u svezi osnivanja
zatvorenog investicijskog fonda zaračunavaju suprotno odredbi članka 65. ovoga
Zakona,

9. ako iz imovine zatvorenoga investicijskog fonda
plaćaju troškove koji nisu navedeni u odredbi članka 66. stavka 1. ovoga
Zakona,

10. ako pokazatelj ukupnih troškova fonda
prelazi vrijednosti određene člankom 68. ovoga Zakona,

11. ako ulaže u imovinu izvan okvira određenih
člankom 78. stavkom 1. ovoga Zakona,

12. ako ne poštuje ograničenja ulaganja određena
člankom 79. stavkom 1. ovoga Zakona a ne radi se o slučaju iz članka 84. ovoga
Zakona,

13. ako stječe nekretnine koje nije prethodno
procijenio vještak (članak 80. stavak 4.),

14. ako vrijednost pojedine nekretnine prelazi
okvire određene člankom 80. stavkom 5. ovoga Zakona,

15. ako naplaćuje naknade suprotno odredbama
članka 94. ovoga Zakona,

16. ako knjiži troškove na teret otvorenog
investicijskog fonda a oni nisu obuhvaćeni odredbom članka 95. ovoga Zakona,

17. ako ukupni iznos svih troškova prelazi
okvire određene člankom 98. ovoga Zakona,

18. ako ulaže u imovinu izvan okvira određenih
člankom 100. ovoga Zakona,

19. ako ne poštuje ograničenja ulaganja određena
člankom 101. ovoga Zakona

20. ako nudi dionice ili udjele u investicijskom
prije nego što Nadzorno tijelo odobri prospekt fonda (članak 105.),

21. započne sa promidžbenim aktivnostima a
nemaju odobrenje Nadzornog tijela (članak 115.),

22. ako postupi suprotno odredbi članka 118. ovoga
Zakona,

23. ako postupi suprotno odredbi članka 119.
ovoga Zakona,

24. ako postupi suprotno odredbi članka 120.
ovoga Zakona,

25. ako nude udjele osobama koje nisu
kvalificirani ulagatelji (članak 127. stavak 2.),

26. ako naplati naknadu ulagatelju
koja nije obuhvaćena odred­bom članka 132. ovoga
Zakona,

27. ako ulaže u imovinu izvan okvira određenih
člankom 136. ovoga Zakona,

28. ako ne poštuje ograničenja ulaganja određena
člankom 137. ovoga Zakona a ne radi se o slučaju iz članka 138. ovoga Zakona,

29. ako ne podnese prospekt na odobrenje
sukladno odredbi članka 142. ovoga Zakona,

30. ako ne podnese izmjene na odobrenje sukladno
odredbi članka 143. ovoga Zakona,

31. ako ne ispunjava utvrđivanje vrijednosti
imovine na način propisan člankom 150. ovoga Zakona,

32. ako vrši prodaju odnosno otkup suprotno
odredbi članka 159. ovoga Zakona,

33. ako osim ulazne i izlazne naknade naplati i
druge naknade (članak 162.),

34. ako ulaznu i izlaznu naknadu naplati
suprotno odredbama članka 163. ovoga Zakona,

35. ako ne postupi sukladno odredbi članka 165.
ovoga Zakona,

36. ako ne postupi sukladno odredbi članka 166.
ovoga Zakona,

37. ako ne postupi sukladno odredbi članka 169.
ovoga Zakona,

38. ako ne postupi sukladno odredbi članka 170.
ovoga Zakona,

39. ako ne izvijesti imatelja udjela o cijeni na
njegov zahtjev (članak 171. stavak 2.),

40. ako ne dostave izvješća dioničarima i ulagateljima (članak 172.),

41. ako ne dostave izvješća sukladno odredbi
članka 173. ovoga Zakona,

42. ako ne dostave izvješća u skladu s odredbom
članka 174. ovoga Zakona,

43. ako izvješća nemaju sadržaj sukladno odredbi
članka 175. ovoga Zakona,

44. ako ne postupi sukladno odredbi članka 192.
ovoga Zakona,

45. ako naplaćuje naknade suprotno odredbi
članka 209. ovoga Zakona,

46. ako ulaže u imovinu izvan okvira određenih
člankom 212. ovoga Zakona,

47. ako ne poštuje ograničenja ulaganja i
zaduživanja određena člankom 213. ovoga Zakona,

48. ako nudi udjele u fondovima rizičnog
kapitala prije nego što Nadzorno tijelo odobri prospekt fonda (članak 217.
stavak 2.),

49. ako vodi javnu promidžbu investicijskog
fonda rizičnog kapitala s privatnom ponudom kojim upravlja (članak 221.),

50. ako prikaz poslovanja investicijskog fonda
rizičnog kapitala ne sadrži rezultate poslovanja sukladno odredbi članka 223.
ovoga Zakona,

51. ako ne podnosi izvješća Nadzornom tijelu
sukladno odredbi članka 226. ovoga Zakona.

(2) Za prekršaj iz stavka 1. ovoga članka kaznit
će se odgovorna osoba u pravnoj osobi novčanom kaznom u iznosu od 10.000,00 do
50.000,00 kuna.

*Prekršaji depozitne banke*

Članak 233.

(1) Za prekršaj kaznit će se depozitna banka
novčanom kaznom u iznosu od 50.000,00 do 300.000,00 kuna:

1. ako ne vodi imovinu investicijskih fondova
sukladno članku 51. ovoga Zakona,

2. ako ne obavlja jedan od poslova opisanih u
članku 53. stavak 1. ovoga Zakona,

3. ako prestane obavljati poslove depozitne
banke a da o tome prethodno nije obavijestila Nadzorno tijelo (članak 57.),

4. ako ne pošalje obavijest Nadzornom tijelu
sukladno članku 58. ovoga Zakona,

5. ako ne postupi sukladno odredbi članka 59.
ovoga Zakona.

2) Za prekršaj iz stavka 1. ovoga članka kaznit
će se odgovorna osoba u pravnoj osobi novčanom kaznom u iznosu od 10.000,00 do
50.000,00 kuna.

Prekršaji pravnih osoba koji prodaju dionice ili
udjele u investicijskim fondovima s javnom ponudom

Članak 234.

(1) Za prekršaj kaznit će se pravna osoba koja
je u ime društva za upravljanje ovlaštena vršiti prodaju dionica ili udjela s
javnom ponudom u iznosu od 20.000,00 do 150.000,00 kuna ako ne postupa sukladno
odredbi članka 189. ovoga Zakona.

2) Za prekršaj iz stavka 1. ovoga članka kaznit
će se odgovorna osoba u pravnoj osobi novčanom kaznom u iznosu od 15.000,00 do
30.000,00 kuna.

*Prekršaj revizora*

Članak 235.

(1) Za prekršaj kaznit će se revizor otvorenoga
investicijskog fonda u iznosu od 20.000,00 do 150.000,00 kuna ako ne obavlja
provjere poslovanja u skladu s člankom 151. stavkom 3. ovoga Zakona.

(2) Za prekršaj iz stavka 1. ovoga članka kaznit
će se odgovorna osoba u pravnoj osobi novčanom kaznom u iznosu od 15.000,00 do
30.000,00 kuna.

Prekršaj člana Nadzornog odbora zatvorenog
investicijskog fonda

Članak 236.

Za prekršaj kaznit će se član Nadzornog odbora u
iznosu od 30.000,00 do 50.000,00 kuna ako ne poduzme radnje sukladno od­red­bama članka 74. ovoga Zakona.

*Prekršaji fizičkih osoba*

Članak 237.

Novčanom kaznom u iznosu od 20.000,00 do
100.000,00 kuna kaznit će se za prekršaj odgovorna osoba u pravnoj osobi ili
osoba koja samostalnim radom obavlja djelatnost:

1. ako obavlja poslove iz članka 23. ovoga
Zakona,

2. ako obavlja djelatnost vezanu za upravljanje
investicijskim fondovima bez dozvole Nadzornog tijela,

3. ako nudi javnom ponudom dionice ili udjele u
investicijskim fondovima s javnom ponudom a da ne postoji odobrenje prospekta
fonda (članak 105.),

4. ako daje privid investicijskoj javnosti da se
radi o društvu za upravljanje fondovima, zatvorenom ili otvorenom fondu iako za
to nema potrebna ovlaštenja sukladno odredbama ovoga Zakona.

Članak 238.

(1) Za prekršaje propisane ovim Zakonom, zastara
pokretanja prekršajnog postupka nastupa u roku od 3 godine od počinjenja
prekršaja.

(2) Za prekršaje propisane ovim Zakonom, zastara
izvršenja izrečenih prekršajnih kazni i zaštitnih mjera nastupa u roku od 2
godine od pravomoćnosti rješenja o prekršaju.

(3) Zastara nastupa u svakom slučaju kad
protekne dvostruko vrijeme propisano stavkom 1. i 2. ovoga članka.

Odjeljak 3.

ZAŠTITNE MJERE

*Zabrana obavljanja djelatnosti ili poslova*

Članak 239.

(1) Društvu za upravljanje koje je počinilo
prekršaj iz članka 232. ovoga Zakona može se u prekršajnom postupku izreći
zaštitna mjera zabrane obavljanja djelatnosti osnivanja i upravljanja
investicijskim fondovima u trajanju do jedne godine.

(2) Kada počinitelj iz stavka 1. ovoga članka
prekršaj iz članka 232. ovoga Zakona učini u povratu ili radi stjecanja
imovinske koristi ili kada je zbog počinjenog prekršaja nastala imovinska ili
neimovinska šteta investicijskom fondu kojim upravlja, odnosno dioničarima
zatvorenoga investicijskog fonda ili imateljima udjela u otvorenom
investicijskom fondu, ili imovinska šteta posljedično nastane trećim osobama,
obvezno će se u prekršajnom postupku počinitelju izreći zaštitna mjera zabrane
obavljanja djelatnosti osnivanja i upravljanja investicijskim fondovima u
trajanju od dvije godine.

Članak 240.

(1) Odgovornoj osobi društva za upravljanje koje
je počinilo prekršaj iz članka 232. ovoga Zakona može se u prekršajnom postupku
izreći zaštitna mjera zabrane obavljanja poslova odgovorne osobe društva za
upravljanje investicijskim fondovima u trajanju do jedne godine.

(2) Kada počinitelj iz stavka 1. ovoga članka
prekršaj iz članka 232. ovoga Zakona učini u povratu ili radi stjecanja
imovinske koristi ili kada je zbog počinjenog prekršaja nastala imovinska ili
neimovinska šteta društvu za upravljanje, investicijskom fondu kojime upravlja
društvo za upravljanje kod kojeg je odgovorna osoba zaposlena, odnosno
dioničarima zatvorenoga investicijskog fonda ili imateljima udjela u otvorenom
investicijskom fondu, ili imovinska šteta posljedično nastane trećim osobama,
obvezno će se u prekršajnom postupku počinitelju izreći zaštitna mjera zabrane
obavljanja poslova odgovorne osobe društva za upravljanje investicijskim
fondovima u trajanju od dvije godine.

Članak 241.

(1) Depozitnoj banci koja je počinila prekršaj
iz članka 233. ovoga Zakona može se u prekršajnom postupku izreći zaštitna
mjera zabrane obavljanja poslova depozitne banke za investicijske fondove u
trajanju do jedne godine.

(2) Kada počinitelj iz stavka 1. ovoga članka
prekršaj iz članka 233. ovoga Zakona učini u povratu ili radi stjecanja
imovinske koristi ili kada je zbog počinjenog prekršaja nastala imovinska ili
neimovinska šteta investicijskom fondu za kojega depozitna banka obavlja
poslove depozitne banke na temelju ovoga Zakona, odnosno dioničarima zatvorenog
investicijskog fonda ili imateljima udjela u otvorenom investicijskom fondu,
njegovom društvu za upravljanje, ili imovinska šteta posljedično nastane trećim
osobama, obvezno će se u prekršajnom postupku počinitelju izreći zaštitna mjera
zabrane obavljanja poslova depozitne banke za investicijske fondove u trajanju
od dvije godine.

GLAVA XIV.

PRIJELAZNE I ZAVRŠNE
ODREDBE

*Usklađivanje s odredbama ovoga Zakona*

Članak 242.

Trgovačka društva osnovana do dana stupanja na
snagu ovoga Zakona, koji u nazivu djelatnosti ili u tvrtki imaju riječ: »fond«,
izvedenice riječi: »fond« ili druge riječi utvrđene člankom 21. ovoga Zakona
ili potpadaju pod pojam investicijskog fonda prema određenju pojma iz članka 3.
ovoga Zakona, obvezni su uskladiti svoje unutarnje ustrojstvo, akte i
poslovanje s odredbama ovoga Zakona koje se odnose na oblik, ustrojstvo, visinu
temeljnoga kapitala i djelatnosti, te način zastupanja i upravljanja investicijskim
fondovima, te Nadzornom tijelu podnijeti zahtjev za izdavanje odobrenja za
nastavak poslovanja, i to najkasnije u roku od šest mjeseci od dana stupanja na
snagu ovoga Zakona ili u istom roku prijaviti brisanje ili promjenu tvrtke ili
njenoga dijela riječi: »fond«, izvedenice riječi: »fond«, djelatnosti
upravljanja investicijskim fondovima, odnosno drugih suprotnosti s člankom 21.
ovoga Zakona i o tome izvijestiti Nadzorno tijelo.

*Investicijski fondovi osnovani prije stupanja na snagu ovoga
Zakona*

Članak 243.

(1) Investicijski fondovi i društva za
upravljanje osnovani prije dana stupanja na snagu ovoga Zakona nastavljaju s
radom na način i pod uvjetima pod kojima su upisani u sudskom registru, odnosno
pod kojima su dobili odobrenje pravnog prednika Nadzornog tijela.

(2) Investicijski fondovi i društva za
upravljanje čije je osnivanje u tijeku na dan stupanja na snagu ovoga Zakona
osnovat će se te će otpočeti s radom na način i pod uvjetima utvrđenim ovim
Zakonom.

Članak 244.

(1) Investicijski fondovi i društva za
upravljanje osnovani do dana stupanja na snagu ovoga Zakona obvezni su u roku
od godinu dana od dana njegova stupanja na snagu uskladiti svoje unutarnje
ustrojstvo, akte i poslovanje sukladno odredbama ovoga Zakona.

(2) Ako investicijski fondovi i društva za
upravljanje iz stavka 1. ovoga članka ne usklade svoje poslovanje sukladno
odredbama ovoga Zakona dozvola Nadzornog tijela prestaje važiti u roku iz
stavka 1. ovoga članka.

(3) Nadzorno tijelo će, po izvršenom usklađenju
s odredbama ovoga Zakona, bez drugih posebnih uvjeta, u registar fondova
upisati sve osobe koje su do dana stupanja na snagu ovoga Zakona ishodile
odobrenje za rad u svojstvu fondova ili društava za upravljanje.

(4) Investicijski fondovi i društva za
upravljanje iz stavka 1. ovoga članka mogu primjenjivati svoje opće akte do
njihova usklađenja s odredbama ovoga Zakona, a najkasnije do isteka roka iz
stavka 1. ovoga članka.

Članak 245.

(1) Nad investicijskim fondovima osnovanim do
dana stupanja na snagu ovoga Zakona koji u roku od godine dana od dana njegova
stupanja na snagu ne postupe po odredbama članka 244. ovoga Zakona, provest će
se postupak likvidacije. Postupak likvidacije pokreće Nadzorno tijelo po
službenoj dužnosti.

(2) Likvidacija investicijskih fondova iz stavka
1. ovoga članka provodi se po odredbama ovoga Zakona.

Članak 246.

Na zatvorene investicijske fondove koji su
osnovani kao privatizacijski investicijski fondovi prema Zakonu o
privatizacijskim investicijskim fondovima (»Narodne novine«, br. 109/97. i 114/01.) odredba članka 245. ovoga Zakona
počet će se primjenjivati protekom roka od dvije godine od dana njegova
stupanja na snagu.

Članak 247.

Od dana prijema Republike Hrvatske u članstvo
Europske unije počet će se primjenjivati odredbe članka 15. stavka 1. točke 2.,
članka 33. do 35., članka 37. do 43., članka 47. stavka 1. točke 15. podtočke c) i e), članka 91. stavka 1. točke 7., članka
104. stavka 2. točke 30., članka 112. stavka 1. točke 25., članka 114. točke 2.
ovoga Zakona.

*Donošenje propisa*

Članak 248.

(1) Nadzorno tijelo mora u roku od godine dana
od dana stupanja na snagu ovoga Zakona donijeti propise na temelju ovoga Za­kona.

(2) U roku od šest mjeseci od dana stupanja na
snagu ovoga Zakona Nadzorno tijelo je dužno donijeti Pravilnik o sadržaju i
načinu vođenja registra fondova te je u daljnjem roku od šest mjeseci obvezna
poduzeti i provesti sve potrebne tehničke i druge radnje potrebne u cilju
ustrojavanja, otpočinjanja s radom i redovnog vođenja Registra fondova.

(3) Pravilnik o sadržaju i načinu vođenja
registra fondova Nadzorno tijelo je dužno objaviti u »Narodnim novinama«.

(4) Do donošenja propisa Nadzornog tijela na
temelju ovoga Zakona na odgovarajući se način primjenjuju propisi doneseni na
temelju Zakona o investicijskim fondovima (»Narodne novine«, br. 107/95., 12/96. i 114/01.).

*Prestanak važenja propisa*

Članak 249.

Na dan stupanja na snagu ovoga Zakona prestaje
važiti Zakon o investicijskim fondovima (»Narodne novine«, br.
107/95., 12/96. i 114/01.).

*Stupanje na snagu ovoga Zakona*

Članak 250.

Ovaj Zakon objavit će se u »Narodnim novinama«,
a stupa na snagu 1. siječnja 2006.

Klasa: 402-09/05-01/03

Zagreb, 9. prosinca 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 150/2005-2897